
PARATHENIE 

Dita  12  Shkurt  1809  është  një  datë  e  shënuar  në  historinë  e 
Shtetevet  të  Bashkuara.  Në  atë  ditë  lindi  Abraham  Lincoln-i, 
të  cilin  fati  e  caktoi  të  bëhesh  presidenti  i  16-të  i  Amerikës  dhe 
t'i  sillte  shërbime  të  shquara  kombit  të  tij.  Abraham  Lin- 
coln-i  lindi  në  një  kasolle  të  drunjtë  të  një  familjeje  të  thjeshtë 
e  të  varfër  pionerësh,  në  pyjet  e  Shtetit  Kentucky.  Si  në  mo- 
shën  e  foshnjërisë  ashtu  dhe  në  atë  të  rinisë  kaloi  një  jetë 
vobeksije  të  madhe.  Nuk  pati  mundësi  të  marrë  një  arësim 
të  rregullt  dhe  gjer  në  moshën  njëzet  e  dy  vjeçare  punoi  si 
bujk,  si  druvar,  si  detar,  etj.  Kur  ishte  i  vogël,  mezi  kryejti 
ndonjë  vit  shkollë.  Por  kishte  një  vullnet  të  fortë  dhe  studjoi 
vetë,  duke  zhvilluar  në  këtë  menyrë  vet-vehten.  U-bë  më  në 
fund  avukat  dhe  mori  pjesë  aktive  në  politikë.  Dhe  për  hir 
të  përpjekjeve  të  parreshtura,  ndjenjave  patriotike  të  pastra, 
ideve  liberale  dhe  ndershmërisë  së  madhe,  Abraham  Lincoln-i 
mundi  të  ngjitesh,  nga  një  shtresë  e  ulët  e  shoqërisë,  në  majën 
më  të  lartë  të  pozitës  shtetërore. 

Në  vitin  që  kaloi  u-mbushën  150  vjet  qysh  prej  kohës  që 
lindi  Abraham  Lincoln-i.  Për  këtë  arësye,  populli  amerikan 
i  a  kushtoi  vitin  1959  kujtimit  të  Lincoln-it.  Gjatë  atij  viti 
u-organizuan  një  varg  kremtimesh  e  manifestimesh  të  ndrysh- 
me  në  kujtim  të  këtij  biri  të  math  e  të  pavdekur  të  Amerikës. 
Ndërkohë  u-botuan  edhe  një  sërë  veprash  të  reja  për  Lin- 
coln-in.  Përveç  kësaj,  150-vjetori  i  lindjes  së  Lincoln-it 
u-përkujtua  edhe  nga  të  gjithë  njerëzit  e  lirë  kudo.  Me  këtë 
rast,  edhe  ne  e  pamë  të  arësyeshme  që  t'u  paraqitim  diçka 
lexonjësve  shqiptarë,  në  gjuhën  shqipe,  mbi  jetën  dhe  veprat 
e  Abraham  Lincoln-it.1  Ky  botim  i  ynë  nuk  është  një  histori 
ose  biografi  e  shkruar  me  kritere  teknike  dhe  shkencore. 
Eshtë  vetëm  një  përshkrim  i  thjeshtë  i  bazuar,  natyrisht,  në 
fakte  dhe  shënime  historike. 


1  Më  1926  i  ndieri  C.  A.  Chekrezi  botoi  në  Shqipëri  një  vepër  të  vogël 
me  titullin  "Shpërblesa  e  Përplotë"  mbi  Lincoln-in.  E  përktheu  shqipe 
nga  vepra  e  shkrimtares  së  njohur  amerikane  M.  R.  S.  Andrews.  Në 
gjuhën  inglishte  kjo  vepër  e  ka  titullin  "The  Perfect  Tribute",  dhe  në 
'të  përshkruhet,  në  formë  romani,  një  episod  nga  jeta  e  Lincoln-it.  Këtë 
përkthim  i  ndieri  Chekrezi  e  ka  shoqëruar  edhe  me  një  parathënie  të 
shkruar  prej  tij,  në  të  cilën  vë  në  dukje  disa  njoftime  mbi  jetën  dhe 
veprat  e  Lincoln-it. 


Abraham  Lincoln-i  është  një  nga  figurat  më  të  shquara  të 
historisë  amerikane  dhe  një  nga  njerëzit  e  rallë  të  botës.  Jo 
vetëm  në  historinë  e  Republikës  së  Re  Amerikane,  por  në 
krejt  atë  të  njerëzimit  kanë  qënë  të  pakë  ata  burra  që  kanë 
lënë  gjurma  të  thella  të  veprës  së  tyre,  gjurma  të  cilat  nuk 
mund  t'i  mbulojë  kurrë  pluhuri  i  kohës.  Midis  këtyre  burrave 
të  pakë,  ngrihet  lart  me  madhështi  figura  e  Lincoln-it  si  njeri 
dhe  si  patriot.  Prandaj  populli  amerikan  e  nderon  kujtimin  e 
Lincoln-it  pa  rezervë  dhe  pa  ndryshim  besimesh  politike.  Po- 
pulli  amerikan,  duke  nderuar  Lincoln-in,  nuk  nderon  vetëm 
një  nga  presidentët  e  tij  të  shquar,  por  edhe  një  nga  burrat 
c  rallë,  të  cilët,  në  të  gjitha  kohët,  kanë  kontribuar  —  me 
besimin  e  apostujve  dhe  vendosmërinë  e  martirëve  —  në 
rrënjosjen  e  idesë  demokratike  gjatë  historisë  shekullore. 

Lincoln-i  mbrojti  gjithnjë  në  jetën  e  tij  me  vetëmohim 
kauzën  e  lirisë.  Foli  për  'të  me  vendosmëri  dhe  besim  të  thellë. 
Prandaj  ai  që  flet  për  liri  në  një  menyrë  të  tillë  flet  për  të 
gjitha  kohët  dhe  për  të  gjithë  njerëzimin.  Ai  tha  në  një  rast 
këto:  "Përpjekja  për  liri  duhet  të  vazhdojë  gjithnjë.  Kauza 
e  lirisë  nuk  duhet  të  pushojë  në  mbarimin  e  një  viti  ose  në 
mbarimin  e  një  shekulli.  Në  të  drejtën  e  tyre  për  të  jetuar 
të  lirë  e  të  lumtur,  të  gjitha  racat  janë  të  barabarta.  Zëmra 
njerëzore  është  me  ne...  Perëndia  është  me  ne...  Gjithë  njerë- 
zimi  duhet  të  jetë  i  lirë".  Këto  dhe  shumë  fjalë  të  tjera  të 
skalitura  të  Lincoln-it  —  drejtuar  ndërgjegjes  së  njerëzimit 

—  frymëzojnë  kurdoherë  shpirtërat  e  miljona  vetëve  për  të 
luftuar  me  guxim  çdo  formë  të  tiranisë. 

"Duke  u  dhënë  lirinë  atyre  që  janë  skllevër,  ne  e  sigurojmë 
gjithashtu  lirinë  edhe  për  ata  që  janë  të  lirë",  tha  Lincoln-i 
më  1861.  Këto  fjalë  mbajnë  gjithënjë  vulën  e  së  vërtetës. 
Fakti  është  që  pas  një  shekulli  këto  f  jalë  të  Lincoln-it  përbëjnë 
një  paralajmërim  edhe  për  kohën  e  sotme,  kur  bota  ndodhet 
në  vigjilën  e  një  periudhe  së  re  historike,  në  të  cilën  mund 
të  vendoset  fati  i  krejt  njerëzimit  për  shumë  shekuj  të  arthëm. 
Besojmë  se  nuk  ka  asnjë  njeri  që  nuk  e  kupton  se  në  epokën 
t'onë  —  që  cilësohet  si  një  epokë  e  ndritur  dhe  qytetërimtare 

—  bota  ka  rënë  disa  herë  në  një  humnerë  shkatërrimesh,  perse- 
kutimesh,  urrejtjesh  e  pasionesh,  të  cilat  e  bëjnë  një  person 
aq  skllav  sa  ç'ishin  edhe  ata  që  liroi  Lincoln-i. 

Në  një  rast  tjetër  Lincoln-i  tha  këto:  "Nuk  dëshiroj  të  jem 
as  skllav,  as  zot  skllevërish".  Këto  pak  fjalë  pasqyrojnë  fillo- 
sofinë  e  politikës  së  ndërgjegjëshme  të  Lincoln-it,  i  cili  luftoi 
si  skllavërinë  fizike,  ashtu  dhe  skllavërinë  politike.  Por  ai 
luftoi  njëkohësisht  edhe  një  skllavëri  tjetër,  të  cilën  mund  t'a 
quajmë  skllavëri  morale.  Kjo  skllavëri  —  që  robëron  shpirtin 
—  konsiston  në  urrejtje  dhe  në  hakmarrje.  Qëndrimin  e  tij 
kundër  kësaj  skllavërije  Lincoln-i  e  ritheksoi  me  f  jalët  fisnike 
që  përdori  në  ligjeratën  që  mbajti  përpara  Kongresit  kur 
u-zgjodh  për  herën  e  dytë  president  i  Shtetevet  të  Bashkuara 
më  1864.  Fjalët  e  tija  ishin  këto:  "Me  urrejtje  kundër  askujt, 
me  mirëdashje  ndaj  të  gjithëve..."  Me  këto  f  jalë  —  në  të  cilat 
vihen  në  dukje  ndjenja  të  thella  njerëzore  —  Lincoln-i  vulosi 
një  pakt  dashurije.  Gjithashtu  me  këto  fjalë  vihet  qartë  në 
dukje  njeriu  i  zhveshur  nga  pasionet  partizane;  njeriu  i  lirë  në 
shpirt  e  në  trup;  vëllai  i  të  gjithëve,  i  cili,  si  president,  qënd- 
roi  përmbi  grupet  dhe  partitë  dhe  foli  si  përfaqësues  i  krejt 
kombit. 

Prandaj  në  ditët  t'ona,  në  të  cilat  shpesh  herë  urrejtja, 
cmira  dhe  hakmarrja  duket  se  përbëjnë  të  vetëmet  mjete  që 
e  vënë  në  lëvizje  njerinë,  pamja  e  jetës  dhe  e  veprës  së  këtij 
Amerikani  të  Math  shkëlqen  në  një  menyrë  madhështore. 
Dhe  vlen  të  përmëndet  këtu  se  Lincoln-i  kujtohet  gjithënjë 
me  fjalët  "Honest  Abe"  për  drejtësinë  dhe  ndershmërinë  e 
tij.  Në  fakt,  ai  nuk  e  përdori  kurrë  gënjeshtrën  për  të  arrij- 
tur  një  qëllim,  dhe  nuk  trathëtoi  kurrë  ndonjë  nga  idealet  e 
tija  për  të  patur  një  përfitim  politik.  Me  gjithë  këtë,  edhe 
Abraham  Lincoln-i,  si  njeri,  kishte  të  meta.  Kishte  gjithashtu 
edhe  kundrështarë,  sidomos  në  kohën  gjatë  së  cilës  zhvilloi  një 
veprimtari  të  gjallë  politike  dhe  u-zgjodh  presidenti  i  Ameri- 
kës.  Këta  kundrështarë  e  sulmuan  me  rreptësi  dhe  e  përçmuan 
me  epitete  të  ndryshme.  Por,  përsëri,  të  metat  e  paka  shuhe- 
shin  përpara  virtuteve  të  shumta  që  kishte  Lincoln-i,  të  cilat  i 
njihnin  edhe  kundrështarët  e  tij  më  të  rreptë. 

Lincoln-i,  i  cili  jetoi  me  popullin  dhe  punoi  për  popullin, 
ishte  i  vetëdijshëm  për  realitetin  e  gjërave  dhe  dobësitë  e 
njerëzve.  Por,  me  gjithë  këtë,  nuk  e  humbi  kurrë  rrugën  që 
kishte  për  të  ndjekur.  Vendosmëria  në  idealet  dhe  karakteri 
i  tij  i  fortë,  e  lejuan  atë  që  të  shkojë  përpara  dhe  të  kapër- 
cejë  ngjarjet  e  vështira  që  kishin  rënë  mbi  kryet  e  kombit  në 
kohën  kur  ishte  ai  president.  Lincoln-i  e  përqafoi  me  guxim 
kauzën  e  të  dobëve  dhe  të  mjerëve.  Me  të  njëjtin  guxim  ai 

shpalli  edhe  kushtin  e  domosdoshëm  për  respektimin  e  dinji- 
tetit  të  njeriut,  cilado  që  të  ishte  raca,  gjuha  dhe  feja  e  tij. 


Me  besim  të  thellë  ndaj  Zotit  dhe  me  ndërgjegje  të  pastër 
ndaj  veprës  së  tij  njerëzore,  Lincoln-i  dekllaroi  një  herë  se 
"do  t'a  mbronte  të  vërtetën  dhe  të  drejtën  gjer  në  vdekje". 
Dhe  e  mbrojti.  Nuk  u-ndal  dhe  nuk  u-tut  kurrë.  Ishte  i  vendo- 
sur  në  mendimin  e  tij.  Ishte  gjithashtu  i  vetëdijshëm  për  rolin 
që  i  kishte  caktuar  fati  të  lozte  në  shërbim  të  atdheut.  Lin- 
coln-i  e  gjente  zakonisht  frymëzimin,  për  të  plotësuar  misjo- 
nin  e  vet,  në  vet-vehte :  në  mendimin  e  tij  të  qartë,  në  guximin 
e  tij  moral,  në  zëmrën  e  tij  të  sinqertë  dhe  bujare.  Qëndrimi 
njerëzor  i  Lincoln-it,  por  njëkohësisht  edhe  intransigjent  për- 
kundrejt  një  prej  problemeve  më  të  rënda  të  kohës  së  tij, 
krijoi  një  shëmbëll  të  çmuarshme  për  të  gjithë  ata  që,  pas 
tij,  u-desh  të  përballonin  zgjidhjen  e  problemeve  të  tjera  të 
vështira  e  të  koklavitura,  si  në  fushën  politike  ashtu  dhe  në 
iushën  ekonomike  e  shoqërore. 

Lincoln-i  e  kishte  theksuar  qartë  se  shoqëritë  lartësohen 
vetëm  duke  u  njohur  të  gjithë  pjesëtarëve  të  drejta  të  bara- 
barta.  Ai  nuk  kufizohesh  vetëm  të  shpallte  idera  dhe  parime, 
por  njëkohësisht  i  pasonte  ato  dhe  përpiqesh  me  të  gjitha  fu- 
qitë  e  tija  që  t'i  realizonte.  Lincoln-i  vepronte  kështu  jo  vetëm 
se  ishte  ndërgjegjës  i  misjonit  të  tij,  por  edhe  sepse  kishte 
besim  të  patundur  në  të  arthmen  e  kombit  të  vet.  Prandaj 
shpalli  solemnisht  se  "qeveria  e  popullit,  prej  popullit,  për 
popullin  nuk  do  të  zhduket  nga  faqja  e  dheut".  Ky  ishte  një 
nga  trashëgimet  e  çmuara  që  la  Lincoln-i,  njëri  prej  bijve 
më  të  shquar  të  Botës  së  Re. 

Lincoln-i,  ky  burrë  i  math  që  lindi  në  një  kasolle  të  vogël, 
plotësoi,  si  prijës  i  një  kombi  të  ri,  një  misjon  historik  me 
rëndësi.  Ky  ishte  një  misjon  tepër  i  rëndë  dhe  Lincoln-i,  me 
gjithë  se  e  kuptoi  tragjedinë  e  Jugut  dhe  ndjeu  dhimbje  të 
thellë  për  luftën  civile,  qëndroi  i  patundur  në  bindjen  e  tij, 
passi  nuk  ekzistonte  asnjë  justifikim  moral  që  të  lejonte  vazh- 
dimin  e  skllavërisë  në  një  vënd  ku  shumica  e  madhe  e  popullit 
dëshironte  ndërtimin  e  një  shoqërije  me  të  vërtetë  të  lirë  e 
demokratike.  "Besimi  ynë"  —  tha  një  herë  Lincoln-i  —  "qënd- 
ron  në  dashurinë  për  liri,  të  cilën  Perëndia  e  ka  rrënjosur  në 
shpirtërat  t'ona.  Mbrojtja  jonë  qëndron  në  ruajtjen  e  frymës 
që  e  çmon  lirinë  si  një  trashëgim  për  të  gjithë  njerëzit,  kudo. 

Leon  Tolstoy  e  ka  përshkruar  Lincoln-in  si  humanitarin 

më  të  math  të  botës.  Dhe  historiani  francez,  Henri  Martin, 
ka  thënë  se  "Lincoln-i  do  të  qëndrojë  në  traditat  e  vëndit  të 
tij  dhe  të  botës  si  një  mishërim  i  popullit  dhe  i  vetë  demokra- 
cisë  moderne".  Lincoln-i  besonte  që  populli  është  burimi  më 
i  math  i  një  kombi;  besonte  që  çdo  njeri  i  varfër  ka  të  drejtë 
të  përmirësojë  fatin  e  jetës  së  tij  me  mjete  të  ndershme; 
besonte  në  të  drejtën  e  të  mësuarit  për  të  g'jithë  njerëzit, 
pa  ndryshim  ngjyre  ose  shkalle  shoqërore;  besonte  se  të  gjithë 
njerëzit  kanë  mundësinë  të  jetojnë  në  një  gjëndje  të  begatësh- 
me,  po  të  jetë  se  zhvillohen  aftësitë  e  tyre  të  brëndëshme; 
besonte  se  respekti  ndaj  ligjeve  duhet  të  jetë  si  një  farë  "fe 
politike,, ;  besonte  gjithashtu  në  traditën  e  lirisë.  Dhe  ishte 
për  këtë  arësye  që  Lincoln-i  foli  gjithnjë  në  favor  të  lirisë 
së  mendimit,  të  lirisë  së  fjalës,  të  lirisë  së  shtypit,  të  lirisë 
së  mbledhjes  dhe  të  lirisë  së  fesë. 

Mund  të  thuhet  se,  pas  George  Washington-it,  Abraham 
Lincoln-i  qëndron  si  figura  më  e  madhe  në  kujtimin  e  popullit 
amerikan,  qoftë  si  njeri,  qoftë  si  president.  Ndofta  figura  e 
Lincoln-it  merr  një  pamje  akoma  më  madhështore  edhe  për 
faktin  se  u-ngjit  lart  nga  një  shkallë  e  ulët  e  shoqërisë  dhe  e 
zhvilloi  vet-vehten  në  një  menyrë  të  habitëshme.Mund  të  thuhet 
gjithashtu  se,  pas  George  Washington-it  —  që  quhet  "Babaj 
i  Kombit"  —  asnjë  president  tjetër  në  historinë  e  Amerikës 
nuk  i  përballoi  përgjegjësitë  e  detyrës  së  tij  të  lartë  me  një 
vetëdijë  dhe  vendosmëri  aq  të  madhe  sa  i  përballoi  Abraham 
Lincoln-i,  i  cili  mundi  të  arrijë  dy  objektiva  me  rëndësi: 
zhduku  sistemin  e  skllavërisë  dhe  siguroi  bashkimin  e  përjet- 
shëm  të  kombit. 


Kanë  kaluar  95  vjet  qysh  prej  ditës  që  plumbi  i  një  atenta- 
tori  i  dha  fund  jetës  së  Abraham  Lincoln-it  në  një  kohë  kur 
kishte  triumfuar  plotësisht  kauza  së  cilës  ai  i  ishte  kushtuar 
me  gjithë  zëmër.  Por  fjalët  e  tija,  që  i  drejtoi  ndërgjegjes  së 
përjetëshme  së  njerëzimit  për  drejtësi  dhe  lirif  vazhdojnë  të 
qëndrojnë  të  gjalla  në  zëmrat  e  krejt  popullit  amerikan  dhe 
në  zëmrat  e  miljona  vetëve  në  të  gjitha  anët  e  botës.  Janë 
fjalë  të  skalitura,  të  cilat  i  bëjnë  shpirtërat  e  njerëzve  të  fi- 
tojnë  gjithnjë  një  forcë  të  re  kundër  çdo  sistemi  shtypës. 

Lincoln-i  tha  një  herë  se  "njerëzit  nuk  mund  të  jetojnë 
gjysmët  të  lirë  dhe  gjysmët  skllevër",  dhe  e  përshkroi  "Dek- 
llaratën  e  Pavarësisë  Amerikane"  me  këto  fjalë:  "Liri  jo  ve- 
tëm  për  popullin  e  këtij  kombi,  por  edhe  shpresë  për  të  gjithë 


botën  dhe  për  të  gjitha  kohët  e  arthme".  Dhe  në  një  rast 
tjetër  ai  tha  këto:  "Ne  duhet  të  marshojmë  krah-për-krah 
me  armatën  e  madhe  të  lirisë...  Ka  një  Perëndi,  dhe  Ai  e 
urren  padrejtësinë  dhe  skllavërinë...  Ai  që  nuk  dëshiron  të 
jetë  skllav,  nuk  duhet  të  pranojë  të  ketë  skllevër.  Ata  që  u 
mohojnë  lirinë  të  tjerëve,  nuk  e  meritojnë  lirinë  për  vehte; 
dhe,  nën  drejtësinë  e  Zotit,  nuk  do  të  vazhdojnë  të  sundojnë 
një  kohë  të  gjatë". 

Abraham  Lincoln-i  cilësohet  si  "kampioni  universal  i  lirisë, 
drejtësisë  dhe  demokracisë"  dhe  emri  i  tij  është  bërë  i  pav- 
dekshëm  jo  vetëm  në  historinë  e  Amerikës,  por  edhe  në  his- 
torinë  e  gjithë  botës.  Llogaritet  se  qysh  prej  vitit  1837  e  gjer 
sot  janë  botuar  në  Shtetet  e  Bashkuara  më  tepër  se  5000  libra, 
biografi,  broshura  e  të  tjera  mbi  Lincoln-in.  Janë  botuar 
gjithashtu  mbi  'të  edhe  me  qindra  vepra  e  biografi  në  vënde 
të  huaja,  në  më  tepër  se  32  gjuhë  të  ndryshme. 

Përveç  këtyre,  në  të  gjitha  anët  e  Shtetevet  të  Bashkuara 
janë  ngrehur  me  qindra  statuja,  përmëndore  dhe  buste  për 
Lincoln-in.  Ndërkohë  me  emrin  e  tij  janë  quajtur  qytete, 
institute  të  ndryshme,  kopshte  publike  dhe  shumë  gjëra  të 
tjera.  Gjithashtu  për  Lincoln-in  janë  ngrehur  statuja  e  buste 
edhe  në  disa  vënde  të  ndryshme  të  botës,  si  në  Angli,  Norvegji, 
Filipinet,  Francë,  Kubë,  Itali  e  gjetkë. 

Mund  të  themi  se  nuk  ka  asnjë  njeri  tjetër  në  botë  që  të 
jetë  nderuar  e  përkujtuar  aq  shumë  sa  Lincoln-i  si  në  vëndin 
e  tij  ashtu  dhe  në  vënde  të  tjera.  Por,  me  gjithë  këtë,  mund 
të  themi  përsëri  se,  për  t'a  bërë  të  pavdekshëm  kujtimin  e 
këtij  Biri  të  Math  të  Amerikës,  ndofta  do  të  mjaftonin  vetëm 
këto  dy  fjalë:  ABRAHAM  LINCOLN. 

Washington  D.  C.  Prill  1960. 

XHEVAT  KALLAJXHIU 

FEMIJERIA  E  LINCOLN-IT 

I  pari  i  Abraham  Lincoln-it  quhesh  Samuel,  i  cili,  së  bashku 
me  të  shoqen  Martha,  erdhi  nga  Anglia  në  Botën  e  Re  më 
1637  dhe  u-vendos  në  Hingham,  Massachusetts.  Ai  ishte 
"Quaker"1  dhe  kishte  shumë  fëmijë.  Pas  një  kohe  tepër  të 
gjatë,  pasardhësit  e  Samuel-it  u-transferuan  në  Berks  County 
të  Pennsylvania-s  ku  kishte  një  numër  të  math  "Quaker"-ish 
englezë,  gjermanë,  hollandezë,  skocezë,  etj.  Shumë  vjet  më 
vonë,  pasardhësit  e  të  parvet  të  Lincoln-it  shkuan  në  Rocking- 
ham  County  të  Virginia-s.  Andej  gjyshi  i  Lincoln-it,  Abra- 
ham-i,  emigroi  në  Kentucky  midis  vitit  1781-1782,  ku  pas  nja 
dy  vjete  u-vra  nga  Indianët,  jo  në  luftë  por  në  pusi,  kur  po 
punonte  për  të  spastruar  një  copë  tokë  për  tfa  përdorur  për 
bujqësi. 

Gjyshi  Abraham  kishte  gjashtë  fëmijë,  më  i  vogli  prej  të 
cilëvet  ishte  Thomas-i.  Kur  u-vra  gjyshi  Abraham,  Thomas-i 
ishte  nja  gjashtë  vjeç.  Thomas-i  u-rrit  me  vuajtje  të  shumta 
dhe  nuk  mundi  të  mësojë  dot  as  të  shkruajë  e  të  lexojë  emrin 
e  tij.  Në  Qershor  të  vitit  1806  Thomas-i  u-martua  me  Nancy 
Hanks.  Kur  u-martuan,  ndërtuan  një  kasolle  të  drunjtë  në 
vëndin  Licking  River  dhe  filluan  jetën  familjare.  Mjeshtëria 
kryesore  e  Thomas-it  ishte  bujqësia,  por  kishte  mësuar  një- 
kohësisht  edhe  mjeshtërinë  e  zhdrukthtarisë.  Prandaj  kur 
u-vendos  në  Licking  River,  Thomas-i  shkonte  shpesh  herë 
punonte  edhe  si  zdrukthtar  në  Elizabethtown,  ku  ndërtoheshin 
banesa,  kisha  dhe  shkolla  të  reja.  Elizabethtovvn  ishte  disa 
kilometra  larg  nga  vëndi  ku  jetonte  Thomas-i  me  të  shoqen. 
Në  Licking  River  u-lindi  një  çupë,  të  cilën  e  pagëzuan  me 
emrin  Sarah. 

Më  vonë  Thomas-i  me  të  shoqen  u-shpërngulën  në  vëndin 


1  "Quaker"-t  janë  anëtarë  të  një  sekti  fetar,  të  cilët  kundrështojnë  çdo 
formë  të  despotizmit.  Përkrahin  pushtetin  qeveritar,  por  njëkohësisht 
kërkojnë  që  të  garantohet  e  drejta  e  popullit  nga  çdo  abuzim  nga  ana 
e  pushtetit.  Respektojnë  ligjin,  sepse  —  sipas  besimit  të  tyre  —  "lirija 
pa  bindje  është  konfuzion  dhe  bindja  pa  liri  është  skllavëri."  Me  gjithë 
se  janë  kundër  përdorimit  të  armëve,  kundër  luftës  dhe  kundër  shërbi- 
mit  ushtarak,  përsëri  "Quaker"-it  ishin  të  parët  që  ngritën  krye  kundër 
Anglisë  për  pavarësinë  e  kombit  të  tyre  të  ri,  dhe  ishin  gjithashtu 
të  parët  që  kërkuan  zhdukjen  e  skllavërisë. 


Harding  County,  nja  gjashtë  kilometra  në  jugë  të  Hodgenville. 
Atje  ai  ndërtoi  një  kasolle  në  pikën  Nolin  River  dhe  filloi 
të  merresh  me  bujqësi.  Në  atë  kasolle  lindi  ai  të  cilin  fati  e 
caktoi  të  bëhesh  presidenti  i  16-të  i  Shtetevet  të  Bashkuara. 
Ky  mysafir  i  ri,  i  cili  lindi  më  12  Shkurt  1809,  u-pagëzua  me 
emrin  Abraham,  në  kujtim  të  gjyshit  të  tij. 

Më  1811,  kur  Abraham-i  ishte  dy  vjeçar,  familja  e  tij 
u-shpërngul  në  Knob  Creek.  Knob  Creek-u,  që  ndodhesh  nja 
16  kilometra  larg  nga  vëndi  ku  kishte  lindur  Abraham-i  i 
vogël,  ishte  një  zonë  me  brigje  shkëmbore,  me  pyje  të  dëndur, 
me  gremina  të  thella  dhe  me  lugina  romantike.  Edhe  atje 
Thomas-i  ndërtoi  një  kasolle  të  re,  spastroi  disa  dynym  tokë, 
mbolli  misër,  patate  e  kunguj,  dhe  gjuajti  drerë  e  gjela-deti 
te  egër.  Në  atë  vënd  familja  e  Thomas-it  qëndroi  afëro  pesë 
vjet. 

Më  1816,  kur  Abraham-i  ishte  shtatë  vjeç,  familja  e  Tho- 
mas-it  u-shpërngul  në  vëndin  Pingeon  Creek,  në  një  kënd 
në  jugëperëndim  të  Indiana-s.  Ai  ishte  një  vënd  i  egër  dhe 
banorët  në  'të  ishin  shumë  të  pakë.  Kasollja  e  drunjtë  e  fa- 
miljes  së  Thomas-it  në  Pingeon  Creek  kishte  çatinë,  dysheme- 
në  dhe  ishte  e  mbyllur  vetëm  nga  tri  anë,  ndërsa  nga  ana  e 
katërtë  hynte  shiu,  suferina  dhe  dbora.  Në  atë  kasolle,  pjesë- 
tarët  e  familjes  së  Thomas-it  flinin  në  shtrete  të  bëra  prej 
drurësh  dhe  për  shtresë  e  mbulesë  përdornin  lëkurë  të  shta- 
zëve  të  egëra.  Dhe  stinat  e  dimërit  në  atë  krahinë  ishin  shumë 
të  rrepta. 

Abraham-i  nuk  mundi  dot  të  merrte  një  arësim  të  rregullt. 
Arësyeja  ishte  se  në  shumë  vënde,  ku  kaloi  moshën  e  vogëlisë, 
nuk  kishte  shkolla.  Por  edhe  më  ndonjë  vënd  ku  kishte  shko- 
lië,  ai  nuk  mund  të  vazhdonte  gjatë  për  shkak  të  kushteve  të 
vështira  ekonomike  në  të  cilat  ndodhesh  famiija  e  tij.  Me 
gjithë  këtë,  më  parë  se  familja  e  Thomas-it  të  largohesh  nga 
Kentucky,  Abraham-i  dhe  motra  e  tij  Sarah  shkuan  për  të 
mësuar,  për  një  kohë  të  shkurtër,  në  një  farë  shkollë  që  kishte 
çelur  një  i  quajtur  Hazel  Dorsey. 

Hazel  Dorsey  nuk  ishte  një  mësuës  i  karierës  dhe  shkolla 
e  tij  —  e  cila  ndodhesh  disa  kilometra  larg  nga  kasollja  e 
Thomas-it  —  nuk  mund  të  quhesh  shkollë.  Dorsey  ishte  një 
njeri  i  mirë;  dinte  të  shkruante  e  të  lexonte,  dhe  njihte  rre- 
gullat  fillestare  të  mathematikës.  Prandaj  vetëm  këto  gjëra 
mund  t'u  mësonte  nxënësve  të  tij  fshatarë.  Për  këtë  shërbim, 
komuniteti  i  paguante  një  shpërblim  të  vogël.  Bile  në  kohët 
e  lira  ai  merresh  me  punëra  bujqësore  dhe  priste  dru. 


Dorsey  kishte  simpathi  për  Abraham-in  e  vogël  dhe  e  ndih- 
monte  që  të  mësonte  sa  më  mirë,  se  e  shihte  që  kishte  një  zell 
të  math  për  të  mësuar.  Por,  me  gjithë  këtë,  Abraham-i  mundi 
t'a  vazhdojë  shkollën  vetëm  nja  gjashtë  muaj.  Rruga  e  gjatë 
dhe  dimëri  i  keq  e  pengonin  fort.  Pastaj,  ndonëse  i  vogël,  du- 
hesh  të  ndihmonte  edhe  të  atin  më  ndonjë  punë  të  lehtë. 

Por,  përsëri,  vlen  të  thuhet  këtu  se  Abraham-i  mundi  të 
mësojë  të  shkruajë  e  të  lexojë,  në  radhë  të  parë,  për  hir  të 
interesimit  të  math  që  tregoi  nëna  e  tij  Nancy,  dhe,  në  radhë 
të  dytë,  për  hir  të  kujdesit  të  veçantë  që  tregoi  mësuësi-druvar, 
Hazel  Dorsey.  Nancy  kishte  një  dhëmshuri  të  thellë  për  birin 
e  saj  Abraham-in  dhe  dëshironte  me  gjithë  shpirt  që  të  shihte 
një  fat  më  të  mirë  për  'të,  por,  mjerisht,  nuk  pa  kurrë  një 
shënjë  të  tillë.  Abraham-i  ishte  i  vetëdijshëm  për  dhëmshurinë 
dhe  dëshirën  që  kishte  mëma  e  tij  për  'të.  Prandaj  në  dashu- 
rinë  e  saj  gjente  ngushëllim  dhe  forconte  shpresat  për  një 
të  arthme  më  të  mirë.  Dhe  disa  vjet  më  vonë  ai  tha  këto: 
"Çka  jam  e  çka  shpresoj  të  jem  i  a  detyroj  mëmës  s'ime  ën- 
gjëll." 

Nancy  vuajti  tërë  jetën  e  saj.  Qysh  në  fillim  e  gjer  në  mba- 
rim  nuk  pa  kurrë  një  ditë  të  bardhë.  Ndofta  është  e  tepëruar, 
por  thuhet  se  ajo,  duke  mos  qënë  në  gjëndje  të  blente  gjilpëra, 
i  qepte  ndresat  e  familjes  me  thumba  prej  pishe!  Kjo  tregon 
se  në  ç'gjëndje  të  mjeruarshme  ndodhesh  familja  e  Thomas 
Lincoln-it.  Por  kjo  gjëndje  nuk  vazhdoi  një  kohë  të  gjatë,  të 
paktën  për  Nancy-n,  e  cila  u-sëmur  nga  "sëmundja  e  qumësh- 
tit"  dhe  më  5  Tetor  1818  mbylli  sytë  për  jetë.  Nga  kjo  së- 
mundje  vdiqën  në  Pingeon  Creek  edhe  disa  të  tjerë,  dhe  vdi- 
qën  pa  asnjë  shërbim  mjekësor,  passi  në  ato  vënde,  në  mes  të 
pyjeve,  nuk  kishte  doktorë. 

Kjo  ishte  asikohe  jeta  e  vështirë  që  përballonin  përgjithë- 
sisht  pionerët... 

Besohet  se  Nancy  vdiq  në  moshën  35-vjetshe.  Nuk  dihet  me 
saktësi  as  vëndi  ku  lindi  dhe  as  data.  Emri  i  saj  filloi 
të  kujtohet  e  të  nderohet  shumë  vjet  më  vonë  kur  i  biri  Abra- 
ham  u-bë  i  famshëm.  Mirëpo  atëherë  njerëzit  që  e  kishin  njo- 
hur  ose  parë  Nancy-n  ishin  shpërndarë  ose  kishin  vdekur 
pothua  që  të  gjithë.  I  vetëmi  nga  këta  që  ndodhesh  akoma  i 
gjallë  ishte  William  Wood-i,  i  cili  kishte  qënë  dikur  në  Indiana 
një  nga  fqinjt  e  Thomas  Lincoln-it  për  dy  vjet  me  radhë  dhe 
kishte  kaluar  një  natë  të  tërë  pranë  shtratit  të  Nancy-t  kur 
ra  e  sëmurë  dhe  vdiq.  Wood-i  e  kishte  njohur  mirë  Nancy-n 

3 


dhe  kishte  parë  vuajtjet  %  saja  të  tmerrshme,  të  cilat  ajo  i 
përballonte  me  një  durim  të  çuditshëm.  E  kujtonte  gjithënjë 
me  admirim  për  shpirtin  bujar  dhe  sjelljet  e  saja  fisnike. 
Në  moshen  82-vjeçare,  William  Wood-i  i  bëri  William  Hern- 
don-it,1  më  15  Shtator  1865,  këtë  dekllaratë  mbi  Nancy-n : 

"Abraham-i  u-zhvillua  mëndërisht  dhe  vuri  baza  morale  nga 
mëma  e  tij  e  mirë.  Zonja  Lincoln  ishte  një  grua  shumë  e  zgjuar 
dhe  e  mësuar.  Ajo  kishte  një  zgjuarësi  natyrale  të  madhe. 
Ishte  një  grua  e  sjellur,  fisnike  dhe  zëmërmirë.  Ishte  një  e 
krishtere  e  sektit  Baptist.  Ishte  një  grua  e  pashme  dhe  e  sin- 
qertë.  Unë  nuk  besoj  që  ajo  vdiq  kryesisht  nga  «sëmundja 
e  qumështit.»  Ndofta  kjo  ndihmoi  për  vulosjen  e  fatit  të  saj." 

Fleta  e  fundit  e  librit  të  jetës  plot  hidhërime  të  Nancy-t 
u-mbyll  midis  lotëve  të  të  shoqit,  sidomos  të  fëmijve  të  mjerë, 
të  cilët  e  vajtuan  një  kohë  të  gjatë.  Varrimi  i  Nancy-t  u-bë  në 
një  menyrë  të  thjeshtë  —  ashtu  sikundër  e  thjeshtë  kishte 
qënë  edhe  jeta  e  saj  —  nga  i  shoqi,  nga  të  dy  fëmijët  dhe  nga 
disa  fqinj  të  tyre.  Kur  vdiq  Nancy,  Abraham-i  ishte  9  vjeç 
dhe  motra  e  tij  Sarah  11  vjeç.  Me  vdekjen  e  Nancy-t  gjithë 
barra  për  punët  e  brëndëshme  të  shtëpisë  ra  mbi  kurrizin  e 
njomë  të  Sarah-ës,  ndërsa  Abraham-i  i  vogël  i  u  shtrua  punë- 
vet  të  jashtme  të  ndryshme  së  bashku  me  të  atin. 

Në  shtëpinë  Thomas-it  mungonte  çdo  gjë.  Me  vdekjen  e 
Nancy-t  mungoi  edhe  dashuria  e  nënës.  Prandaj  motër  e 
vëlla  mblidheshin  shpesh  herë  kokë  për  kokë  në  ndonjë  kënd 
të  kasolles  dhe  qanin  me  ngashërim  orë  të  tëra.  Jetimët  e 
mjerë  gjenin  një  farë  ngushullimi  vetëm  në  lotët  që  buronin 
nga  f undi  i  shpirtit  të  tyre  të  zhuritur. 

Passi  kaluan  shumë  muaj,  Thomas-i  e  pa  se  në  kasollen 
e  tij  ndjehesh  nevoja  për  një  grua  tjetër.  Në  atë  rast  mendimi 
i  tij  kaloi  tek  Sarah  Bush  Johnston,  e  cila  banonte  në  Eliza- 
bethtown,  në  Kentucky.  Sarah  quhesh  edhe  me  emrin  Sally. 
Thomas-i  e  kishte  njohur  kur  punonte  si  zdrukthtar  në  Eliza- 
bethtown.  Burri  i  saj  Johnston  kishte  vdekur  dhe  ajo  kishte 
mbetur  e  ve  me  tri  fëmijë:  me  një  djalë  dhe  dy  vajza,  të 


1  William  Herndon  e  njohu  mirë  Abraham  Lincoln-in,  sepse  shumë 
vjet  më  vonë,  më  1844,  këta  të  dy  u-bënë  ortakë  në  një  zyrë  avukatore 
në  Springfield  të  Shtetit  Illinois.  Dhe  më  1889  Herndon-i,  së  bashku  me 
J.  W.  Weik,  botoi  një  vepër  në  tre  volume  mbi  jetën  e  Lincoln-it  me 
titullin  "The  True  Story  of  a  Great  Life." 


cilët  quheshin  John,  Matilde  dhe  Sarah.  Thomas-i  u-nis  për 
në  Elizabethtown,  ku  më  2  Dhjetor  1819  u-martua  me  Sally-n. 
Pas  disa  javësh  u-kthye  në  kasollen  e  tij  në  Pingeon  Creek, 
duke  sjellur  me  vehte  një  njerkë  për  Abrahamin  dhe  motrën 
e  tij  Sarah. 

Sally  ishte  një  grua  e  fortë,  e  pashme,  e  qeshur  dhe  e  gë- 
zuar.  Ishte  krejt  e  kundërta  e  natyrës  melankolike  të  Nancy-t. 
Me  arritjen  e  Sally-t,  rrethi  familjar  i  Thomas  Lincoln-it 
u-shtua,  passi  ajo,  së  bashku  me  mobiljet  dhe  orenditë  e  shtë- 
pisë,  solli  me  vehte  edhe  të  tri  fëmijët  e  saja.  Porsa  arrijti, 
Sally  pastroi  e  rregulloi  banesën  e  braktisur  të  Thomas-it. 
Lau,  pastroi  dhe  filloi  të  ushqejë  me  kujdes  të  dy  fëmijët  e 
mbetur  shkretë  të  Nancy-t.  Abrahamit  i  hoqi  cergat  e  vjetëra, 
e  veshi  siç  duhesh  dhe  e  dërgoi  në  shkollën  e  fshatit  së  bashku 
me  të  tjerët.  Ajo  e  nxite  Abrahamin  që  të  mësonte.  Duket 
se  vuri  re  disa  cilësi  të  ralla  tek  ai  djalë  i  rritur  në  pyje. 
Dhe  e  quajti  Abrahamin  djalin  më  të  mirë  që  kishte  parë  në 
jetën  e  saj.  Për  këtë  dhëmshuri  dhe  kujdes  që  tregonte  Sally, 
Abraham-i  filloi  t'a  shihte  jo  si  njerkë,  por  si  një  mëmë  të 
vërtetë,  si  një  grua  fisnike  që  e  bëri  t'a  ndjente  vehten,  për 
të  parën  herë,  njeri. 

Abraham-i  vazhdonte  shkollën,  ndihmonte  të  atin  në  punëra 
të  ndryshme  dhe  studjonte  vetë  duke  shkruar,  me  një  kokër 
qymyr,  mbrapa  një  lopate  të  drunjtë,  të  cilën  e  përdorte  në 
vënd  të  drasës  së  zezë.  Abraham-i  lexonte  çdo  gjë  që  i  binte 
në  dorë.  Në  fillim,  në  kasollen  e  Thomas  Lincoln-it  ndodheshin 
vetëm  këto  tri  libra  të  vjetëra:  një  Abetare,  një  Ungjill  dhe 
një  Almanak,  të  cilat  Abraham-i  i  kishte  studjuar  me  rrënjë. 
Kur  erdhi  Sally  solli  me  vehte  edhe  këto  libra:  "Jeta  e  Ro- 
binson  Crusoe",  "Përparimi  i  Pelegrinëvet"  dhe  "Prallat  e 
Esopit."  Edhe  këto  libra  Abraham-i  i  studjoi  me  rrënjë.  Ve- 
çanërisht  me  studimin  e  Ungjillit,  ai  mësoi  të  vërtetat  e  mëdha 
morale  dhe  formoi  stilin  dhe  menyrën  e  tij  për  të  shkruar 
e  për  të  folur. 

Më  vonë  Abraham-i  studjoi  "Historinë  e  Shtetevet  të  Bash- 
kuara",  "Dekllaratën  e  Pavarësisë,"  "Kushtetutën"  dhe  "Jetën 
e  George  Washington"-it.  Këto  vepra  ai  i  bleu  me  të  hollat  që 
fitoi  duke  punuar  disa  dit  për  Josiah  Crawford  për  25  qin- 
darka  në  ditë. 

Librat  që  përmëndëm  më  sipër  përbënin  krejt  bibliotekën 
e  Abraham  Lincoln-it  gjatë  kohës  që  ai  jetoi  në  Pigeon  Creek. 
Me  gjithë  këtë,  ai  kishte  rast  të  lexonte  edhe  vepra  të  tjera. 


Crawford-i  i  huante,  herë-pas-here,  libra  të  ndryshme  Abra- 
ham-it  përkundrejt  ndonjë  pune  të  vogël  që  ky  i  bënte  atij. 

Edhe  në  Pigeon  Creek  Abraham-i  vazhdoi  në  shkollë  vetëm 
gjashtë  muaj,  duke  plotësuar  kështu  —  së  bashku  me  të  gjash- 
të  muajt  e  Knob  Creek-ut  të  Kentucky-t  —  një  vit  shkollë  të 
rregullt.  Me  gjithë  këtë,  me  këtë  pak  shkollë  dhe  me  studimet 
e  bëra  vetë,  Abraham-i  e  zhvilloi  mjaft  njohurinë  dhe  imagji- 
natën  e  tij  në  një  moshë  fare  të  re. 

Shpesh  herë  ai  shëtiste  vetëm  në  pyje  dhe  lexonte  me  zë  të 
lartë  shumë  gjëra  nga  ato  që  kishte  mësuar  vetë.  Shkruante 
ku  mundte  dhe  lexonte  sa  mundte.  Mbrëmanet  zakonisht  shtri- 
hesh  në  dyshemenë  e  kasolles  dhe  lexonte  e  shkruante  në  dri- 
tën  e  zjarrit.  Edhe  në  mëngjes  bënte,  shpesh  herë,  të  njëjtën 
gjë,  dhe  nuk  tundesh  gjer  sa  e  thrriste  me  zëmërim  i  ati  që  të 
shkonte  të  punonte. 

Abrahamit  i  pëlqente  vetëmia,  por  nuk  ndahesh  edhe  nga 
shoqërija.  Dhe  sa  herë  ndodhesh  më  ndonjë  mbledhje  të  miqve 
të  tij  kishte  dëshirë  të  kallëzonte  anekdota  e  historira.  Shpre- 
hja  e  tij  ishte  e  lehtë  dhe  tërheqëse.  Ai  ishte  gjithashtu  i 
urtë  dhe  i  sjellur.  Për  këto  cilësi,  ai  shquhesh  ndërmjet  sho- 
këve  të  moshës  së  tij  dhe  që  të  gjithë  e  qarkonin  me  simpathi. 

Abraham-i  kishte  një  zëmër  shumë  të  mirë  dhe  nuk  donte 
t'i  bënte  keq  askujt.  Ndjente  dhëmshuri  edhe  për  kafshët  dhe 
mizat  e  dheut.  Një  ditë,  vëllaj  i  tij  me  tjetër  baba,  John-i, 
zuri  një  breshkë  dhe  e  përplasi  disa  herë  pas  trungut  të  një 
peme,  duke  e  bërë  të  vuajë  shumë.  Atje  u-ndodh  edhe  Abra- 
ham-i,  i  cili  u-pikëllua  tepër  nga  kjo  pamje  dhe  filloi  të  japë 
disa  këshilla,  me  gjithë  se  nuk  ishte  më  i  math  se  15-vjeç. 
Abraham-i  tha  se  nuk  është  mirë  të  përdoren  keq  as  edhe 
kafshët.  Tha  gjithashtu  se  "edhe  kafshët  kanë  shpirt  dhe 
jeta  për  'to  është  aq  e  ëmbël  sa  ç'është  edhe  për  njerëzit". 
Këtë  episod  e  kallëzoi  më  vonë  motra  e  John-it,  Matilda. 

Në  moshën  16-vjeçare  Abraham-i  njihesh  mirë  për  fuqinë 
e  tij  të  madhe.  Asikohe  ai  punonte  në  dyqanin  e  një  kallajxhiu 
në  Gentryville.  Punonte  gjith'ashtu  duke  prerë  dru  në  pyll 
dhe  duke  bërë  punëra  të  vogëla  në  bujqit  fqinj.  Dhe  passi  ishte 
shakaxhi  dhe  i  lezeçëm  në  kallëzimin  e  anekdotave  dhe  his- 
torive,  dhe  passi  e  bënte  çdo  punë  mirë,  çdo  familje  në  Pi- 
geon  Creek  —  numëri  i  të  cilavet  arrinte  në  disa  dhjetra  — 
ishte  e  gëzuar  kur  shkonte  Abraham-i  për  të  kryer  ndonjë 
punë  të  vogël.  Në  moshën  17  vjeç  ai  e  përdorte  supatën  me 
një  lehtësi  të  madhe,  duke  prerë  dru  në  pyll.  Gjithashtu  ai, 

me  një  grusht,  mund  të  rrëxonte  përdhe  çdo  njeri.  Në  moshën 
18-vjeçare  Abraham-i  ishte  djaloshi  më  i  gjatë  dhe  më  i  fortë 
në  pyll.  Ishte  i  hollë,  me  shpatulla  të  gjera,  me  këmbë  të 
mëdha,  me  duar  të  mëdha  dhe  me  një  fytyrë  jo  të  pashme  dhe 
melankolike.  Dhe  passi  ishte  shumë  i  gjatë,  një  ditë  një  nga 
shokët  e  tij  i  bëri  me  tallje  këtë  pyetje: 

—  Sa  të  gjata  duhet  të  jenë  këmbët  e  njeriut? 

—  Aq  të  gjata  sa  të  arrinë  gjer  në  tokë,  u  përgjegj  Abra- 
ham-i. 

Më  2  Gusht  1826  një  rreze  gëzimi  hyri  në  kasollen  e  fa- 
miljes  së  Thomas  Lincoln-it.  Atë  ditë  u-martua  motra  e  Abra- 
ham-it,  Sarah,  me  Aaron  Grigsby-n.  Me  gjithë  se  me  këtë 
martesë  u-nda  nga  rrethi  i  Abrahamit  motra  e  tij  Sarah  —  e 
cila  kishte  zëvëndësuar  deri-diku  dashurinë  e  mëmës  Nancy 
—  përsëri  ai  u-gëzua  që  ajo  gjeti  fatin  e  saj.  Por,  mjerisht, 
pas  disa  kohësh,  një  zi  e  re  e  mbuloi  kasollen  e  Thomas  Lin- 
coln-it.  Më  20  Janar  1828  Sarah  vdiq  nga  pjella  në  moshën 
21-vjeçare.  Kjo  vdekje  i  pikëlloi  që  të  gjithë,  veçanërisht 
Abrahamin. 

Pas  kësaj  ngjarje  tepër  të  trishtuarshme,  Abraham-i  shkoi 
në  Anderson  Creek  dhe  ndërtoi  një  barkë  për  të  çuar  udhëtarë 
dhe  mallera  nga  të  dy  anët  e  lumit  Ohio.  Në  atë  vënd  ishte 
një  pikë  trafiku  me  rëndësi  midis  Veriut  dhe  Jugut.  Gjatë 
kohës  që  punoi  atje,  Abraham-i  pa  të  kalojnë  tregëtarë  lëku- 
rësh  të  shtazëve  të  egra,  tregëtarë  skllevërish,  avukatë,  loj- 
tarë  cirkujsh,  etj.  Pa  njerëz  që  për  të  holla  ishin  gati  të  bënin 
çdo  gjë  të  keqe.  Pa  gjithashtu  edhe  njerëz  që  mbanin  në 
duart  e  tyre  flakën  e  besimit  e  të  lirisë  për  të  ndriçuar  rrugën 
e  historisë. 

Në  Vjeshtën  e  vitit  1828,  kur  ishte  në  moshën  19-vjeçare, 
Abraham-i  hyri  në  shërbim  të  James  Gentry  me  8  dollare  në 
muaj  për  të  çuar  një  barkë  të  madhe,  të  ngarkuar  me  prodhi- 
me  bujqësore,  në  qytetin  New  Orleans,  duke  lundruar  nëpër- 
mjet  lumit  Ohio  dhe  lumit  Mississippi,  që  quhet  "Ati  i  Ujra- 
vet."  Ky  udhëtim,  i  cili  u-krye  me  mundime  dhe  rreziqe,  ishte 
n jë  eksperiencë  e  madhe  për  Abrahamin.  Gjatë  këtij  udhëtimi 
ai  pa  shumë  gjëra.  Pa  qytetin  më  të  math  të  Jugut,  të  asaj 
kohe ;  pa  rrugët  dhe  skelën  e  bukur  të  tij ;  pa  vëndin  ku 
Andrew  Jackson-i  —  presidenti  i  7-të  i  Shtetevet  të  Bash- 
kuara  —  fitoi  famë  si  heroi  i  popullit,  disa  vjet  më  parë;  pa, 


mbi  të  gjitha,  për  të  parën  herë,  edhe  tregun  ku  shiteshin 
zezakët  skllevër!1 

Abraham-i  kishte  dëgjuar  me  kohë  të  flitesh  rreth  skllevër- 
ve,  por  nuk  kishte  parë  me  syt'  e  tij  që  burra  e  gra,  si  edhe 
fëmijë  —  të  rrëmbyer  me  zor  nga  gjiri  i  mëmave  të  tyre  — 
të  shiteshin  në  adjudikatë,  sikur  të  ishin  kafshë!  Kjo  pamje 
e  tmeroi  dhe  la  vrragë  të  thella  në  shpirtin  e  tij.  Dhe  ishte 
në  atë  rast  që  ai  tha  se  nuk  do  të  pranonte  kurrë  të  ishte  një 
skllav  dhe  aq  më  pak  një  zot  skllevërish.  Tha  gjithashtu  se, 
po  t'i  jepesh  rasti,  do  t'a  luftonte  skllavërinë  me  të  gjitha 
fuqitë  e  tija. 

Pas  disa  ditësh,  si  e  ngarkoi  barkën  me  sheqer,  pambuk  dhe 
duhan,  Abraham-i  mori  rrugën  e  kthimit  së  bashku  me  njerë- 
zit  që  kishte  nën  drejtimin  e  tij.  Gjatë  udhëtimit  mendimi 
i  tij  drejtohesh  shpesh  herë  nga  pamja  e  tmerrshme  e  tregut 
të  skllevërve.  Dhe  një  psherëtimë  e  thellë  i  delte  nga  fundi  i 
shpirtit  për  këto  qënie  njerëzore  që  shfrytëzoheshin  pa  më- 
shirë ! 

Kur  u-kthye  në  vëndin  e  tij,  ai  i  u-përvesh  përsëri  punës, 
duke  përdorur  herë  supatën,  herë  kazmanë,  herë  parmëndën. 
"Duket  se  kam  lindur  vetëm  për  të  punuar  rëndë",  i  tha  një 
herë  një  shokut  të  tij.  Dhe  punoi  kështu  një  kohë  të  gjatë, 
për  gjer  sa  Thomas-i  vendosi  të  shpërngulesh  përsëri  familja- 
risht  në  një  vënd  tjetër.  Dikush  i  kishte  lavdëruar  viset  e 
bukura  të  Shtetit  Illinois.  Prandaj  Thomas-i  vendosi  të  shkojë 
atje. 

Kështu,  në  fillim  të  Marsit  të  vitit  1830,  familja  e  Thomas-it 
u-nis  me  dy  qerre  të  tërhequra  nga  buaj  për  në  vëndin  De- 
catur,  në  të  cilin  arrijti  pas  një  udhëtimi  që  zgjati  dy  javë. 
Atje  Thomas-i,  i  ndihmuar  nga  Abraham-i,  ndërtoi  një  kasolle 
tjetër  nja  13  kilometra  në  jugë-perëndim  të  Decatur-it,  afër 
lumit  Sangamon.  Nga  ky  vënd,  familja  e  Thomas-it  —  passi 
kaloi  një  dimër  të  rrepët  dhe  me  dborë  të  madhe  midis  vitit 
1830-1831  —  u-nis  për  në  vëndin  Coles  County,  të  Shtetit 
Ulinois. 

Në  Coles  County,  që  ishte  ndalesa  e  fundit,  familja  e  Tho- 


1  Qysh  në  vitin  1619  një  anije  hollandeze  zbarkoi  në  skelen  Chesea- 
peake,  në  Virginia,  një  grup  prej  20  zezakësh.  Ky  ishte  i  pari  grup 
skllevërish  që  u-suall  nga  Afrika  në  Amerikë  për  t'u-përdorur  për  punë 
bujqësore.  Më  vonë  u-sollën  të  tjerë  zezakë.  Numri  më  i  math  i  tyre 
u-suall  nga  viti  1750  gjer  në  vitin  1800.  Më  1808  Qeveria  Federale  Ame- 
rikane  e  ndaloi  me  ligj  sjelljen  e  zezakëve  afrikanë  si  skllevër  në 
Shtetet  e  Bashkuara. 

mas-it  ndërtoi  një  kasolle  të  re  dhe  çeli  një  tokë  për  të  mbjellë 
misër,  patate,  fasule  dhe  të  tjera  prodhime  bujqësore.  Në  këto 
punime  Abraham-i  dha  ndihmën  e  tij  më  të  madhe.  Ndërkohë 
ai,  së  bashku  me  kushëririn  e  tij  Dennis  Hanks,  preu  nja 
3000  traversa  të  holla  e  të  trasha  për  t'i  shitur.  Traversat 
e  holla  përdoreshin  për  të  rrethuar  oboret  e  banesave  dhe  ato 
të  trasha  për  t'u-shtruar  nën  binarët  e  hekurt  të  rrugës  së 
trenit.  Abraham-i  ndihmoi  gjithashtu  edhe  për  ndërtimin  e 
një  barke  në  fshatin  Sangamo-n,  nja  12  kilometra  në  veri- 
perëndim  të  Springfield-it. 

Pas  disa  kohësh,  në  verën  e  vitit  1831,  Abraham-i  bëri 
udhëtimin  e  dytë  për  në  New  Orleans,  duke  çuar  atje  një 
sasi  prodhimesh  bujqësore  të  ndryshme  të  tregëtarit  Denton 
Off utt.  Dhe  kur  u-kthye  nga  udhëtimi  që  bëri  në  New  Orleans, 
ai  vendosi  të  ndahet  nga  gjiri  i  familjes  së  tij,  për  të  gjetur 
vëndin  e  vet  në  këtë  botë.  Kështu,  me  disa  plaçka  të  paka  në 
krahë  dhe  me  disa  të  holla  të  paka  në  xhep,  Abraham-i  u-nis 
për  në  New  Salem,  në  kërkim  të  një  fati  të  ri. 


Kasollja   ku  lindi   Abraham   Lincoln-i 

LINCOLN-I  NE  RRUGEN  E  NJEJ  JETE  SE  RE 

Abraham  Lincoln-i  arrijti  në  New  Salem  në  Vjeshtën  e 
vitit  1831.  New  Salem-i  ishte  një  vënd  i  vogël,  i  cili  u-bë  ba- 
nesa  e  tij  për  pesë  vjet.  I  varfër  e  i  reckosur,  dhe  pa  ndonjë 
mjeshtëri  të  veçantë,  Lincoln-i  në  fillim  u-ndodh  në  një  gjë- 
ndje  të  ngushtë  e  të  vështirë.  Prandaj,  për  të  siguruar  bukën 
e  gojës,  në  kohën  e  parë  ai  përdori  përsëri  supatën  dhe  bëri 
çdo  punë  tjetër  krahu.  Më  vonë  miku  i  tij  Denton  Offutt  çeli 
një  dyqan  me  sende  ushqimore  dhe  e  mori  Lincoln-in  si  ndih- 
mës. 

Ky  vënd  i  vogël,  i  ngrehur  prej  pak  vjetësh,  paraqiste  për- 
sëri  një  farë  kënaqësije  për  djaloshin  e  pyjeve,  i  cili,  pas  një 
ditë  pune  të  lodhëshme,  mund  të  mblidhesh  me  miq  e  me 
shokë  dhe  të  bisedonte  e  të  prrallonte  me  'ta.  Lincoln-i  ishte 
një  njeri  pa  vese:  nuk  pinte  pije  alkoolike,  nuk  lozte  kar- 
tëra  dhe  nuk  tymoste  duhan.  Por  passi  ishte  një  njeri  i  leze- 
çëm  në  bisedime  dhe  kallëzonte  me  plot  kripë  anekdota  e  his- 
torira  të  ndryshme,  pjesëmarrja  e  tij  në  mbledhje  me  miq  e 
me  shokë  pritesh  gjithënjë  me  gëzim 

Në  New  Salem  kishte  edhe  një  farë  klubi  sportiv  të  rinisë, 
i  cili  quhesh  "Clary's  Grove  Boys".  Pjesëtarët  e  këtij  klubi 
merreshin  përgjithësisht  me  boxe  dhe  me  mundje  greko-ro- 
mane.  Kryetari  i  këtij  klubi  ishte  një  i  quajtur  Jack  Arm- 
strong,  i  cili  konsiderohesh  si  djaloshi  më  i  fortë  në  krejt  atë 
rreth.  Ky  i  bëri  sfidë  Lincoln-it  që  të  matesh  me  'të.  Në  f illim 
Lincoln-i  u-mendua  pak,  por  më  në  fund  pranoi  dhe  fitoi. 
Kjo  fitore  ngriti  menjëherë  prestigjin  e  tij  dhe  bëri  që  ai  të 
fitonte  simpathinë  e  banorve  të  New  Salem-it  dhe  të  rrethit. 
Lincoln-i  fitoi  edhe  nderimin  e  anëtarve  të  klubit  dhe  u-bë 
mik  i  ngushtë  me  'ta. 

Pas  kësaj  ndeshje,  plasi  një  luftë  e  vogël  kundër  një  çete 
të  madhe  indianësh,  të  kryesuar  nga  Black  Hawk.  Kjo  çetë 
po  prishte  qetësinë  në  disa  vënde  të  Shtetit  Illinois,  duke  vrarë 
e  duke  grabitur.  Dhe  kur  governatori  i  Shtetic  Illinois  bëri 
thirrje  për  vullnetarë  më  1832,  për  të  ndihmuar  në  shtypjen 
e  kësaj  çete,  të  përbërë  nga  500  veta,  Lincoln-i  u-regjistrua 
menjëherë  për  një  kohë  të  caktuar.  Ndërkaq  u-regjistruan 
edhe  të  gjithë  anëtarët  e  klubit  "Clary's  Grove  Boys",  të  cilët 
e  zgjodhën  Lincoln-in  si  kapitetin  e  tyre.  Kjo  fushatë  vazhdoi 

10 


dy  muaj  dhe  gjatë  kësaj  kohe  çeta  nuk  u-pa  gjëkundi,  kështu 
që  nuk  u-shkrep  asnjë  pushkë. 

Kur  vullnetarët  e  komanduar  nga  Lincoln-i  ndodheshin  në 
pushim  afër  Ottawa-s,  në  Illinois,  një  plak  indian  shkoi  si 
mik  pranë  tyre,  dhe  ata  pa  menduar  shumë,  vendosën  t'a 
vritnin  për  hakmarrje.  Por  ndërhyri  menjëherë  Lincoln-i  dhe 
mundi  t'a  shpëtojë  plakun  e  gjorë.  Me  këtë  gjest  Lincoln-i  i 
zëmëroi  fort  vullnetarët  dhe  mënd  rrezikoi  jetën  e  vet. 

Si  mori  fund  kjo  ndërmarrje  kundër  çetës  indiane,  Lincoln-i, 
me  gradën  e  kapitenit,  por  pa  asnjë  qindarkë  në  xhep,  u-kthye 
në  New  Salem  ku,  gjatë  kohës  që  mungonte,  dyqani  i  Denton 
Offutt-it  kishte  falimentuar.  Me  falimentimin  e  këtij  dyqani 
kishte  marrë  fund  edhe  puna  e  Lincoln-it. 

Kur  u-kthye  në  New  Salem,  Lincoln-i  u-gjet  përballë  fusha- 
tës  së  zgjedhjeve  për  anëtarë  të  Legjislaturës  së  Shtetit.  Me 
këtë  rast  miqt  e  tij  e  bindën  që  të  shtronte  kandidaturën  në 
listën  e  partisë  liberale  që  quhesh  "Whig".  Lincoln-i  pranoi 
dhe,  me  ndihmën  e  mësuësit  Graham,  pregatiti,  me  të  shkruar, 
të  parën  dekllaratë  të  tij  për  zgjedhje.  Me  këtë  dekllaratë,  e 
cila  u-shtyp  dhe  u-shpërnda,  Lincoln-i  zotohesh  se,  po  të  zgji- 
dhesh,  do  të  përpiqesh  për  përmirësimin  e  rrugëve  dhe  të 
mjeteve  të  lundrimit  në  lumin  Sangamon.  Dhe  e  përfundonte 
dekllaratën  me  këto  fjalë: 

"Thuhet  se  çdo  njeri  ka  ambicionet  e  tija  të  veçanta.  Ambi- 
cioni  im  më  i  math  është  të  fitoj  besimin  e  të  tjerëve,  duke 
dhënë  unë  vetë  prova  se  e  meritoj  besimin  dhe  nderimin  e 
tyre...  Unë  jam  i  ri  dhe  i  panjohur  për  shumë  nga  ju.  Unë 
u-linda  d.he  u-rrita  në  një  gjëndje  shumë  të  varfër.  Unë  nuk 
jam  i  pasur  dhe  nuk  kam  miq  dhe  lidhje  me  qarqe  me  influ- 
encë  që  të  më  rekomandojnë.  Shpresa  ime  qëndron  krejtësisht 
rë  dorën  e  votuësve  indipendentë  të  këtij  rrethi...  Në  qoftë  se 
do  të  zgjidhem,  do  të  përpiqem  t'a  kryej  detyrën  t'ime  me  zell 
dhe  ndershmëri...  Por  edhe  në  qoftë  se  populli  nuk  do  t'a 
shohë  të  arësyeshme  që  të  më  zgjedhë,  përsëri  unë  nuk  do  të 
hidhërohem,  passi  jam  mësuar  me  humbje..." 

Lincoln-i  humbi  në  këto  zgjedhje,  me  gjithë  se  pothua  çdo 
njeri  në  rrethin  e  New  Salem-it  votoi  për  'të.  Lincoln-i  nuk 
u-diskurajua  nga  kjo  humbje.  Vazhdoi  në  rrugën  e  jetës  së  tij 
me  vullnetin  dhe  durimin  që  e  karakterizonin.  Së  bashku  me 
William  Berry-n  çeli  një  dyqan  të  vogël  me  sende  ushqimore 
dhe  i  u  shtrua  me  gjithë  fuqi  studimit  të  librave  të  ndryshme, 
sidomos  të  librave  mbi  drejtësinë.  Këto  libra  i  a  jepte  hua 

Stout  Bowling,  gjykatësi  paqtuës,  i  cili  njëkohësisht  i  jepte 
shpjegime  për  pika  të  ndryshme  mbi  drejtësinë. 

Mirëpo  puna  në  dyqan  nuk  vente  mbarë.  Lincoln-i,  në  vënd 
të  kujdesesh  për  dyqanin  dhe  të  përpiqesh  të  kënaqte  myshte- 
ritë,  e  kalonte  tërë  ditën  i  shtrirë,  duke  lexuar  libra.  Ortaku 
i  tij,  Berry,  ishte  gjithënjë  i  dehur:  rakinë,  që  duhesh  t'u  a 
shiste  myshterive,  e  pinte  vetë.  Kështu  dyqani  falimentoi  më 
në  fund  dhe  kur  Berry  vdiq  një  vit  më  vonë,  Lincoln-i  mori 
përsipër  të  paguante  të  gjitha  borxhet  e  mbetura. 

Lincoln-i  mbeti  prapë  pa  punë.  Jetesa  e  tij  u-vështirësua 
përsëri.  Por  në  Maj  të  vitit  1833  u-emërua  si  nëpunës  i  postës 
në  New  Salem.  Këtë  detyrë  e  mbajti  gjer  në  Maj  të  vitit  1836, 
kur  zyra  u-shpërngul  në  Petersburg.  Me  këtë  punë  siguroi 
deri-diku  jetesën  dhe  pati  rast  të  lexonte  të  gjitha  gazetat  që 
arrijnin  në  New  Salem.  Leximi  i  gazetave  e  ndihmoi  mjaft 
për  të  zgjeruar  njohurinë  dhe  për  t'u-vënë  në  dijeni  të  ngja- 
rjeve  të  brëndëshme  e  të  jashtëme.  Por  Lincoln-i  e  vazhdoi 
njëkohësisht  edhe  studimin  e  librave  të  ndryshme.  Ndër  të 
tjera,  ai  lexoi  komentet  e  Blackstone-it  mbi  Kushtetutën  Ame- 
rikane  dhe  një  pjesë  të  veprave  të  Shakespeare-it. 

Lincoln-i  krijoi  një  rreth  miqësh  të  mirë  në  New  Salem, 
me  të  cilët  mblidhesh  shpesh  herë  dhe  bisedonte  rreth  proble- 
meve  të  ndryshme.  Ndërkohë  ai  kishte  lexuar  edhe  fjalimet 
politike  të  Henry  Clay-t  dhe  të  Daniel  Webster-it,  avukatit 
të  New  Hampshire-it,  për  të  cilin  thuhesh  se  "kishte  futur 
djallin  në  thes!"  Me  këto  lexime  të  ndryshme  e  të  shumta, 
Lincoln-i  kishte  fituar  disa  njohuri  të  përgjithëshme  në  fu- 
shën  e  problemeve  politike,  shoqërore,  juridike  dhe  shkencore. 
Ai  kishte  lexuar  gjithashtu  edhe  mjaft  vepra  historije  dhe 
fillosofije.  Prandaj,  në  bisedimet  që  zhvillonte  me  miqt  e 
tij,  Lincoln-i  dëgjohesh  kurdoherë  me  kujdes,  Jo  vetëm  dë- 
gjohesh,  por  edhe  nderohesh.  Nderohesh  veçanërisht  për  men- 
dimet  e  tija  liberale. 

Ai  dhe  miqt  e  tij  mblidheshin  zakonisht  në  pijetoren  e  James 
Rutledge-it.  Atje  shkonin  pothua  çdo  të  Shtunën  mbrëma. 
Lincoln-i  merrte  pjesë  me  gjithë  dëshirë  në  këto  mbledhje, 
jo  vetëm  se  i  pëlqente  të  bisedonte  me  shokët  dhe  miqt,  por 
edhe  sepse  kishte  filluar  të  ndjente  një  simpathi  të  madhe  për 
të  bijën  e  James  Rutledge-it,  të  quajtur  Anna.  Kjo  ishte  një 
vajzë  19-vjeçare,  me  shtat  të  rregullt,  me  trup  të  derdhur, 
me  fytyrë  ëngjëllore,  me  sy  të  kaltërt  dhe  me  flokë  të  verdha 
e  të  përdredhura,  të  cilat  i  ndritnin  mbi  ballë  si  një  kurorë 
floriri. 

Për  fat  të  keq,  Anna  ishte  e  fejuar  me  një  djale  nga  New 
York-u,  të  quajtur  John  McNeil,  i  cili  kishte  një  tregëti  në 
New  Salem.  Prandaj  Lincoln-i  e  dashuroi  atë  në  heshtje.  Por 
një  ditë  i  fejuari  i  Annës  u-nis  për  në  New  York,  duke  i  prem- 
tuar  se  do  të  kthehesh  shpejt  dhe  do  t'a  martonte.  Në  fillim 
shkroi  disa  herë  dhe  më  vonë  nuk  u-dëgjua  më.  Kjo  heshtje  e 
dëshpëroi  fort  Annën,  e  cila,  më  në  fund,  i  shkroi  një  letër 
dhe  i  tha  që  t'a  quante  fejesën  të  prishur.  McNeil-i  nuk  u-për- 
gjegj  dhe  kështu  lidhja  midis  tij  dhe  Annës  mori  fund. 

Lincoln-i  e  shihte  shpesh  herë  Annën  jo  vetëm  në  pijetoren 
e  të  atit,  por  edhe  në  shtëpinë  e  saj  kur  shkonte  të  shpërndante 
postën  në  zona  të  ndryshme.  Dhe  sa  herë  takonte  të  kalonte 
nga  shtëpia  e  Annës,  ndalesh  dhe  bisedonte  me  'të.  Ai  e  dinte 
që  fejesa  e  saj  me  djaloshin  McNeil  ishte  prishur,  por  ishte 
i  turpshëm  dhe  nuk  guxonte  t'i  shfaqte  dashurinë  që  i  për- 
vëlonte  shpirtin.  Por  Lincoln-i  druhesh  të  shfaqte  ndjenjat  e 
tija  edhe  për  një  arësye  tjetër:  ishte  i  varfër  dhe  nuk  kishte 
mundësi  të  martohesh  e  të  krijonte  familje. 

Por  duket  se  edhe  Anna,  që  tani  ishte  e  lirë,  ndjente  në 
brëndësinë  e  shpirtit  të  saj  një  simpathi  për  Lincoln-in.  Sa 
herë  që  ky  bisedonte  me  miqt  në  pijetoren  e  atit  të  saj,  dhe 
sa  herë  që  tregonte  anekdota  e  historira,  Anna  dëgjonte  që 
nga  larg  me  vëmendje  të  veçantë.  Ajo  e  dinte  që  Lincoln-i 
ishte  i  varfër  dhe  i  mbushur  me  borxhe,  por  përsëri  kishte 
besim  në  të  arthmen  e  tij.  Çmonte  karakterin  dhe  vullnetin 
e  fortë,  si  edhe  cilësitë  e  ralla  të  këtij  djaloshi  pioner,  i  cili 
—  ndonëse  i  lindur  dhe  i  rritur  në  pyje  —  kishte  mundur  të 
studjonte  vetë. 

Dëshira  më  e  madhe  e  Lincoln-it  ishte  të  mësonte  gjithnjë 
gjëra  të  reja.  Pikërisht  në  atë  kohë  ai  i  ishte  vënë  studimit  të 
gjeometrisë  e  të  mathematikës,  për  t'u-bërë  gjeometër.  Me 
ndihmën  e  miqve  të  tij,  Mentor  Graham  dhe  John  Calhoun,  ai 
mundi  të  mësojë  bazat  e  gjeometrisë.  Si  i  mbaroi  këto  studi- 
me,  bleu  —  me  kredi  —  një  kalë,  një  kompas  dhe  disa  vegla 
të  tjera  të  nevojshme,  dhe  nga  fillimi  i  vitit  1833  u-bë  ndih- 
mës  gjeometër.  Asikohe  hapeshin  rrugë  të  reja,  ngreheshin 
qytete  të  vogëla,  mateshin  toka,  etj.,  dhe,  pra,  kishte  mjaft 
punë  për  gjeometra  dhe  ndihmës  gjeometra.  Matjet  e  para, 
si  ndihmës  gjeometër,  Lincoln-i  i  bëri  në  një  tokë  të  gjerë 
në  Sanagamon  County.  Më  vonë  ai  bëri  planin  rregulluës  të 
qytetit  të  vogël  New  Boston,  afër  lumit  Mississippi,  si  edhe  të 
qyteteve  të  tjera  të  vogëla  Petersburg,  Huron,  Albany  dhe 

Bath.  Edhe  punën  e  gjeometrit  e  kryejti  me  zotësi  dhe  e 
vazhdoi  gjer  nga  mbarimi  i  vitit  1836. 

Ndërkaq,  në  zgjedhjet  që  u-bënë  në  verën  e  vitit  1834,  Lin- 
coln-i  u-zgjodh  një  nga  të  katër  anëtarët  e  Sanagamon  County 
për  në  dhomën  e  ulët  të  Asamblesë  së  Përgjithëshme  të  Shte- 
tit  Illinois,  kryeqyteti  i  të  cilit  atëherë  ishte  në  Vandalia. 
Lincoln-i  u-rizgjodh  edhe  tri  herë  të  tjera  për  në  këtë  dhomë: 
më  1836,  më  1838,  dhe  më  1840.  Me  zgjedhjen  si  deputet, 
gjëndja  ekonomike  e  Lincoln-it  filloi  të  përmirësohesh  pak. 
Dhe  ishte  pikërisht  në  atë  rast  që  Lincoln-i  arrijti  të  veshë 
një  palë  roba  të  reja,  për  të  parën  herë  në  jetën  e  tij. 

Tani  Lincoln-it  i  u-shtuan  edhe  shpresat  për  t'u-martuar 
me  Annën,  nga  e  cila  nuk  e  largonte  kurrë  mendimin  e  tij. 
Prandaj  mori  guxim  dhe,  në  një  menyrë  fisnike,  i  shfaqi 
ndjenjat  e  dashurisë  si  edhe  dëshirën  për  t'u-martuar  me  'të. 
Ky  propozim  i  Lincoln-it  u-kundërkëmbye  me  të  njëjtat  ndje- 
nja  edhe  nga  ana  e  Annës,  e  cila  i  tha  se  "e  priste  me  padurim 
një  çast  të  tillë".  Pas  shprehjes  së  këtyre  ndjenjave,  ata 
shpallën  fejesën  e  tyre  dhe  bënë  plane  që  të  martoheshin  në 
një  rast  të  volitshëm.  Por  më  parë  vendosën  që  Anna  të  shkon- 
te  të  mbaronte  shkollën  në  Jacksonville. 

Gjatë  kohës  që  Lincoln-i  qëndroi  në  New  Salem,  para  se 
të  shkonte  të  zinte  vëndin  e  tij  në  parlamentin  e  Shtetit  Illi- 
nois,  ai  e  frekuentoi  vazhdimisht  shtëpinë  e  Annës.  Ishte  i 
gëzuar  dhe  fytyra  e  tij  melankolike  buzëqeshte  gjithnjë.  Qën- 
dronte  afër  saj  orë  të  tëra,  e  ndihmonte  në  punët  e  shtëpisë, 
bisedonte  mbi  gjëra  të  ndryshme  dhe  priste  me  padurim  orën 
e  lumtur  që  të  ngrehte  çerdhen  e  dashurisë  familjare. 

Kur  afëroi  koha,  Lincoln-i  u-nis  për  në  Vandalia,  për  të 
marrë  pjesë  në  Asamblenë  e  Përgjithëshme,  në  të  cilën  u-pa- 
raqit  në  fillim  të  Dhjetorit  të  vitit  1834.  Edhe  në  Vandalia 
shkoi  me  pak  plaçka,  ashtu  sikundër  pat  shkuar  në  f  illim  në 
New  Salem.  I  vetëmi  ndryshim  këtë  radhë  ishte  ky:  në  New 
Salem  kishte  shkuar  më  këmbë,  ndërsa  në  Vandalia  shkoi 
kaluar. 

Por,  për  fat  të  keq,  në  verën  e  vitit  1835  një  epidemi  e  tifos 
u-përhap  në  New  Salem  dhe  në  vëndet  rreth  e  rrotull,  nga 
e  cila  nuk  shpëtoi  dot  as  edhe  e  gjora  Annë.  Vuri  kryet  mbi 
jastëk  dhe  nuk  i  ngrirti  më...  Dhe  në  ditët  e  fundit,  kur  gjëndja 
shëndetësore  e  Annës  u-keqësua  shumë,  u-lajmërua  me  të 
shpejt  Lincoln-i,  i  cili  u-kthye  menjëherë  në  New  Salem. 

Lincoln-i  qëndroi  pothua  vazhdimisht  pranë  shtratit  të  An- 
nës,  në  dhomën  e  kësaj  vajze  të  re  që  luftonte,  me  të  gjitha 

fuqitë  e  saja,  kundër  vdekjes.  Mjerisht,  lufta  e  kësaj  krijese 
ëngjëllore,  që  dëshironte  të  shijonte  jetën,  nuk  pati  sukses. 
Lincoln-i  dolli  më  në  f  und  nga  dhoma  i  pikëlluar  dhe  me  lotë 
në  sy:  Anna  kishte  mbyllur  sytë  për  jetë. 

Me  vdekjen  e  Annës,  për  Lincoln-in  u-nxi  çdo  gjë.  Melanko- 
lia  e  tij  u-bë  më  e  madhe  dhe  në  buzët  e  tija  u-shënuan  gjur- 
mët  e  një  hidhërimi  të  përjetshëm.  Ai  shkonte  çdo  ditë  në 
varrin  e  saj  dhe  qante  me  ngashërim.  U-bë  si  i  çmëndur. 
"Nuk  mund  të  duroj  dot",  thoshte  me  zë  të  drithmuar,  "kur 
e  di  që  ndodhet  vetëm  nën  tokë  dhe  shiu  e  breshëri  bien  mbi 
varrin  e  saj".  Dhe  kur  largohesh  nga  vorrezat,  Lincoln-i  vente 
shpesh  herë  të  kalonte  disa  orë  në  shtëpinë  e  Jack  Armstrong- 
ut,  djaloshit  kolos,  i  cili  ishte  bërë  një  mik  i  tij  i  ngushtë. 
Kjo  miqësi  kishte  lindur  qysh  atëherë  kur  Lincoln-i  u-mat 
me  'të,  në  mundjen  greko-romane,  disa  kohë  më  vonë  passi 
u-vendos  në  New  Salem.  Ai  shtrihesh  përdhe,  dhe  shpesh  herë 
merrte  dhe  lëkundte  në  prehërin  e  tij  Duff-in  e  vogël  —  djalin 
e  Armstrong-ut  —  gjer  sa  e  zinte  gjumi. 

Lincoln-i  qëndronte  orë  të  tëra  pa  folur  dhe  të  zotët  e  shtë- 
pisë  e  linin  të  qetë.  Mendonte  vazhdimisht  Annën.  Shëndeti 
i  tij  keqësohesh  gjithënjë  nga  dëshpërimi.  Nga  ndonjë  herë 
f'liste  me  vehte.  Prandaj  mjeku  e  këshilloi  që  të  shkonte  të 
kalonte  disa  kohë  në  fermën  e  një  miku.  Dhe  ai  shkoi.  E  kaloi 
kohën  duke  bërë  shëtitje  të  gjata,  duke  u-marrë  me  punëra 
bujqësore  të  ndryshme,  duke  prerë  dru.  Bënte  çdo  gjë  për  të 
harruar  pak  hidhërimin  e  thellë.  E  lodhte  trupin  që  të  mund 
të  f  linte  natën. 

Më  në  f und,  si  u-bë  më  mirë,  vendosi  të  largohet  nga  New 
Salem-i  dhe  të  kthehet  përsëri  në  Vandalia.  Dhe  para  se  të 
nisesh,  vizitoi  për  herën  e  fundit  varrin  e  Annës,  të  cilën 
nuk  e  harroi  kurrë.  Thuhet  se  gjer  në  vitet  e  fundit  të  jetës 
së  tij  ai  përsëriste  shpesh  herë  këto  vargje  të  një  poeti  të 
panjohur: 

Guri  i  mermertë  përsipër  qëndron 
Dhe  trupin  e  vashës  e  shtyp,  e  dërmon, 
Që  aq  fort  e  desha  me  dëshir'  e  zjarr, 
Kur  po  lulëzonte  si  lulja  në  Maj, 
Tash  ka  kaq  vjet  që  tretet  në  varr, 
Çpo  qan  zëmra  ime  me  lot'  e  me  vaj... 

Anna  ishte  dashuria  e  parë  dhe  e  vërtetë  për  Lincoln-in. 
Pas  asaj,  ai  nuk  dashuroi  më  asnjë  grua  tjetër  me  atë  zjarr 
të  math  me  të  cilin  kishte  dashuruar  Annën. 

DALJA  E  LINCOLN-IT  NE  SKENE 

Në  Shtatorin  e  vitit  1835  Lincoln-i  mori  leje  për  ushtrimin 
e  avukaturës  në  gjyqet  e  rrethit  të  Shtetit  Ililnois.  Me  këtë 
rast  ai  filloi  të  zhvillojë  një  veprimtari  të  gjerë  dhe  të  jetë 
gjithënjë  i  zënë  me  punë.  I  hipur  më  kalë  ose  në  karrocë,  ai 
shkonte  nga  një  fshat  tek  tjetri;  kalonte  nëpër  fusha  e  brigje 
me  mot  të  mirë  e  të  keq;  udhëtonte  nëpër  rrugë  e  shtigje 
plot  baltë;  vente  në  qendra  të  largëta  e  të  izoluara  për  të 
kryer  detyrën  e  tij  si  avukat.  E  kalonte  kohën  duke  pregatitur 
me  kujdes  padiet  që  duhesh  të  ndiqte  në  gjyqet  e  14  rretheve 
të  vogëla,  në  pjesën  qendrore  dhe  lindore  të  Shtetit  Illinois. 

Më  1837  ai  u-pranua  në  Shoqërinë  e  Avukatëve  të  Shte- 
tit  Ulinois.  Me  atë  rast  Lincoln-i  shkoi  në  qytetin  Springfield 
për  të  ushtruar  avukaturën  në  ortakëri  me  John  Stuart.  Pas 
dy  vjete,  me  urdhërin  e  governatorit  Thomas  Carlin,  u-trans- 
f  erua  edhe  kryeqyteti  i  Shtetit  Illinois  nga  Vandalia  në  Spring- 
field.  Atëherë  ky  qytet  kishte  nja  1500  banorë,  shumica  e  të 
cilëvet  ishin  f shatarë,  pionerë  dhe  zanatçinj ;  njerës  të  varf  ër 
përgjithësisht.  Por  në  Springfield  kishte  edhe  mjaft  njerës 
të  pasur  e  intelektualë. 

Lincoln-i,  siç  thamë,  nuk  kishte  pasur  rast  të  ndiqte  një 
shkollë  të  rregullt.  Nuk  kishte  asnjë  dipllomë.  Ishte  një  auto- 
didakt.  Prandaj  edhe  kultura  e  tij  ishte  e  kufizuar.  Por  ai 
kishte  një  njohuri  të  thellë  për  sa  i  përkiste  ligjit  të  vëndit. 
Për  veç  kësaj,  me  përpjekjet  e  tija  dhe  me  ndihmën  e  disa 
gjyqtarëve  dhe  kolegëve  të  vet,  si  David  Davis,  Stephen  Logan, 
William  Herndon  etj.,  ai  mundi  të  mësojë  mjaft  mirë  edhe 
ligjet  e  shtetit. 

Ortakëria  me  John  Stuart-in  vazhdoi  gjer  në  vitin  1841, 
kur  ky  i  fundit  u-zgjodh  deputet  për  në  Kongresin  e  Shtete- 
vet  të  Bashkuara.  Kur  u-largua  Stuart-i,  Lincoln-i  u-bë  ortak 
me  Stephen  Logan,  dhe  më  1844  u-bë  ortak  me  William  Hern- 
don,  të  cilët  asikohe  ishin  nga  avukatët  më  të  mirë  në  Shtetin 
Illinois. 

Me  fillimin  e  ushtrimit  të  profesionit  të  avukaturës,  Lin- 
coln-i  përmbushi  një  nga  ambicionet  e  tija:  hyri  në  një  jetë 
intelektuale,  të  cilën  e  pat  ëndërruar  qysh  prej  shumë  vjetësh 

dhe  në  të  cilën  u-hodh  me  gjithë  enthusiazmin  e  moshës  së 
tij  së  re.  Ai  i  studjonte  padiet  që  do  të  ndiqte  me  një  vëme- 
ndje  të  veçantë  dhe  i  paraqiste  në  një  menyrë  të  qartë.  Çdo 
myshteri,  që  paraqitesh  në  zyrë,  e  dëgjonte  me  kujdes;  e 
kqyrte  problemin  e  tij  me  vëmendje  të  veçantë  dhe  në  fund  i 
thoshte  haptazi,  si  të  ishte  rasti:  "padia  juaj  është  e  drejtë" 
ose  "padia  juaj  është  e  padrejtë". 

Lincoln-i  nuk  merrte  zakonisht  kurrë  përsipër  mbrojtjen 
e  një  padie  që  e  gjykonte  të  padrejtë.  Ai  u  dha  një  herë  stu- 
dentëve  të  degës  së  drejtësisë  këtë  këshillë:  "Vendosni  të 
jeni  të  ndershëm  përpara  të  gjitha  çështjeve.  Në  qoftë  se  e 
gjykoni  se  nuk  mund  të  bëheni  avukatë  të  ndershëm,  atëherë 
vendosni  të  jeni  të  ndershëm  pa  qënë  avukatë".  Dhe  në  lidhje 
me  ligjet,  ai  tha  një  herë  edhe  këto:  "Ligjet,  qofshin  edhe  ato 
që  janë  të  këqia,  duhet  të  respektohen  për  gjer  sa  qëndrojnë 
në  fuqi". 

Argumentat  e  Lincoln-it  ishin  të  forta,  të  thjeshta  dhe 
bindëse.  Pretendimet  e  tija,  për  shpërblime  avukatore,  ishin 
modeste.  Ai  nuk  kërkonte  kurrë  të  paguhesh  më  tepër  se  sa 
vlente  shërbimi  i  tij,  sipas  gjykimit  të  tij.  Një  herë,  një  mysh- 
teriu  të  tij,  të  quajtur  George  P.  Floyd,  i  dërgoi  këtë  letër: 

"I  dashuri  Zotëri:  Mora  letrën  t'uaj  të  datës  16  (Shkurt) 
së  bashku  me  çekun  e  lëshuar  nga  Flagg-Savage  për  25  dollare. 
Ju  duket  se  mendoni  që  unë  pretendoj  të  paguhem  shumë.  Ju 
jeni  tepër  dorëhapët  me  të  hollat  t'uaja.  15  dollare  janë  mjaft 
për  punën  që  ju  bëra.  Po  ju  dërgoj  një  dëftesë  për  15  dollare, 
dhe  ju  kthej  mbrapsht  10  dollare.  Juaji  me  besë:  A.  Lincoln". 

Lincoln-i  ishte  njeri  i  thjeshtë.  Edhe  veshja  e  tij  ishte  e 
thjeshtë.  Bile,  më  tepër  se  e  thjeshtë,  mund  të  themi  se  ishte 
e  çuditëshme.  Ai  mbante  mbi  kryet  një  kapellë  të  lartë,  vishte 
një  redingot  të  gjatë  e  me  mëngë  shumë  të  shkurtëra,  sillte 
gjithnjë  me  vehte  një  ombrellë  me  ngjyrë  të  blertë  të  lidhur 
me  spango  në  qaf  ë,  që  të  mos  hapesh.  Nuk  dukesh  aspak  mirë. 
Me  gjithë  këtë,  ishte  tërheqës.  Ai  njihte  mirë  shpirtin  njerë- 
zor;  ai  dinte  se  si  të  fitonte  zëmrën  dhe  mendimin  e  atyre  që 
e  dëgjonin. 

Folja  e  Lincoln-it  ishte  prekëse.  Me  f  jalët  e  tija,  ai  qëllonte 
ku  duhesh.  Shpesh  herë  ato  i  shoqëronte  edhe  me  ndonjë  shaka, 
ose  me  kallzimin  e  ndonjë  anekdote.  Të  njëjtat  menyra  për- 
dorte  edhe  kur  mbronte  ndonjë  padie  përpara  gjyqit.  Nga 
ndonjë  herë  nuk  mungonte  t'i  hidhte  edhe  ndonjë  thumb  avu- 
katit  kundrështar.  Një  herë  vuri  re  se  avukati  i  palës  tjetër 

e  kishte  veshur  këmishën,  gabimisht,  nga  ana  e  mbrapë. 
Lincoln-i  e  la  sa  mbaroi  së  foluri.  Pastaj,  kur  i  erdhi  radha, 
u-ngrit  dhe  u  drejtoi  gjyqtarëve  këto  fjalë:  ''Ç'farë  besim 
mund  të  keni  ju  në  argumentat  e  një  njeriu  që  nuk  di  të  veshë 
ss  këmishën  për  së  mbari?"  Me  këto  shakara  bënte  të  qesh- 
nin  jo  vetëm  njerëzit  që  ndodheshin  në  sallën  e  gjyqit,  por 
edhe  gjyqtarët,   dhe  kundrështari  e  humbiste  për  një  çast. 

Edhe  në  fushën  e  avukatësisë  Lincoln-i  fitoi  një  emër.  U-bë, 
me  kohë,  një  nga  avukatët  më  të  shquar  në  Shtetin  Illinois. 
Ai  mbahet  mënd  veçanërisht  me  gjyqin  që  fitoi  për  shpëti- 
min  nga  dënimi  të  djaloshit  Duff  Armstrong,  të  birin  e  mikut 
të  djalërisë  Jack  Armstrong.  Kishte  kaluar  një  kohë  e  gjatë 
që  Lincoln-i  ishte  larguar  nga  New  Salem-i  dhe  nuk  kishte 
pasur  kurrë  lajme  nga  familja  Armstrong,  për  të  cilën  ruante 
kujtime  të  mira.  Por  një  lajm  që  lexoi  në  gazetë  i  solli  ndër- 
mënd  të  gjithë  të  kaluarën:  e  çoi  gjer  në  vdekjen  e  Annës  dhe 
gjer  në  orët  e  gjata  që  kalonte  i  shtrirë  në  shtëpinë  e  Arm- 
strong-ut,  duke  mbajtur  e  lëkundër  në  prehër  djalin  e  vogël 
Duff,  gjer  sa  e  zinte  gjumi. 

Kjo  gazetë  shkruante  se  Duff  Armstrong-u  ishte  arrestuar 
nën  akuzën  se  kishte  vrarë  natën  me  një  shkop  një  djalë,  në 
vazhdim  të  një  përleshjeje  që  kishte  ndodhur  pas  një  mble- 
dhje  që  ishte  mbajtur  në  një  vënd  jashtë  fshatit.  Dhe  akuzën 
më  të  rëndë  kundër  Duff-it  e  kishte  bërë  një  mik  i  tij,  i  cili 
pat  dekllaruar  në  pyetësi,  në  një  menyrë  kategorike,  se  e 
kishte  parë  me  syt'  e  tij  zhvillimin  e  këtij  krimi. 

Kjo  vrasje  kishte  zëmëruar  të  gjithë  fshatarët  dhe,  sikur 
të  mos  ishte  arrestuar  me  kohë,  Duff-i  do  të  mund  të 
copëtohesh  nga  ata.  Duff-i  njihesh  si  një  djalë  kapadai  dhe 
dihesh  se  kishte  marrë  pjesë  disa  herë  në  grindje  të  vogëla. 
Për  këtë  arësye,  askujt  në  fshat  nuk  i  dukesh  e  pamundur 
që  Duff-i  të  kishte  lyer  duart  me  gjak!  Por  Lincoln-it  nuk  i 
u-mbush  mëndja.  Nuk  besonte  që  Duff-i  të  ishte  bërë  një  kri- 
minel.  Prandaj  i  shkroi  një  letër  të  shoqes  së  Armstrong-ut 
dhe  u-ofrua  t'a  mbronte  djalin  e  saj  pa  të  holla. 

Lincoln-i  i  studjoi  proçeset  me  kujdes  dhe,  mbi  të  gjitha, 
kërkoi  që  gjyqi  të  zhvillohesh  në  një  vënd  tjetër,  që  kështu 
anëtarët  e  jurisë  të  mos  influencoheshin  nga  f  jalët  që  fliteshin 
kundër  Duff-it.  Kërkesa  e  tij  u-muarr  parasysh. 

Ditën  që  u-çel  gjyqi,  të  gjithë  pyetnin  vet-vehten  se  në  çfarë 
argumenta  do  t'a  bazonte  avukati  Lincoln  mbrojtjen  e  të 
pandehurit,  kur  të  gjitha  provat  e  ngarkonin  me  faj?  Duff-i, 

i  dëshpëruar  dhe  i  verdhur  nga  fytyra,  u-ngrit  në  këmbë  dhe 
përsëriti  fjalët  që  kishte  thënë  qysh  në  fillim:  "Jam  i  pafaj- 
shëm".  E  ndjente  vehten  krejt  të  humbur,  ndërsa  nëna  e  tij 
qante  me  ngadale  në  një  kënd  të  sallës  së  gjyqit,  e  prekur 
thellësisht  nga  hidhërimi  dhe  turpi.  Burri  i  kishte  vdekur. 
Ç'do  t'i  mbetesh  tani  në  botë,  në  qoftë  se  humbiste  edhe  dja- 
lin,  që  ishte  e  vetmja  shpresë  për  'të?  Lincoln-i  i  u  afërua  dhe 
i  tha  në  vesh:  "Mos  qani...  Kam  shpresë  se  para  perëndimit 
të  diellit  djali  juaj  do  të  lihet  i  lirë!" 

Nga  ana  tjetër  e  të  akuzuarit  qëndronte  dëshmuësi  kryesor, 
Charles  Allen,  i  cili  gëzonte  simpathinë  e  përgjithëshme.  Kon- 
siderohesh  nga  rrethi  i  tij  si  një  djalë  i  drejtë  dhe  me  cilësira. 
Me  gjithë  këtë,  nga  fjalët  që  thoshte  dhe  nga  menyra  me  të 
cilën  i  thoshte,  Lincoln-i  zbuloi  se  nuk  ishte  i  sinqertë.  Dësh- 
muësi  betohesh  se  e  pa  me  syt'  e  tij  mikun  Armstrong  që  u-për- 
fyt  me  viktimën  dhe  e  goditi  me  një  shkop  në  kokë  për  gjer  sa 
e  la  të  vdekur  përdhe. 

Pas  këtyre  dekilaratave  të  dëshmuësit,  u-ngrit  Lincoln-i  dhe 
i  bëri  këto  pyetje: 

—  A  e  patë  me  të  vërtetë  me  sytë  t'uaj  këtë  përfytje? 

—  Po,  e  pashë. 

—  Ku  ishit  ju  kur  ndodhi  kjo  përfytje? 

—  Nja  50  metra  larg. 

—  Kur  ndodhi  kjo  përfytje? 

—  Në  ora  11  të  natës. 

—  Si  mundët  t'a  shihnit  ngjarjen  në  atë  orë  nga  një  dis- 
tancë  e  tillë? 

—  Nga  hëna  që  ndritëte  si  ditë. 

—  Ishte  e  plotë  hëna  atë  natë? 

—  Po,  ishte  e  plotë.  Ndritëte  sikur  të  ishte  ditë.  Për  këtë 
gjë  jam  krejt  i  sigurt. 

Në  atë  çast,  ndërsa  filloi  pyetja  e  dëshmuesve  të  tjerë,  Lin- 
coln-i  i  kërkoi  Sheriff-it  të  sillte  një  kalendar  që  tregonte  fa- 
zat  e  hënës  gjatë  atij  viti.  Hapi  një  faqe  dhe  i  tha  Allen-it: 
«Lexoje!»  Fytyra  e  dëshmuesit  u-verdh.  Ai  lexoi  që  natën  e 
ngjarjes  nuk  kishte  hënë.  Përkundrazi  ishte  aq  errët,  sa  ishte 
e  pamundur  të  shihesh  qartë  edhe  në  një  distancë  prej  7 
metrash. 

Ky  fakt  me  rëndësi  e  ndryshoi  krejt  çështjen.  Lincoln-i  tha 
se  shkopi  nuk  i  përkiste  Duff-it,  por  dikujt  tjetër.  Dolli  në 
shesh  se  krejt  dëshmia  ishte  një  kurdisje  për  të  shuar  jetën 
e  djaloshit  Duff.  Juria  u-hoq  në  një  dhomë  të  veçantë  të  gjy- 

qit  për  të  biseduar  dhe  për  të  dhënë  vendimin  e  saj.  Kur 
u-kthye  përsëri  në  sallë,  kryetari  i  jurisë  dekllaroi  këto  fjalë: 
"I  akuzuari  është  i  pafajshëm!" 

Në  atë  rast  e  veja  e  Jack  Armstrong-ut  ra  në  krahët  e  të 
birit  të  saj,  i  cili  i  tha:  "Nënë,  tani  mund  të  më  shohësh  si 
më  parë,  të  lirë  e  të  pafajshëm".  Pastaj  pyeti:  "Ku  është 
Zoti  Lincoln?",  dhe,  duke  ecur  në  mes  të  sallës,  u-gjunjëzua 
përpara  shpëtimtarit  të  tij  dhe  i  puthi  dorën,  pa  mundur  të 
thoshte  asnjë  fjalë  nga  mallëngjimi.  Ngashërimi  nuk  e  la  të 
shprehte  me  gojë  ato  që  i  ndjente  zëmra. 

Tani  gjithë  urrejtja  e  publikut  —  që  qëndronte  në  një  heshtje 
të  madhe  —  u-kthye  në  simpathi  për  Duff-in,  i  cili  për  pak 
humbi  jetën  nga  një  akuzë  e  padrejtë.  Dhe  juria  zbuloi  se 
krimin  e  kishte  kryer  një  person  tjetër,  një  i  quajtur  James 
Morris. 

Lincoln-i  ktheu  kryet  nga  dritarja  dhe  pa  që  dielli  ndrite 
akoma.  I  u  afërua  nënës  së  Duff-it  dhe  i  tha  këto  fjalë:  "Dielli 
nuk  ka  perënduar  akoma  dhe  djali  juaj  është  i  lirë". 

Me  këtë  skenë  mallëngjenjëse  përfundoi,  me  sukses,  një  pro- 
çes  me  rëndësi  gjatë  karierës  së  ndritur  avukatore  të  Lin- 
coln-it,  i  cili  në  atë  rast  mbrojti  jo  vetëm  një  çështje  të  drejtë, 
por  edhe  shlyejti  një  detyrim  mirënjohjeje  përkundrejt  fa- 
miljes  së  mikut  të  tij  të  djalërisë,  Jack  Armstrong-ut. 

Mary  Todd,  e  shoqja  e  Lincoln-it 

MARTESA  E  LINCOLN-IT 

Lincoln-i,  si  avukat  dhe  si  deputet,  kishte  pasur  rast  të 
vizitonte  shumë  rrethe  të  Shtetit  Illinois  dhe  të  njihesh  me 
një  numër  të  math  njerëzish  të  çdo  shkalle  shoqërore.  Ai  bi- 
sedonte  me  të  gjithë:  me  qytetarë,  me  fshatarë,  me  tregëtarë, 
me  bujq,  me  zejtarë,  me  barinj.  Bisedonte  jo  vetëm  çështje 
gjyqësore,  por  edhe  probleme  të  ndryshme  që  u  përkisnin  in- 
dividave  ose  komuniteteve.  Ai  ishte  në  kontakt  të  vazhduar  me 
zgjedhësit  e  tij.  Gjithashtu,  për  shumë  veta,  ishte  bërë  një 
këshilltar  atëror.  Jepte  sa  mundte  përkrahjen  e  tij  për  të 
shëruar  plagët  e  njerëzve  fatkeqë.  Emri  i  Lincoln-it  ishte 
bërë  familjar  në  shumë  anë.  Pothua  që  të  gjithë  kishin  besim 
në  drejtësinë  dhe  karakterin  e  tij.  Dhe  që  të  gjithë  e  thrrisnin 
"Honest  Abe". 

Ndërkohë,  me  studimin  e  parreshtur  të  ligjeve  dhe  me  ndje- 
kjen  e  padive  të  ndryshme  e  të  shumta,  Lincoln-i  e  shtonte 
gjithënjë  më  tepër  eksperiencën  e  tij  në  fushën  e  drejtësisë. 
Por  edhe  si  anëtar  në  Asamblenë  e  Përgjithëshme  të  Shtetit 
Illinois,  ai  fitonte  vazhdimisht  një  eksperiencë  edhe  në  fu- 
shën  politike  e  parlamentare.  Pas  vitit  1840  Lincoln-i  shërbeu 
edhe  si  udhëheqës  i  grupit  të  Partisë  Whig  në  këtë  Asamble.1 
Por,  me  gjithë  këtë,  nuk  kishte  vënë  akoma  në  dukje  cilësitë 
e  mëdha  që  fshiheshin  në  'të.  Prandaj,  kur  ishte  në  moshën 
30-vjeçare,  ai  i  shkroi  një  miku  këto  fjalë: 

"Unë  nuk  kam  bërë  akoma  asgjë  me  rëndësi  që  të  kujtohem 
se  jetova  në  këtë  botë.  Me  gjithë  këtë,  unë  dëshiroj  të  jetoj 
që  t'a  lidh  emrin  me  ngjarjet  e  ditëve  të  mija  dhe  të  brezit 
t'im;  që  t'a  lidh  emrin  me  diçka  që  t'u  interesojë  bashkat- 
dhetarëve  të  mij". 

Por  edhe  pse  Lincoln-i  nuk  kishte  vënë  akoma  në  dukje 
cilësitë  e  tija  të  jashtëzakonëshme,  përsëri  ai  gëzonte  një 
respekt    të    veçantë    në    rrethet    intelektuale    të    kryeqytetit 


1  Në  vitin  1842  Lincoln-i  mbushi  katër  periudha  dy-vjeçare  si  deputet. 
Në  zgjedhjet  e  reja  që  u-bënë  atë  vit  ai  refuzoi  të  merrte  pjesë.  Pas 
asaj  periudhe  i  u-kushtua  krejt  profesionit  të  tij  si  avukat  dhe  veprim- 
tarive  të  Partisë  Whig,  së  cilës  i  solli  shërbime  me  rëndësi. 

Springfield.  Për  logjikën  e  tij  të  fortë,  për  gjuhën  e  tij  të 
mprehtë,  për  parimet  e  tija  të  qarta  e  të  vendosura,  ai  kishte 
fituar  një  emër  në  krejt  Shtetin  Illinois. 

Pikërisht  në  atë  kohë,  në  vitin  1839,  arrijti  në  Springfield 
një  vajzë  e  re,  e  quajtur  Mary  Todd.  Kjo  rridhte  nga  një 
familje  fisnike  e  Jugut,  e  cila  i  kishte  dhënë  vëndit  njerës 
të  shquar,  si  gjeneralë  dhe  governatorë.  I  ati  i  saj  ishte  një 
bankier  i  pasur  dhe  kishte  toka  të  gjera  në  Lexington,  të  cilat 
punoheshin  nga  skllevër  zezakë.  Mary  erdhi  mysafire  në  shtë- 
pinë  e  motrës  së  saj,  martuar  me  Ninian  Edwards. 

Mary  ishte  edukuar  në  një  kolegj  që  frekuentohesh  nga 
vajza  të  familjeve  fisnike  e  të  pasura.  Ky  kolegj  drejtohesh 
nga  një  çift  aristokratësh  francezë,  të  cilët  ishin  larguar  nga 
vëndi  i  tyre  në  kohën  e  revolucionit.  Në  këtë  kolegj  Mary 
kishte  mësuar,  ndër  të  tjera,  menyrat  e  sjelljes  së  mirë,  artin 
e  të  biseduarit,  vallet  e  kohës,  etj.  Prandaj  arritja  e  saj  në 
Springfield  u-prit  me  kënaqësi  të  thellë  nga  të  rinjtë  beqarë 
intelektualë. 

Mary  ishte  një  vajzë  e  pashme,  e  zgjuar  dhe  elegante,  por 
edhe  ambicioze  e  madhe.  Në  një  mbledhje,  kur  dikush  i  tha: 
"Këtu  në  Springfield  ka  mjaft  djem  të  mirë  për  t'u-martuar", 
Mary  i  u  përgjegj  menjëherë  me  këto  fjalë:  "Unë  do  të  marto- 
hem  me  atë  që  ka  më  shumë  mundësi  të  bëhet  një  ditë  presi- 
dent  i  Shtetevet  të  Bashkuara".  Qeshën  që  të  gjithë;  vetëm 
Mary  qëndroi  serioze. 

Në  një  pritje  që  u-dha  në  shtëpinë  e  kunatit  të  saj,  ajo  pati 
rast  të  njohë  edhe  Lincoln-in,  për  të  cilin  kishte  dëgjuar  të 
flitesh  shumë  në  rrethe  të  ndryshme.  Ajo  u-prek  nga  trupi 
gjigand  dhe  fytyra  mistike  e  Lincoln-it.  U-prek  gjithashtu 
edhe  nga  bisedimi  që  pati  me  'të.  Mary  u-bind  që  në  f  illim  se 
kishte  të  drejtë  John  Stuart-i  që  i  kishte  thënë  se  "Lincoln-i 
është  një  njeri  me  një  zotësi  të  rallë".  Pas  bisedimit,  ajo  e 
ftoi  Lincoln-in  që  të  kërcenin,  por  atij  nuk  i  pëlqente  kërcimi. 
Bënë  një  provë,  po  pa  sukses.  Atëherë  Mary  e  kuptoi  se  me 
Lincoln-in  duhesh  të  bisedohesh  dhe  jo  të  kërcehesh. 

Por  edhe  Lincoln-it  i  bëri  përshtypje  të  mirë  Mary,  jo  aq 
për  bukurinë  se  sa  për  zgjuarësinë  e  saj.  Ajo  bisedonte  rreth 
problemeve  politike  të  kohës  me  një  menyrë  te  hoilë.  Kishte 
mendime  liberale  dhe  ishte  kundër  skllavërisë.  Për  këto  cilësi 
të  saja,  Lincoln-i  filloi  të  ushqejë  për  Mary-n  jo  vetëm  një 
simpathi,  por  edhe  një  farë  shpresë  për  martesë.  Por  Lincoln-i 
nuk  ishte  i  vetëmi.  Kishte  edhe  të  tjerë  të  rinj  që  e  ëndërronin 

një  gjë  të  tillë,  ndër  të  cilët  më  i  cilësuari  ishte  djaloshi  de- 
putet  Stephen  Douglas. 

Më  në  fund  edhe  për  Mary-n  kandidatët  me  të  preferuar 
mbetën  Lincoln-i  dhe  Douglas-i.  Dhe  passi,  siç  thamë,  ëndë- 
rronte  të  hynte  një  ditë  si  zonja  e  parë  e  Kombit  në  Shtëpirë 
e  Bardhë,  ajo  e  hidhte  vështrimin  e  vet  herë  tek  njeri,  herë 
tek  tjetri.  Për  të  dy  këta  djelmosha  shpresat  dukeshin  të  mira 
për  një  të  arthme  të  shkëlqyer.  Që  të  dy  kishin  disa  cilësi  të 
veçanta.  Por  më  së  fundi,  për  të  mirë  a  për  të  keq,  shorti  ra 
mbi  Lincoln-in.  Shpallën  fejesën  dhe  vendosën  të  martohen 
më  1  Janar  të  vitit  1841. 

Por,  për  fat  të  keq,  ditën  e  caktuar  —  "ditën  fatale  të  1 
Janarit"  —  Lincoln-i  nuk  u-paraqit  në  shtëpinë  e  kunatit  të 
Mary-t,  Ninian  Edwards,  për  të  çelebruar  martesën,  me  gji- 
thë  se  çdo  gjë  ishte  gati!  Lincoln-i  ra  papritur  i  sëmurë  në 
jatak  me  një  ethe  të  fortë  dhe  nuk  pati  rast  e  kohë  të  lajmë- 
ronte  në  shtëpinë  e  nuses  për  çka  i  kishte  ndodhur.  Ai  u-bë 
si  i  çmëndur  dhe,  po  të  kishte  mundësi,  nuk  do  t'i  vinte  aspak 
keq  t'i  jepte  fund  jetës  me  dorën  e  tij.  Dhe  një  mikut  i  shkroi 
më  vonë  këto  fjalë:  "Tani  jam  njeriu  më  i  mjerë  në  këtë  jetë. 
Sikur  ajo  që  ndjej  unë  të  ishte  pjesëtuar,  në  menyrë  të  bara- 
bartë,  në  krejt  familjen  njerëzore,  atëherë  nuk  do  të  kishte 
asnjë  fytyrë  të  gëzuar  në  botë...". 

Mary,  kjo  vajzë  e  bukur  dhe  elegante  23-vjeçare,  u-prek 
shumë,  por  e  mbajti  lart  dinjitetin  e  saj.  I  shkroi  një  letër 
Lincoln-it  me  fjalë  të  matura  dhe  i  njoftoi  se  e  konsideronte 
fejesën  të  zgjidhur.  Të  afërmit  e  Mary-t  u-kënaqën  nga  prishja 
e  fejesës  dhe  e  këshilluan  atë  me  këmbëngulje  që  të  marto- 
hesh  me  Stephen  Douglas,  i  cili  nuk  e  kishte  hequr  akoma 
mendimin  prej  saj.  "Me  gjithë  se  edhe  Douglas-i",  i  thoshin 
ata,  "është  nga  një  familje  e  thjeshtë,  ai  di  të  qëndrojë  në 
shoqëri,  është  elegant,  ka  sjellje  fisnike,  ka  pasur  sukses  në 
politikë,  dhe  duket  se  e  arthmja  e  tij  do  të  jetë  e  shkëlqyer". 

Por  Mary  qëndronte  indiferente  përpara  këtyre  fjalëve. 
Për  disa  kohë  u-mbyll  në  vet-vehte,  por  më  në  fund  mori  për- 
sëri  pjesë,  si  edhe  më  parë,  në  pritje  dhe  mbledhje  të  ndrysh- 
me.  Gjatë  atyre  mbledhjeve,  ajo  pati  rast  t'a  shohë  prapë 
Lincoln-in  dhe  u-suall  me  'të  në  një  menyrë  miqësore  dhe 
fisnike,  sikur  nuk  kishte  ndodhur  asgjë!  Ndërkohë  u-muarr 
vesh  mirë  edhe  fatkeqësija  që  i  kishte  ndodhur  papritur  Lin- 
coln-it.  Si  rrjedhim,  rifilluan  marrëdhënjet  dhe  Lincoln-i  e 

Mary  u-fejuan  përsëri.  Duket  ishte  caktuar  nga  fati  që  këta  të 
martoheshin. 

Nuk  ka  dyshim  se  për  Lincoln-in  kjo  nuk  ishte  martesë  e 
një  dashurije  të  thellë,  si  ajo  që  pat  ndjerë  për  Annën.  Ndofta 
nuk  ishte  as  për  Mary-n.  Por  një  fjalë  e  urtë  shqipe  thotë  se 
"nuk  mund  të  pengohet  ajo  që  është  shkrojtur  nga  Zoti".  Bile 
Lincoln-i  e  dinte  se  Mary  ishte  një  vajzë  kapriçoze,  nervoze 
dhe  egoiste,  gjëra  të  cilat  nuk  mund  të  harmonizoheshin  me 
urtësinë  dhe  modestinë  e  tija.  Ai  dinte  gjith'ashtu  se  Mary  e 
hiqte  rëndë  edhe  për  shkak  të  familjes  së  saj  fisnike  e  të  pa- 
sur.  Prandaj  një  mikut  që  i  bëri  një  ditë  këtë  pyetje:  "Pse 
emëri  Todd  shkruhet  me  dy  "d"?,  Lincoln-i  i  u  përgjegj,  me 
një  buzëqeshje  sarkastike,  me  këto  fjalë:  "Në  qofte  se  një 
"d"  është  e  mjaftë  për  të  shkruar  emërin  e  Perëndisë  (God) 
a  nuk  mendoni  se  duhen  të  paktën  dy  "d"  për  të  shkruar  emë- 
rin  Todd?" 

Lincoln-i  dhe  Mary  u-martuan  më  4  Nëndor  të  vitit  1842. 
Atë  ditë  Lincoln-i  shkoi  me  të  shpejt  në  shtëpinë  e  mikut  të 
tij  Butler  që  të  vishte  një  pal  roba  të  reja.  Në  atë  rast,  një 
nga  fëmijët  e  vegjël  të  shtëpisë  i  bëri  këtë  pyetje: 

—  Ku  po  shkoni  me  kaq  nxitim,  i  veshur  me  roba  të  reja? 

—  Ndofta  në  skëterrë!  u-përgjegj  Lincoln-i. 

Dhe  pas  disa  ditësh,  në  një  letër  që  i  shkroi  një  mikut,  i 
tha,  ndër  të  tjera,  këto:  "Këtu  nuk  ka  asgjë  të  re,  me  përjash- 
tim  të  martesës  s'ime,  e  cila  përbën  akoma  për  mua  çudinë 
më  të  madhe!" 

Disa  kohë  më  vonë  pas  martesës,  në  Maj  të  vitit  1844,  Lin- 
coln-i  bleu  edhe  një  shtëpi  në  Springfield,  në  të  cilën  u-vendos 
familjarisht.  Mary  e  pajisi  dhe  e  rregulloi  shtëpinë  me  një 
kujdes  të  veçantë,  në  të  cilën  priste  e  përcillte,  me  fisnikërinë 
që  e  karakterizonte,  miqt  dhe  të  njohurit  e  shumtë  të  Lincoln- 
it. 

Por  Mary  përpiqesh  njëkohësisht  edhe  që  të  përmirësonte 
menyrat  e  sjelljes  e  të  veshjes  së  bashkëshortit.  Dëshironte 
që  ai  të  vishesh  me  gusto  dhe  të  shquhesh  midis  shokëve.  Na- 
tyrisht  ishte  e  vështirë  që  të  ndryshohesh  natyra  e  Lincoln-it, 
i  cili  nuk  u  jepte  aspak  rëndësi  formave  të  jashtme.  Ai  vetë 
tha  një  herë  se  "veprimi  i  njeriut  mund  të  ndryshojë  deri- 
diku,  por  natyra  e  tij  nuk  mund  të  ndryshojë  kurrë". 

Këto  nxitje  të  Mary-t  shkakëtonin  shpesh  herë  grindje,  por 
ajo  nuk  ndalesh  në  përpjekjet  e  saja.  Bile  ajo  e  shtynte  Lin- 
coln-in  që  të  vepronte  në  një  menyrë  më  të  gjallë  edhe  në 

fushën  politike.  Dëshironte  që  ambicia  e  saj  të  realizohesh  me 
siguri  dhe  sa  më  shpejt.  Dhe  ka  disa  njerës  që  besojnë  se  këto 
nxitje  të  Mary-t  ndihmuan  mjaft  që  Lincoln-i  të  bëhesh  pre- 
sident  i  Amerikës. 

Brënda  në  dhjetë  vjet,  nga  1843  e  gjer  më  1853,  Lincoln-it 
i  lindën  katër  djem,  të  cilët  i  pagëzoi  me  këto  emëra:  Robert 
Todd,  Edward  Baker,  William  Wallace  dhe  Thomas  Tad.  Nga 
këta,  Edward-i  vdiq  në  Springfield  më  1850  në  moshën  4-vje- 
çare.  Kjo  vdekje  e  pikëlloi  shpirtin  e  trishtuar  të  Lincoln-it, 
i  cili  ishte  jo  vetëm  një  familjar  i  mirë,  por  edhe  një  at  i 
dhëmshur. 


Sarah  Bush,  njerka  e  Lincoln-it 

ÇESHTJA  E  SKLLAVERISE 

Në  Gusht  të  vitit  1846  Lincoln-i  u-zgjodh  një  nga  të  shtatë 
deputetët  e  Shtetit  Illinois  për  në  Kongresin  e  Shtetevet  të 
Bashkuara.  Lincoln-i  ishte  i  vetëmi  person  që  bënte  pjesë  në 
Partinë  Whig,  ndërsa  të  gjashtë  vetat  e  tjerë  ishin  anëtarë 
të  Partisë  Demokrate.  Ai  u-transf erua  në  Washington  në  Tetor 
të  vitit  1847  për  të  filluar  nga  detyra  si  deputet.  Dhe  vëndin 
e  tij  në  Kongres  e  zuri  në  javën  e  parë  të  muajit  Dhjetor. 
Një  nga  veprimet  kryesore  që  bëri  Lincoln-i  ishte  ky:  para- 
qiti  në  Dhomën  e  Deputetëvet  një  projekt-ligj  për  zhdukjen 
e  skllavërisë  në  kryeqytetin  e  Amerikës.  Projekt-ligji  i  tij 
nuk  u-pranua.  Dhe  kur  mbaroi  periudhën  dy-vjeçare,  Lincoln-i 
nuk  u-zgjodh  përsëri.  U-kthye  në  Springfield  dhe  ushtroi 
profesionin  si  avukat,  për  disa  vjet  me  radhë.  Në  Mars  të 
vitit  1849  u-pranua  të  ndjekë  padije  edhe  në  Gjykatoren  e 
Lartë  të  Shtetevet  të  Bashkuara.  Në  atë  rast  ai  u-bë  një  nga 
avukatët  e  radhës  së  parë. 

Në  kohën  e  Lincoln-it  një  nga  çështjet  kryesore  ishte  ajo 
e  skllavërisë.  Kjo  çështje  ekzistonte  qysh  prej  shumë  vjetësh 
dhe  kishte  shkakëtuar  krijimin  e  një  grindjeje  të  madhe  midis 
shteteve  të  Veriut  dhe  atyre  të  Jugut.  Shtetet  e  Veriut  kër- 
konin  që  skllavërija  të  zhdukesh.  Shtetet  e  Jugut  ngulnin 
këmbë  që  të  mbahesh.  Në  të  vërtetë,  kjo  grindje  nuk  rridhte 
vetëm  për  arësye  njerëzore,  por  edhe  ekonomike  dhe  poli- 
tike.  Skllevërit  zezakë  përbënin  një  bazë  me  rëndësi  për  pu- 
nimin  e  tokave  në  shtetet  e  Jugut,  ekonomia  e  të  cilëvet  mbë- 
shtetesh,  në  pjesë  të  madhe,  në  bujqësi,  sidomos  në  prodhimin 
e  pambukut.  Pronarët  e  Jugut  i  punonin  çifliqet  e  tyre  me 
skllevër,  pa  asnjë  pagesë,  ndërsa  pronarët  e  Veriut  i  punonin 
fabrikat  dhe  tokat  me  punëtorë  që  u  kostonin  shtrënjtë.  Pas- 
taj  pronarët  e  Jugut,  përveç  votës  së  tyre,  kishin  edhe  nga 
një  votë  për  çdo  pesë  skllevër. 

Ideja  për  zhdukjen  e  skllavërisë  përkrahesh  edhe  nga  shu- 
mica  e  anëtarëve  të  Partisë  Whig.  Këta  e  quanin  skllavërinë 
një  gjë  të  keqe  dhe  që  vinte  në  kundrështim  me  parimet  Kri- 
stiane  dhe  njerëzore.  Me  gjithë  këtë,  për  të  evituar  keqësimin 
e  grindjes  dhe  të  marrëdhënjeve  midis  Jugut  dhe  Veriut,  qysh 
prej  vitit  1820  ishin  bërë  disa  kompromiza  në  lidhje  me  çësh- 
tjen  e  skllevërve.  Mirëpo  këto  kompromiza  nuk  ishin  respek- 

tuar  vazhdimisht.  Interesat  e  kundërta  i  kishin  lënë  pafuqi, 
në  disa  raste. 

Por  edhe  veriorët,  që  nuk  e  pëlqenin  skllavërinë  përgjithë- 
sisht,  ndaheshin  në  dy  grupe:  një  grup  kufizohesh  duke  kër- 
kuar  që  skllavërija  të  mos  përhapesh  në  vënde  ku  nuk  kish 
skllevër;  grupi  tjetër  ngulte  këmbë  që  të  liroheshin  të  gjithë 
skllevërit.  Një  nga  pjesëtarët  e  grupit  të  dytë,  një  djalosh 
nga  Bostoni,  i  quajtur  William  Lloyd  Garrison,  botoi  edhe 
një  gazetë  me  titullin  "The  Liberator",  me  anën  e  së  cilës 
filloi  një  fushatë  të  rreptë  në  favor  të  skllevërve.  Në  një  nga 
numërat  e  kësaj  gazete  ai  shkroi  këto: 

"Unë  do  të  luftoj  me  gjithë  fuqi  për  lirimin  e  menjëhershëm 
të  skllevërve...  Nuk  do  të  kërkoj  marrjen  e  masave  mesatare... 
Nuk  do  të  tërhiqem  asnjë  pëllëmbë...  Dhe  fjalët  e  mija  do  të 
merren  parasysh...  Unë  do  të  jem  brutal  sikundër  është  e  vër- 
teta.  Do  të  jem  intransigjent  sikundër  është  drejtësia...  Apa- 
tia  e  skllevërve  duhet  të  bëjë  të  lëvizin  edhe  statujat  nga  pie- 
destalet  e  tyre  dhe  të  ngrërë  të  vdekurit  nga  varret...". 

Për  fatin  e  keq  të  Garrison-it  —  i  cili  u-burgos  më  në  f und 
—  fillimi  i  kësaj  fushate  rastisi  me  vrasjen  e  60  të  bardhëve 
nga  ana  e  zezakëve  në  Virginia.  Skllavi  që  kishte  udhëhequr 
ketë  lëvizje,  Nat  Turner,  dinte  të  lexonte  dhe  faji  për  influ- 
encimin  e  tij,  në  kryerjen  e  kësaj  vepre  të  shëmtuar,  i  u  pat 
ngarkuar  atyre  që  kërkonin  zhdukjen  e  skllavërisë,  veçanë- 
risht  gazetës  "The  Liberator".  Pas  këtyre  vrasjeve  u-vunë  në 
fuqi  ligje  të  rënda,  të  cilat  e  vështirësuan  më  tepër  gjëndjen  e 
zezakëve,  si  të  atyre  që  ishin  skllevër,  si  të  atyre  që  ishin  të 
lirë. 

Gjuhën  e  ashpër  e  përdorur  nga  Garrison-i  e  dizaprovuan 
edhe  mjaft  nga  njerëzit  e  njohur  të  Shtetit  Massachusetts, 
me  gjithë  se  e  favorizonin  zhdukjen  e  skllavërisë.  Violenca 
zakonisht  nuk  sjell  përfundime  të  mira.  Dhe  intransigjenca 
shkatërron  edhe  çështjet  më  të  drejta.  Ky  ishte  mendimi  i 
mjaft  vetave,  të  cilët  i  gjykonin  punët  me  gjakftohtësi,  dhe 
të  cilët  ishin  kundër  skllavërisë.  Një  nga  këta  ishte  edhe 
Lincoln-i,  i  cili  përkrahte  mendimin  që  reformat  duhesh  të 
bëheshin  me  mjete  paqësore  dhe  duke  respektuar  ligjet. 

Më  vonë  në  Kansas  filloi  një  grindje  e  madhe  midis  atyre 
që  ishin  kundër  skllavërisë  dhe  atyre  që  ishin  në  favor  të 
skllavërisë.  U-themeluan  dy  qeveri  rivale  dhe  luftuan  haptazi 
kundër  njera-tjetrës.  Pronarët  e  tokave,  që  kishin  skllevër, 

qëndronin  me  armë  në  dorë.  Qyteti  Lawrence  u-dogj  dhe  u-gra- 
bit  nga  ata  që  ishin  në  favor  të  skllavërisë.  Nga  ana  tjetër, 
John  Brown,  i  cili  kërkonte  zhdukjen  e  skllavërisë,  pushka- 
tonte  zotërit  e  skllevërve.  John  Brown  kryesonte  një  çetë, 
në  të  cilën  bënin  pjesë  edhe  pesë  djem  të  tij.  Ai  besonte  se 
misjoni  i  tij  ishte  ky:  të  lironte  skllevërit  me  forcë.  Nuk  e 
tronditnin  vrasjet  që  bënte,  me  gjithë  se,  siç  thuhet,  kishte 
shpirt  të  mirë.  Besonte  se  ishte  një  mjet  hakmarrjeje,  i  ngar- 
kuar  nga  Perëndia!  Kështu,  gjaku  solli  gjakun,  dhe  ky  qytet 
u-pagëzua  me  emërin  "Kansas  i  përgjakur". 

Pas  ngjarjeve  në  Kansas,  John  Brown  u-bë  gjithnjë  më  i 
rrepët.  Më  në  fund,  më  1859,  vendosi  të  fillojë  vetë  një  luftë 
çlirimi.  Në  krye  të  një  çete,  duke  pasur  me  vehte  edhe  djemt 
e  tij,  sulmoi  qytetin  e  vogël  Harper's  Ferry,  në  Virginia,  ku 
zaptoi  arsenalin  e  Qeverisë  Federale.  Qëllimi  i  tij  ishte  të 
merrte  armë,  të  armatoste  zezakë  dhe  të  fillonte  luftën  e 
çlirimit!  Një  grup  ushtarësh,  i  komanduar  nga  Koloneli  Ro- 
bert  Lee,  e  rrethoi  këtë  depo  armësh  dhe,  pas  disa  orë  lufti- 
mesh  të  rrepta,  e  mori  përsëri  në  dorëzim.  John  Brown  u-kap 
i  gjallë,  i  plagosur.  U-dënua  me  vdekje  nga  një  gjykatore  e 
Virginia-s  dhe  u-ekzekutua  në  litar.  Gjatë  zhvillimit  të  pro- 
çesit,  John  Brown  tha  këto : 

"Unë  besoj  se  kjo  gjykatore  do  të  njohë  vlerën  e  Ligjit  të 
Zotit...  Ky  Ligj  më  mëson  se  unë  duhet  të  bëj  për  të  tjerët 
atë  që  do  të  dëshiroja  të  bëhesh  për  mua.  Unë  u-detyrova  t'i 
bmdem  këtij  Ligji...  Tani,  në  qoftë  se  është  e  nevojshme  që 
të  jap  jetën  për  drejtësi  dhe  të  përziej  gjakun  t'im  me  atë 
të  bijve  të  mij  dhe  me  atë  të  miljona  njerëzve  të  tjerë,  të 
drejtat  e  të  cilëve  janë  marrë  nëpër  këmbë  kaq  çnjerëzisht 
nga  skllavëria,  unë  jam  gati...  U-bëftë  ajo  që  është  thënë...". 

Dhe  një  natë  para  se  të  ekzekutohesh,  ai  u  shkroi  djemve 
një  letër,  të  cilëvet  u  tha  këto:  "Jam  i  gëzuar  që  po  jap  jetën 
për  mbrojtjen  e  së  vërtetës  së  përjetëshme  së  Perëndisë".  Në 
atë  rast  mendimet  mbi  John  Brown  u-ndanë  më  dysh :  ata  që 
ishin  kundër  skllavërisë  e  quajtën  një  martir;  ata  që  ishin  në 
favor  të  skllavërisë  e  quajtën  një  kriminel.  Dhe  më  vonë 
Emerson-i  e  cilësoi  "një  idealist  i  math,  me  një  shpirtgjerësi 
të  pakufishme". 

Gjëndja  e  skllevërve  zezakë,  si  përfundim  të  këtyre  kundrë- 
shtimeve,  u-vështirësua  gjithënjë  më  tepër.  Mjaft  prej  tyre 
filluan  të  arratisen.  Për  këtë  arësye  u-bë  një  ligj  i  posaçëm, 
me  të  cilin  ngarkoheshin  autoritetet  e  Qeverisë  Federale  që 

të  arrestonin  të  gjithë  ata  që  largoheshin  fshehurazi  nga  zo- 
tërit  e  tyre.  Ligji  parashikonte  dënime  edhe  për  ata  qytetarë 
të  bardhë  që  i  nxitnin  skllevërit  të  arratiseshin  ose  ndihmo- 
nin  ata  që  arratiseshin.  Për  arrestimin  e  një  zezaku  nuk  du- 
hesh  asnjë  provë.  Dëshmia  e  tij  ishte  e  pavlefshme.  Gjykimi 
i  tij  nga  ana  e  jurisë  ishte  mohuar.  Këto  masa  kaq  të  rrepta 
e  të  padrejta  tronditnin  shpirtin  e  shumë  njerëzve. 

Një  ditë  në  qytetin  Galesburg  të  Shtetit  Illinois  arrijti  një 
zezak  i  reckosur  dhe  gjysëm  i  vdekur  nga  urija.  Ai  kallëzoi  se 
ishte  arratisur  nga  një  çiflik  në  Missouri  së  bashku  me  pesë 
të  tjerë,  nga  të  cilët  dy  u-vranë  dhe  tre  u-kapën.  Disa  nga 
banorët  e  qytetit  Galesburg  e  fshehën  zezakun  e  arratisur  dhe 
u-kujdesën  t'a  dërgojnë  në  Kanada,  që  ishte  bërë  një  tokë 
shpëtimi  për  skllevërit.  Pas  kësaj  ngjarje,  në  shumë  qytete 
u-organizuan,  vet-vetiu  dhe  njera  pas  tjetrës,  dega  të  një  or- 
ganizate  të  fshehtë  për  të  ndihmuar  skllevërit  zezakë  që  arra- 
tiseshin  nga  tokat  e  zotërve  të  tyre. 

Më  1852  u-botua  një  libër  me  titullin  "Kasollja  e  Xha 
Tomit",  në  të  cilën  përshkruheshin,  në  një  menyrë  të  gjallë 
dhe  prekëse,  gjëndja  tragjike  e  skllevërve  zezakë,  shit-blerja 
e  tyre  si  kafshë,  dhe  arratisja  e  tyre  plot  rreziqe  e  peripecira. 
Auktorja  e  kësaj  vepre,  Harriet  Beecher  Stove,  bijë  dhe  bash- 
këshorte  fetarësh  puritanë,  kishte  jetuar  disa  kohë  në  vise  ku 
kishte  skllevër  zezakë  dhe  i  kishte  parë  me  syt'  e  saj  vuajtjet 
e  tyre  të  tmerrshme;  kishte  parë  burra,  gra  e  fëmijë  të  vënë 
pothua  lakuriq  mbi  një  tryezë  për  t'u-shitur  në  adjudikatë! 

Eshtë  e  vërtetë  se  edhe  më  parë  poetë  si  Whittier,  Lowell, 
Emerson  dhe  Longfellow  kishin  shprehur,  me  verse,  ndjenjat 
e  dhimbëshme  të  shpirtit  të  tyre  për  vuajtjet  çnjerëzore  të 
skllevërve  zezakë.  Të  njëjtën  gjë  kishin  bërë,  me  fjalime  dhe 
shkrime,  edhe  mjaft  klerikë  dhe  burra  shteti.  Por  libri  i  Ha- 
rriet  Beecher  Stove  bëri  një  bujë  të  madhe  brënda  dhe  jashtë 
Amerikës.  Me  këtë  vepër,  shkrimtarja  vuri  në  dukje  se  ishte 
një  gjë  antikristiane  skllavëria  dhe  shit-blerja  e  njerëzve. 
Nga  ky  libër  u-shtypën  300,000  kopje  dhe  u-përhapën  në  të 
gjitha  anët  e  Shtetevet  të  Bashkuara.  Shumë  veta  derdhën 
lotë  me  ngashërim  kur  lexuan  ngjarjet  e  tmerëshme  që  kallë- 
zoheshin  në  'të.  Dhe  një  shkrimtar  i  huaj,  në  komentimin  që 
i  bëri  shumë  vjet  më  vonë  kësaj  vepre,  tha  këto: 

"Tragjedia  e  skllavërisë  është  përshkruar  në  një  menyrë  të 
ngjethëshme  në  këtë  vepër  të  pavdekëshme,  të  cilën  mund  t'a 
quajmë  si  'poemën  e  hidhërimit'.  Kjo  vepër  ushtroi  një  influ- 

encë  vendimtare  për  të  thyer  zinxhirët  e  urrejtura  që  qëndro- 
nin,  qysh  prej  shumë  kohësh,  rreth  qafës  së  kaq  kreatyrave 
fatkeqe.  "Kasollja  e  Xha  Tom"-it  nuk  është  vetëm  një  roman 
plot  lëvizje  dhe  pasjone,  por  është  edhe  një  betejë  që  u-fitua 
në  emërin  e  së  vërtetës,  së  ndjenjës  njerëzore  dhe  së  drejtë- 
sisë...". 

Me  gjithë  se  shkrimtarja,  Harriet  Beecher  Stove,  dha  prova 
se  ishte  e  pa-anëshme  në  ato  që  shkruajti,  përsëri  Jugu  e 
gjykoi  romanin  e  saj  të  gënjeshtërt  dhe  të  shkruar  me  një 
irymë  partizanije.  Mirëpo  bota  e  tërë  e  pranoi  si  të  vërtetë 
dhe  romani  "Kasollja  e  Xha  Tomit"  u-përkthye  në  shumë 
gjuhë  të  huaja.  Dhe  më  vonë,  kur  Lincoln-i  e  takoi  auktoren 
gjatë  Luftës  Civile,  tha  këto  fjalë:  "Ja  një  grua  e  vogël  që 
shkakëtoi  një  luftë  të  madhe". 

Një  tjetër  ngjarje  me  rëndësi  ishte  ajo  e  një  zezaku  të 
quajtur  Dred  Scott.  Ky  ishte  skllav  i  një  mjeku  ushtarak  nga 
Missouri,  i  quajtur  Emerson,  i  cili  u-transferua  në  Illinois, 
një  shtet  pa  skllevër.  Pas  dy  vjete  doktori  u-kthye  përsëri  në 
Missouri,  duke  pasur  gjithnjë  me  vehte  Dred  Scott-in.  Më 
vonë,  kur  vdiq  i  zoti,  Scott-i  kërkoi  nga  e  veja  e  doktorit  që 
t'a  linte  të  lirë,  pasi  —  duke  qëndruar  për  një  kohë  në  një 
vënd  të  lirë  —  e  quante  vehten  të  dalë  nga  gjëndja  e  sklla- 
vërisë.  Scott-i  i  u  drejtua  gjykatores  së  qytetit  St.  Louis,  e 
cila  e  mori  parasysh  kërkesën  e  tij.  Mirëpo  vendimi  i  kësaj 
gjykatoreje  u-huadh  poshtë  nga  gjykatorja  e  lartë  e  Missourit. 
Atëherë  Scott-i  i  u  drejtua  një  gjykatoreje  federale,  por  edhe 
kjo  aprovoi  vendimin  e  gjykatores  së  lartë  së  Missourit.  Pas 
disa  vjetësh,  çështja  e  Scott-it  arrijti  gjer  në  Gjykatoren  e 
Lartë  të  Shtetevet  të  Bashkuara. 

Në  të  vërtetë  Scott-i  ishte  një  analfabet  dhe  nuk  qe  në  gjë- 
ndje  të  ndiqte  një  proçes  kaq  të  gjatë,  por  u-nxit  dhe  u-ndi- 
hmua  me  çdo  menyrë  nga  ata  që  ishin  kundër  skllavërisë,  të 
cilët  dëshironin  që  të  merresh  një  vendim  në  favor  të  Scott-it. 
Por  edhe  Gjykatorja  e  Lartë  e  Shtetevet  të  Bashkuara  vër- 
tetoi  vendimin  e  gjykatores  së  lartë  së  Missourit,  duke  e  he- 
dhur  poshtë  kërkesën  e  Dred  Scott-it.  Kryetari  i  Gjykatores 
së  Lartë  së  Shtetevet  të  Bashkuara,  Roger  Taney,  përkrahu 
pikëpamjen  se  Kushtetuta  ishte  bërë  vetëm  për  të  bardhët, 
se  zezakët  nuk  kishin  asnjë  të  drejtë  dhe,  passi  konsiderohe- 
shin  si  pronë,  Qeveria  Federale  nuk  mund  të  ndërhynte. 

Ky  vendim  i  Gjykatores  së  Lartë  bëri  një  përshtypje  shumë 
të  keqe  në  të  gjitha  shtetet  e  Amerikës,  që  ishin  kundër  sklla- 

vërisë.  Nuk  ishte  dhënë  kurrë  më  parë  një  vendim  kaq  i 
rrepët  dhe  çnjerëzor,  i  cili,  duke  u  shërbyer  interesave  të  zo- 
tërve  të  skllevërve,  krijonte  një  preçendencë  të  keqe.  Dhe 
Lincoln-i,  në  një  fjalim  që  mbajti  në  Springfield,  e  dënoi  këtë 
vendim.  Ai  tha  se  ishte  një  vendim  krejt  i  gabuar  dhe  kërkoi 
që  të  mos  pranohesh  si  një  preçendencë. 

Këto  dhe  ngjarje  të  tjera  shkakëtuan  që  grindjet  midis 
Veriut  dhe  Jugut  të  keqësoheshin  gjithënjë  më  tepër,  dhe 
çështja  e  skllavërisë  të  bëhesh  një  problem  kombëtar.  Bano- 
rët  e  shteteve  të  Veriut  e  quanin  skllavërinë  si  një  gjë  që 
vinte  në  kundrështim  me  Kushtetutën  e  Shtetevet  të  Bashku- 
ara  dhe  kërkonin  që  t'i  jepesh  fund.  E  konsideronin  si  një 
gjë  të  padrejtë,  çnjerëzore  dhe  pa  asnjë  justifikim  dhe  bazë 
morale.  Banorët  e  shteteve  të  Jugut  thoshin  se  Kushtetuta  nuk 
përmban  asnjë  dispozitë  që  e  ndalon  skllavërinë,  dhe  se  Qe- 
veria  Federale  nuk  ka  të  drejtë  të  ndërhyjë  në  këtë  çështje. 
Përkrahnin  pikëpamjen  se  çdo  shtet  është  sovran  për  rregu- 
llimin  e  punëve  të  tija  të  brëndëshme.  Thoshin  gjith'ashtu 
edhe  këto:  'Ne  e  duam  skllavërinë  si  syt'  e  ballit  dhe  jemi  të 
vendosur  t'a  mbajmë,  me  mjete  paqësore,  po  të  mundim;  dhe 
me  luftë,  po  të  jetë  nevoja'. 

DEBATET  HISTORIKE  LINCOLN-DOUGLAS 

Prej  vitit  1849  e  gjer  në  vitin  1854  Lincoln-i  u-tërhoq  nga 
jeta  politike  dhe  u-muar  përgjithësisht  me  profesionin  e  tij 
si  avukat.  Por  pas  vitit  1854  ai  i  u-kushtua,  me  një  gjallëri 
të  madhe,  veprimtarisë  politike.  Atë  vit,  nga  grupet  e  ndrysh- 
me  të  Partisë  Whig,  u-formua  Partia  Republikane  me  parime 
liberale.  Lincoln-i  u-bë  një  nga  organizatorët  më  aktivë  të  kë- 
saj  partie,  e  cila  caktoi  si  pikë  të  parë  të  programit  të  saj 
sigurimin  e  Bashkimit  të  Kombit  dhe  mbrojtjen  e  Kushtetu- 
tës  së  Shtetevet  të  Bashkuara. 

Lincoln-i  ishte  një  dishepull  i  Jefferson-it,  kauzën  e  të  cilit 
për  liri  dhe  drejtësi  e  kishte  bërë  të  tijnë.  Lincoln-i  kishte  një 
admirim  të  thellë  për  Jefferson-in,  për  të  cilin  tha  një  herë 
këto:  "Jefferson-i  është  njeriu  që,  në  përpjekjen  e  tij  për 
pavarësi,  pati  zgjuarësinë  dhe  aftësinë  të  futë  një  të  vërtetë 
abstrakte  brënda  në  një  dokument  revolucionar  për  të  gjithë 
njerëzit  dhe  për  të  gjitha  kohët;  është  njeriu  qe  vuri  bazat  e 
një  kështjelle  mbrojtëse  të  fortë  kundër  çdo  forme  të  tiranisë 
e  të  shtypjes...". 

Lincoln-i  u-shty  të  veprojë  me  gjallëri  jo  vetëm  se  besonte 
në  parimet  që  frymëzonin  partinë  në  të  cilën  bënte  pjesë,  por 
edhe  sepse  u-prek  fort  nga  hedhja  poshtë  e  "Kompromizit  të 
Missourit"  të  vitit  1850.  Me  anullimin  e  këtij  kompromizi  çe- 
lesh  rruga  që  skllavëria  të  përhapesh  edhe  në  shtete  e  terri- 
tore  ku  nuk  kishte  skllevër,  dhe  i  jepesh  një  hov  i  ri  kapjes  së 
skllevërve  zezakë,  që  arratiseshin  nga  tokat  e  zotërve  të  tyre. 
Njëkohësisht  u-bë  edhe  ligji  Kansas-Nebraska,  i  cili  lejonte 
ekstradimin  e  zezakëve  që  arratiseshin  dhe  gjenin  strehim  në 
viset  e  Veriut,  ligj  të  cilin  Lincoln-i  e  cilësoi  si  "legalizimin 
e  një  krimi". 

Në  kuvëndin  e  parë  të  Partisë  Republikane,  që  u-mbajt  në 
Philadelphia  në  Qershor  të  vitit  1856,  mori  pjesë  si  delegat 
edhe  Lincoln-i.  Ai  kuvënd  caktoi  kandidatin  e  Partisë  Re- 
publikane  për  në  zgjedhjet  për  president  të  Amerikës.  Si  të 
tillë  caktoi  John  Fremont-in,  i  cili  nuk  fitoi  dot  në  zgjedhjet. 
Përkundrazi  fitoi  kandidati  i  Partisë  Demokrate,  James  Bu- 
chanan.  Ai  kuvënd  aprovoi  edhe  një  rezolutë,  me  të  cilën  thek- 
soi  se  "Kongresi  i  Shtetevet  të  Bashkuara  ka  të  drejtë  dhe 
detyrë  t'a  zhdukë  skllavërinë". 

Në  kohën  kur  u-organizua  Partia  Republikane,  Lincoln-i 
mbajti  shumë  fjalime  në  vise  të  ndryshme.  Ai  mbajti  fjalime 
edhe  në  kohën  kur  shtroi  kandidaturën  për  president  Fre- 
mont-i.  Dhe  ishte,  në  pjesë  të  madhe,  për  hir  të  fjalimeve  të 
Lincoln-it  që  Partia  Republikane  mori  në  atë  rast  një  shumicë 
të  madhe  votash  nga  populli.  Dhe  një  nga  fjalimet  me  rëndësi 
që  mbajti  Lincoln-i  në  Edwardsville,  me  të  cilin  u-vunë  në 
dukje  zotësia  e  foljes  dhe  parimet  e  tija  të  qarta,  ishte  ky: 

"Cila  është  ajo  që  përbën  kështjellën  e  lirisë  e  të  pavarësisë 
s'onë?  Besimi  ynë  qëndron  në  dashurinë  për  liri,  të  cilën  Pe- 
rëndia  e  ka  rrënjosur  në  shpirtin  t'onë.  Mbrojtja  jonë  qën- 
dron  në  ruajtjen  e  frymës  që  e  çmon  lirinë  si  një  trashëgim 
për  të  gjithë  njerëzit,  kudo.  Po  të  shkatërrojmë  këtë  frymë, 
atëherë  do  të  mbjellim  farën  e  despotizmit  në  vatrat  t'ona. 
Po  të  falmiljarizohemi  me  zinxhirët  e  skllavërisë,  atëherë  do 
të  arrijmë  që  ata  zinxhirë  t'i  lidhim  edhe  në  qafën  t'onë.  Po 
të  pengojmë  të  drejtat  e  të  tjerëve,  atëherë  do  të  humbasim 
edhe  të  drejtat  t'ona  dhe  do  të  çelim  rrugën  për  të  hyrë  nën 
sundimin  e  tiranisë...". 

Më  1858  Partia  Republikane  e  caktoi  Lincoln-in  si  kandidat 
të  saj  kundër  senatorit  demokrat,  Stephen  Douglas,  i  cili  kër- 
konte  të  zgjidhesh  për  herën  e  dytë  për  në  Senatin  e  Shtetevet 
të  Bashkuara.  Në  atë  rast  u-parashikua  se  fushata  e  zgje- 
dhjeve  do  të  zhvillohesh  në  një  menyrë  të  rreptë  midis  këtyre 
dy  rivalëve,  veçanërisht  përsa  i  përkiste  çështjes  së  skllavë- 
risë. 

Por  vlen  të  theksohet  këtu  se  Lincoln-i,  ndonëse  e  dënonte 
skllavërinë,  nuk  ishte  fanatik  në  mendimin  e  tij  dhe  nuk  kër- 
konte  që  kjo  çështje  të  zgjidhesh  me  menyra  arbitrare.  Në  të 
vërtetë,  ai  e  kuptonte  fare  mirë  gjëndjen  e  Jugut  dhe  nuk 
predikonte  urrejtje  kundër  zotërve  të  skllevërve.  Nga  ana 
tjetër,  ai  bënte  ç'ishte  e  mundur  që  të  evitohesh  me  çdo  kusht 
një  çthurrje  eventuale  e  Bashkimit  të  Kombit. 

Po  kur  Lincoln-i  pranoi  caktimin  e  tij  nga  partia  si  kandidat 
për  në  zgjedhjet  senatoriale,  e  përcaktoi  fare  qartë  qëndrimin 
e  tij  kundër  skllavërisë  me  një  fjalim  që  mbajti  në  Qershor 
të  vitit  1858.  Në  atë  fjalim,  që  njihet  në  histori  me  titullin 
"Shtëpia  e  Ndarë",  Lincoln-i  tha,  ndër  të  tjera,  këto: 

"...Pas  mendimit  t'im,  ky  problem  nuk  mund  të  zgjidhet 
pa  u  kapërcyer  një  krizë.  Një  shtëpi  e  ndarë  nga  brënda  nuk 
mund  të  qëndrojë  më  këmbë.  Unë  mendoj  se  vëndi  ynë  nuk 
mund  të  jetojë  për  kurdoherë  gjysëm  skllav  dhe  gjysëm  i 
lirë.  Unë  nuk  pres  të  shoh  që  Bashkimi  i  Kombit  të  çthurret. 

Unë  nuk  besoj  që  shtëpia  do  të  rrëzohet,  por  besoj  se  do  të 
marrë  fund  ndarja  e  saj.  Do  të  përfundojë  ose  të  jetë  krejt 
e  njerës  palë,  ose  të  jetë  krejt  e  palës  tjetër...". 

Para  se  t'a  mbante  këtë  fjalim  me  rëndësi,  Lincoln-i  u  a 
tregoi  disa  miqve  të  tij  në  Springfield,  por  as  njeri  prej  tyre 
nuk  e  pëlqeu.  Që  të  gjithë  i  thanë  se  ishte  pa  vënd  dhe  tepër 
i  dëmshëm.  Bile  njeri  e  quajti  një  vetëvrasje  politike  për  Lin- 
coln-in.  Por  ai  u  tha  këto  fjalë: 

"Dëgjoni  miqt  e  mij :  Kjo  çështje  është  zvargur  mjaft. 
Besoj  se  nuk  pret  më.  Edhe  durimi  ka  një  kufi.  Në  qoftë  se 
unë  do  të  humbas  për  shkak  të  këtij  fjalimi,  atëherë  le  të 
humbas.  Le  të  bije  viktimë  e  mbrojtjes  së  një  të  vërtete.  Le 
të  vdes  për  atë  që  është  një  çështje  e  drejtë". 

Fjalimi  i  Lincoln-it  bëri,  në  një  shumicë  të  madhe,  përsh- 
typje  të  mirë. 

Ajo  që  parashikohesh  u-vërtetua:  fushata  e  zgjedhjeve 
u-zhvillua  në  një  menyrë  të  rreptë  midis  Lincoln-it  dhe 
Douglas-it.  Lincoln-i  i  bëri  sfidë  kundrështarit  të  tij  që  të 
zhvillonin  një  sërë  debatesh  publike,  në  disa  qytete  të  Shtetit 
Illinois,  mbi  çështjen  e  skllavërisë.  Douglas-i  e  pranoi,  dhe 
debatet  u-zhvilluan  në  këto  qytete:  Ottawa,  Freeport,  Jones- 
boro,  Charleston,  Galesburg,  Quincy  dhe  Alton.  Debatet  ishin 
shtatë,  nga  të  cilët  i  pari  u-bë  më  21  Gusht  dhe  i  fundit  më 
15  Tetor  të  vitit  1858. 

Thema  e  këtyre  debateve  ishte  kjo:  Douglas-i  përkrahte 
iezën  që  në  çështjen  e  skllevërve  territoret  dhe  shtetet  duhesh 
të  ishin  autonome.  Lincoln-i  përkrahte  tezën  që  vetëm  Kon- 
gresi  i  Shtetevet  të  Bashkuara  ishte  kompetent  të  merresh 
me  problemin  e  skllavërisë.  Lincoln-i  e  konsideronte  pikëpa- 
mjen  e  Douglas-it  si  një  kurth,  sepse,  në  qoftë  se  çështja  e 
skllavërisë  do  të  lihesh  në  dorën  e  çdo  shteti,  atëherë  kjo  e 
keqe  nuk  do  të  zhdukesh  kurrë. 

Lincoln-i  dhe  Douglas-i  nuk  ndodheshin  në  kushte  të  bara- 
barta.  Douglas-i  kishte  qënë  senator  në  Kongresin  e  Shtetevet 
lë  Bashkuara,  kishte  qënë  kryetar'  i  Partisë  Demokrate,  dhe 
kishte  qënë  kandidat  për  president  i  Amerikës  në  zgjedhjet  e 
vitit  1856.  Lincoln-i  kishte  qënë  vetëm  deputet  në  Kongresin 
e  Shtetevet  të  Bashkuara.  Me  gjithë  këtë,  në  Shtetin  Illinois, 
ku  ushtronte  profesionin  si  avukat,  ai  respektohesh  për  nder- 
shmërinë  e  tij,  për  llogjikën  e  tij,  për  karakterin  e  tij. 

Douglas-i  ishte  edhe  një  orator  i  mirë  dhe  dinte  të  tërhiqte 
masat  e  popullit.   Përveç  këtyre,  ishte  i  pasur,  i  zgjuar,   i 

pashëm,  i  shkathët;  dinte  të  paraqitesh  mirë  në  shoqëri,  vi- 
^hesh  bukur  dhe,  me  qënë  se  ishte  i  shkurtër  nga  shtati,  kishte 
fituar  mbiemërin  "gjigandi  i  vogël".  Pastaj  në  qendrat  e  qy- 
teteve,  ku  zhvilloheshin  debatet,  shkonte  me  pompë  dhe  i 
hipur  në  një  karrocë  të  hapët,  ndërsa  Lincoln-i  vente  më  kë- 
mbë  dhe  i  veshur  në  menyrë  të  thjeshtë:  me  redingotin  e 
famshëm  me  mëngë  shumë  të  shkurtëra! 

Por  Lincoln-i  kishte  diçka  të  veçantë  që  i  mungonte  Douglas- 
it:  kishte  parime  të  qarta  dhe  ishte  i  patundur  në  'to;  ishte  i 
sinqertë  dhe  frymëzohesh  nga  ndjenja  të  vërteta  njerëzore; 
dhe  mbi  çdo  gjë  vinte  interesat  e  kombit  e  të  popullit.  Prandaj 
firgumentat  e  tija  ishin  të  forta.  Fakti  është  që  gjatë  debateve 
Douglas-i  u-vu  shpesh  herë  në  një  gjëndje  të  vështirë.  Lin- 
coln-i  përmëndi  në  disa  raste  ngjarjet  e  Kansas-it  dhe  vendi- 
min  gjyqësor  që  ishte  dhënë  kundër  zezakut  Dred  Scott.  Për- 
ballë  këtyre  pikave  delikate,  Douglas-i  mundohesh  gjithënjë 
të  shkiste  ose  të  jepte  përgjigje  të  vakëta  e  me  dy  kuptime. 

Douglas-i  përpiqesh  të  manevronte  sipas  rasteve  dhe  evi- 
tonte  të  shprehesh  haptazi  mbi  pika  delikate.  Arësyeja  ishte 
se  ai  kërkonte  jo  vetëm  të  zgjidhesh  përsëri  senator,  por  ëndë- 
rronte  që  një  ditë  të  bëhesh  edhe  president  i  Amerikës.  Pran- 
daj  kërkonte,  siç  thotë  një  proverb  shqip,  që  "edhe  qengji  të 
piqesh,  edhe  helli  të  mos  digjesh".  Dhe  kishte  shumë  njerës 
që  e  pasonin  dhe  e  brohoritnin. 

Kur  zhvilloheshin  këto  debate,  merrnin  pjesë  me  mijra  veta 
nga  vënde  të  afërta  e  të  largëta,  të  cilët  shkonin  me  trena, 
me  karroca,  me  kuaj  dhe  më  këmbë.  Që  të  gjithë  dëshironin 
të  dëgjonin  fjalimet  e  këtyre  dy  burrave  që  përkrahnin  dy 
pikëpamje  të  kundërta.  Dhe  në  këto  debate  herë  duatrokitesh 
Lincoln-i  e  fërshëllehesh  Douglas-i,  herë  fërshëllehesh  Lin- 
coln-i  e  duatrokitesh  Douglas-i.  Atje  ku  kishte  një  shumicë  të 
madhe  njerëzish  në  favor  të  skllavërisë  triumfonte  Douglas-i. 
Atje  ku  kishte  një  shumicë  të  madhe  njerëzish  kundër  sklla- 
vërisë  triumfonte  Lincoln-i.  Bile  në  këto  debate  ndodhte  nga 
ndonjëherë  edhe  ndonjë  skenë  komike:  një  herë  një  grua  e 
bardhë  kishte  bërë  një  kukëll  të  zezë,  të  cilën  e  levizte  përpara 
syve  të  Lincoln-it.  Ky,  pa  e  humbur  gjakftohtësinë,  i  u  drejtua 
asaj  dhe  i  bëri  këtë  pyetje: 

—  Zonjë,  fëmija  juaj  është  kjo? 

Në  një  nga  fjalimet  me  rëndësi  që  mbajti  Lincoln-i  tha, 
ndër  të  tjera,  këto:  "...Çështja  e  skllavërisë  ka  rrezikuar 
Bashkimin  e  Kombit...  Amerika  duhet  të  qëndrojë  e  bashku- 

ar...  Amerika  duhet  të  jetojë  e  lirë,  dhe  jo  pjesërisht,  por 
krejtësisht...  Skllavëria  është  një  krim...  Në  qoftë  se  skllavë- 
ria  nuk  është  një  krim,  atëherë  asgjë  tjetër  në  botë  nuk  mund 
të  quhet  krim...  Sikundër  nuk  dua  të  jem  një  skllav,  po  ashtu 
nuk  dua  të  jem  një  pronar  skllevërish.  Kjo  shpreh  idenë  t'ime 
të  demokracisë.  Çdo  gjë  që  ndryshon  nga  kjo  pikëpamje  nuk 
është  demokraci...". 

Dhe  në  një  fjalim  tjetër,  që  mbajti  më  vonë  —  i  cili  u-fër- 
shëllye  kur  përmëndi  çështjen  e  skllavërisë  —  Lincoln-i  tha 
këto:  "...E  di  mirë  se  ju  do  t'a  përkrahni  pikëpamjen  t'uaj 
vetëm  këtu  dhe  vetëm  tani,  dhe  kurrëmë  në  të  arthmen.  Por 
unë  di  edhe  që  çdo  njeri  vjen  në  këtë  botë  me  një  trup  që 
kërkon  të  vishet,  dhe  me  një  gojë  që  kërkon  të  ushqehet.  Di 
gjithashtu  se  çdo  njeri  ka  dy  duar,  dhe  mendoj  se  ato  dy 
duar  u-krijuan  për  të  ushqyer  gojën  dhe  për  të  veshur  atë 
trup.  Unë  ju  bëj  të  ditur  se  cilido  që  do  të  kërkojë  të  ndalojë 
duart  nga  funksioni  i  tyre,  ai  do  të  dhunojë  drejtësinë,  dhe 
drejtësija  do  t'a  vërë  në  vënd...  Për  mua  qëndron  gjallë  shë- 
mbëlla  e  lirisë  dhe  e  drejtësisë  e  atyre  që  themeluan  këtë 
Republikë...  Fërshëllimet  e  juaja  nuk  do  t'i  rrëxojnë  muret  e 
drejtësisë...  Skllavëria  është  një  delikt...". 

Me  gjithë  këto  mendime  të  qarta  e  të  sinqerta  të  Lincoln-it, 
Douglas  u-zgjodh  përsëri  senator.  Por  Lincoln-i  fitoi  një  emër 
të  math.  Me  f  jalimet  e  tija,  ai  preku  dhe  tronditi  shpirtërat  e 
shumë  vetave.  Ai  tronditi  edhe  vetë  radhët  e  Partisë  Demo- 
krate.  Ndofta  asnjë  mjet  tjetër  nuk  do  të  kishte  mundur  t'i 
shërbente  aq  mirë  Lincoln-it  sa  i  shërbyen  debatet  që  pati 
me  kundrështarin  e  tij,  Stephen  Douglas.  Kudo  u-hap  fjala 
se  llogjika  e  Lincoln-it  e  rrëzoi  poshtë  elokuencën  e  Douglas-it. 
Emri  i  Lincoln-it  u-dëgjua  jo  vetëm  në  krejt  Amerikën,  por 
edhe  në  shumë  vënde  të  botës.  Vlera  e  këtij  avukati  të  nder- 
shëm  të  Springfield-it  u-mësua  dhe  u-çmua  në  të  gjitha  anët 
e  vëndit  të  tij.  Dhe  kjo  gjë  çeli  rrugën  për  një  të  arthme  më 
të  shkëlqyer  për  këtë  njeri  të  math  që  lindi  në  një  kasolle  të 
vogël... 

Lincoln-i  nuk  u-dëshpërua  dhe  nuk  u-diskurajua  që  nuk 
u-zgjodh  senator.  Përkundrazi  ai  fitoi  një  gjallëri  më  të  ma- 
dhe.  Dhe  një  mikut  të  tij  i  shkroi  këto:  "Harroje  këtë  gjë.  Ne 
së  shpejti  do  t'a  ndjejmë  vehten  më  mirë.  Në  një  kohë  të 
afërtë  do  të  japim  një  grusht  tjetër  më  të  math.  Ne  do  të 
shohim  gjëra  të  tjera  më  të  çuditëshme..." 

38 


Pas  mbarimit  të  zgjedhjeve  senatoriale,  Lincoln-i  mbajti, 
gjatë  vitit  1859  dhe  gjer  në  muajt  e  parë  të  vitit  1860,  shumë 
fjalime  në  vise  të  ndryshme  të  Amerikës.  Ai  kërkonte  të 
ndriçonte  opinionin  publik  mbi  shumë  gjëra.  Dhe  kishte  besim 
në  zgjuarësinë  e  popullit,  për  të  cilin  tha  një  herë  këto:  "Të 
gjithë  njerëzit  mund  t'i  gënjesh  për  disa  kohë.  Disa  njerës 
mund  t'i  gënjesh  për  gjithë  kohën.  Por  nuk  është  e  mundur 
t'i  gënjesh  të  gjithë  njerëzit  për  gjithë  kohën". 


Senatori  Stephen  A.  Douglas 

LINCOLN-I  PRESIDENT  I  AMERIKES 

Viti  1860  ishte  viti  i  zgjedhjeve  presidenciale  në  Amerikë. 
Me  atë  rast,  më  23  Prill,  në  qytetin  Charleston  të  Shtetit 
South  Carolina  u-mbajt  kuvëndi  i  Partisë  Demokrate  për  të 
emëruar  kandidatin  e  vet  për  në  ato  zgjedhje.  Mirëpo  gjatë 
bisedimeve  delegatët  e  Partisë  Demokrate  u-ndanë  në  dy 
grupe:  në  njerin  grup  shkuan  demokratët  e  Veriut  dhe  në 
tjetrin  grup  shkuan  demokratët  e  Jugut.  Më  vonë  këto  dy 
grupe  u-mblodhën  veç  e  veç  në  Baltimore  për  të  caktuar  kan- 
didatët  e  tyer  për  president.  Demokratët  e  Veriut  caktuan 
Stephen  Douglas-in.  Demokratët  e  Jugut  caktuan  John  Breck- 
enridge,  i  cili  ishte  nënpresident  i  Amerikës. 

Kuvëndi  i  Partisë  Republikane  u-mblodh,  më  16  Maj,  në 
Chicago.  Në  atë  kuvënd  njerëzit  më  të  preferuar,  për  t'u-cak- 
tuar  si  kandidatë  për  president,  ishin  VVilliam  Seward,  Krye- 
tari  i  Partisë  Republikane,  dhe  Abraham  Lincoln-i.  Por  në 
përfundim  të  tre  votimeve  që  u-bënë,  u-gjodh  Lincoln-i. 
Seward-i,  me  gjithë  se  mbeti  i  prekur,  i  siguroi  menjëherë 
përkrahjen  e  tij  Lincoln-it,  emërimi  i  të  cilit  u-prit  me  dë- 
shpërim  të  thellë  në  shtetet  e  Jugut.  Ndërkohë,  kuvëndi  i 
Partisë  Republikane  aprovoi  edhe  një  program,  me  të  cilin 
theksoi,  ndër  të  tjera,  se  "Kushtetuta,  Bashkimi  i  Kombit  dhe 
të  drejtat  e  shteteve  duhet  të  mbahen  dhe  do  të  mbahen  të 
pacenuara". 

Fushata  e  këtyre  zgjedhjeve  u-zhvillua  me  një  ashpërsi  të 
jashtëzakonëshme.  Shtetet  e  Jugut  e  luftuan  Lincoln-in  me 
një  rreptësi  të  madhe,  dhe  e  përshkruan  me  epitetet  më  për- 
çmuëse.  "Lufta  kundër  Lincoln-it  është  bindje  ndaj  Zotit". 
Kjo  ishte  një  nga  parullat  e  ndryshme  që  u-përdorën  asikohe 
kundër  kandidatit  të  Partisë  Republikane.  Me  gjithë  këtë  luf- 
të  të  ashpër,  në  zgjedhjet  që  u-bënë  më  6  Nëndor  fitoi  Lin- 
coln-i. 

Vlen  të  vihet  në  dukje  këtu  se  në  votat  e  përgjithëshme  po- 
pullore,  që  u-dhanë  në  krejt  kombin,  Lincoln-i  nuk  mori  ndonjë 
numër  të  math,  por  ai  fitoi  shumicën  në  "votat  elektorale". 
Në  shtetet  e  Jugut  ai  mori  vetëm  24,000  vota.  Nëntë  shtete 

të  Jugut  votuan  unanimisht  kundër  'tij.1  Fitorja  e  Lincoln-it 
i  zëmëroi  akoma  më  shumë  banorët  e  shteteve  të  Jugut.  Dhe 
shumë  veta,  me  letra  anonime,  e  kërcënuan  se  "nuk  do  të 
hynte  i  gjallë  në  Shtëpinë  e  Bardhë". 

Në  kohën  kur  u-bënë  zgjedhjet,  Lincoln-i  ndodhesh  në 
Springfield.  Dhe  ditën  kur  u-njoftua  lajmi  mbi  përfundimin 
e  votimeve,  ai  ishte  në  zyrën  e  vet  dhe  bënte  shaka  me  ortakun 
e  tij,  William  Herndon.  Në  atë  zyrë  ndodheshin  edhe  disa  për- 
krahës  të  Lincoln-it.  Ndërkaq,  kur  jashtë  në  rrugët  filluan  të 
dëgjohen  zëra  të  forta  "fitoi  Lincoln,,-i,  ky  i  u  drejtua  ortakut 
dhe  i  tha:  "Besoj  se  një  zonjë  e  vogël  në  shtëpinë  t'ime  do 
t'a  presë  me  gëzim  këtë  lajm;  shko  lajmëroje,  të  lutem". 

Por  Mary  e  kishte  mësuar  lajmin  më  parë  dhe  fluturonte 
nga  gëzimi  i  thellë  që  do  të  ishte  Zonja  e  parë  e  kombit  dhe 
do  të  mbretëronte  disa  vjet  në  Shtëpinë  e  Bardhë.  Përkundrazi 
Lincoln-i  ra  në  një  mendim  të  thellë,  sepse  shihte  gjëndjen  e 
trubulit  të  kombit  dhe  ndjente  peshën  e  rëndë  të  një  përgje- 
gjësie  të  madhe  që  merrte  përsipër  në  një  nga  periudhat  më 
kritike  të  historisë  amerikane. 

Lincoln-i,  me  gjithë  se  ishte  ndarë  qysh  prej  shumë  vjetësh 
nga  të  afërmit  e  tij,  nuk  i  kishte  harruar  kurrë  ata.  Për- 
kundrazi,  si  atit  të  tij  ashtu  dhe  pjesëtarve  të  tjerë  të  familjes 
së  tij  u  kishte  dërguar  shpesh  herë  të  holla  dhe  ishte  intere- 
suar  për  mirëqënjen  e  tyre.  Prandaj,  para  se  të  largohesh  nga 
Springfieldi  për  në  Washington,  ai  shkoi  vizitoi,  më  31  Janar 
të  vitit  1861,  në  Coles  County,  njerkën  e  tij  plakë,  për  të  cilën 
ndjente  një  dashuri  dhe  respekt  të  thellë,  sepse  ajo  kishte 
zëvëndësuar  për  Lincoln-in  dhëmshurinë  e  vërtetë  të  nënës 
së  tij,  Nancy.  I  ati  i  Lincoln-it,  Thomas-i,  kishte  vdekur  më 
1851,  në  moshën  76-vjeçare. 

Lincoln-i,  së  bashku  me  të  shoqen  dhe  të  tre  djemt  u-nis  më 
11  Shkurt  1861  për  në  Washington,  për  të  marrë  përsipër 
detyrën  e  tij  të  lartë.  Kur  u-nis  ishte  një  mëngjes  melanko- 
nie.  Qielli  ishte  i  mbuluar  me  re  dhe  binte  një  shi  i  hollë.  Në 
stacionin  e  trenit  kishin  dalë  pothua  të  gjithë  banorët  e 
Springfield-it  për  t'a  përcjellë  dhe  për  t'i  uruar  udhën  e  mba- 


1  Në  këto  zgjedhje  u-dhanë  4,676,855  vota  popullore,  nga  të  cilat  Lin- 
coln-i  mori  1,866,352.  Votat  e  tjera  u-ndanë  midis  Stephen  Douglas, 
John  Breckenridge  dhe  John  Bell.  Ky  i  fundit  ishte  kandidat  i  Partisë 
"Constitutional  Union".  Por  nga  "votat  elektorale"  Lincoln-i  mori  180, 
Breckenridge  72,  Bell  39  dhe  Douglas  12. 

rë.  Që  të  gjithë  qëndronin  në  heshtje.  Lincoln-i  dukesh  i  pi- 
këlluar.  Në  melankolinë  e  atij  mëngjezi  bashkohesh  edhe  me- 
lankolia  e  tij.  Në  fytyrën  e  Lincoln-it  dukeshin  shënjat  e  një 
hidhërimi  të  thellë.  Ai  parandjente  se  kombit  dhe  popullit 
amerikan  i  ruheshin  dit  të  zeza.  Një  gazetar,  që  u-ndodh 
atje,  shkroi  se  Lincoln-i  atë  ditë  dukesh  si  "një  statujë  e  gjallë 
trishtimi".  Para  se  të  nisesh  treni,  Lincoln-i  u  drejtoi  nje- 
rëzve  që  e  përcillnin  këto  pak  fjalë: 

"Miq  të  mij :  Asnjë  njeri,  që  nuk  ndodhet  në  gjëndjen  t'ime, 
nuk  mund  t'a  kuptojë  trishtimin  që  ndjej  unë  që  ndahem  nga 
ju.  Këtij  vëndi  dhe  këtij  populli  fisnik  unë  i  detyroj  çdo  gjë. 
Këtu  jetova  një  çerek  shekulli;  erdha  i  ri  dhe  u-plaka.  Këtu 
hndën  bijt  e  mij,  dhe  këtu  është  varrosur  njeri  prej  tyre. 
Unë  tani  po  largohem  dhe  nuk  e  di  se  kur  do  t'ju  shoh  dhe  në 
se  d'o  t'ju  shoh  përsëri.  Mbi  mua  rëndon  një  detyrë  e  madhe 
dhe  e  vështirë,  ndofta  më  e  vështirë  se  çdo  detyrë  që  ka  pro- 
vuar  ndonjë  tjetër  njeri  pas  Washington-it.  Ai  nuk  do  të 
kishte  mundur  të  delte  faqebardhë  pa  ndihmën  e  Perëndisë, 
në  të  cilën  besoi  kurdoherë.  Lutjuni,  o  miq  të  mij,  që  të  më 
ndihmojë  edhe  mua...  Ju  lë  lamtumirën  me  gjithë  zëmër". 

Udhëtimi  i  Lincoln-it  gjer  në  Washington  zgjati  nja  dy 
javë.  Ai  u-ndal  në  shumë  vënde  dhe  kudo  u-prit  përgjithësisht 
me  dashuri.  Dhe  kudo  mbajti  fjalime  të  shkurtëra  optimiste. 
Përpiqesh  t'i  mbante  shpirtërat  të  gjalla.  Thcshte  se  "nuk 
ekziston  veçse  një  krizë  e  përciptë".  Thoshte  gjithashtu  se 
"Bashkimi  i  Komibt  nuk  do  të  çthurret".  Shprehte  dëshirën 
e  tij  të  thellë  për  paqe  e  harmoni  dhe  theksonte  vazhdimisht 
se  "nuk  do  të  derdhet  asnjë  pikë  gjaku  për  gjer  sa  nuk  do  të 
provokohet  qeveria".  Lincoln-i  u-ndal  edhe  në  Philadelphia 
dhe  vate  vizitoi  "Independence  Hall",  sallën  ku  u-nënëshkrua 
Dekllarata  e  Pavarësisë  Amerikane  më  1776.  Atje  ai  mbajti 
edhe  një  fjalim  të  papregatitur,  në  të  cilin  tha  këto: 

"Unë,  në  çdo  fjalim  politik  që  kam  mbajtur,  jam  frymëzuar 
kurdoherë  nga  ndjenjat  dhe  parimet  që  përmbahen  në  Dek- 
Ilaratën  e  Pavarësisë...,  e  cila  siguron  jo  vetëm  liri  për  këtë 
komb,  por  edhe  shpresë  për  të  gjithë  botën  dhe  për  të  gjitha 
kohët  e  arthme....  Me  këtë  Dekllaratë  është  premtuar  se  me 
kohë  do  të  hiqen  peshat  e  rënda  nga  kurrizi  i  të  gjithë  njerëzve, 
dhe  se  të  gjithë  do  të  gëzojnë  raste  e  të  drejta  të  barabarta. 
Pra,  o  miq  të  mij,  a  mund  të  shpëtohet  ky  komb  në  bazë  të 
këtij  parimi?  Në  qoftë  se  po,  atëherë  unë  do  t'a  ndjej  vehten 
një  nga  njerëzit  më  të  gëzuar  në  botë,  sikur  të  mund  të  ndih- 

moj  për  shpëtimin  e  tij.  Në  qoftë  se  nuk  mund  të  shpëtohet 
në  bazë  të  këtij  parimi,  atëherë  do  të  jetë  një  gjë  e  tmerë- 
shme...  dhe  unë  do  të  desha  më  mirë  të  vritesha  në  vënd,  se 
sa  të  pranoja  shkeljen  e  këtij  parimi.,, 

Gjatë  këtij  qëndrimi  në  Philadelphia,  u-muarr  vesh  se  ishte 
pregatitur  një  kompllot  kundër  jetës  së  Presidentit,  kompllot 
i  cili  do  të  kryhesh  në  qytetin  Baltimore.  Gjenerali  VVinfield 
Scott,  që  shoqëronte  Presidentin,  bëri  menjëherë  një  ndry- 
shim  në  programin  e  udhëtimit.  Lincoln-i  u-nis  fshehurazi, 
jashtë  orarit,  me  një  tren  të  thjeshtë.  Më  vonë  u-nis  edhe 
treni  i  Presidentit,  i  cili  nuk  u-ndal  në  Baltimore.  Nuk  ndodhi 
asgjë.  Lincoln-i  arrijti  në  Washington  më  23  Shkurt  dhe, 
gjer  ditën  që  mori  në  dorëzim  detyrën  si  President  i  Shtetevet 
të  Bashkuara,  qëndroi,  së  bashku  me  familjen,  në  hotelin 
VVillard,  si  një  qytetar  i  thjeshtë. 

Ditën  e  4  Marsit  u-bë  ceremonia  e  betimit  të  Lincoln-it 
si  president.  Atë  ditë  gjithë  kryeqyteti  u-zbukurua  me  fla- 
murët  e  kombit.  Presidenti  i  vjetër,  Buchanan,  shkoi  në  ho- 
telin  VVillard  dhe  mori  Presidenti  e  ri,  Lincoln-in,  dhe  të  dy 
—  të  hipur  në  një  karrocë  të  hapët  —  u-nisën  për  në  Kapitol, 
qendrën  e  Kongresit  të  Shtetevet  të  Bashkuara.  Rrugët  qysh 
nga  Shtëpia  e  Bardhë  e  gjer  në  Kongres,  nga  do  të  shkonte 
Presidenti  Lincoln,  ishin  të  mbushura  me  njerës,  të  cilët  duar- 
trokitnin  e  brohoritnin. 

Në  ballin  e  karrocës  shkonin  veteranët  e  luftës  së  vitit  1812, 
të  cilët  mbanin  në  duar  Flamurin  që  udhëhoqi  f  uqitë  e  George 
Washington-it  në  betejat  për  pavarësi.  Pas  asaj  karroce  shko- 
nin  karrocat  e  tjera  me  ish  presidentët  e  Shtetevet  të  Bash- 
kuara,  me  anëtarët  e  Gjykatores  së  Lartë,  me  pjesëtarët  e 
trupit  dipllomatik,  me  anëtarët  e  Kongresit,  me  anëtarët  e 
kabinetit,  me  governatorë  të  shteteve  të  ndryshme,  me  oficera 
të  lartë  të  ushtrisë  e  të  marinës,  të  veshur  me  uniformë  të 
madhe. 

Pas  këtyre  shkonte  edhe  një  karrocë  alegorike,  e  cila  ishte 
pregatitur  nga  Shoqata  Republikane.  Kjo  karrocë  tërhiqesh 
nga  katër  kuaj  të  bardhë  dhe  mbi  'të  qëndronin  dy  vajza  të 
rritura,  të  zëna  dorë  për  dorë,  të  cilat  ishin  të  veshura  njera 
me  fustan  të  bardhë  dhe  tjetëra  me  fustan  të  kaltërt.  Këto 
përfaqësonin  njera  Veriun  dhe  tjetëra  Jugun.  Rrotull  tyre 
kishin  qëndruar  edhe  34  vajza  të  vogëla,  çdo  njera  nga  të 
cilat  mbante  në  dorë  flamurin  e  shtetit  të  saj. 

Passi  arrijtën  në  Kapitol,  të  dy  presidentët  zunë  vënd  në 
tribunën  e  nderit  të  ngrehur  posaçërisht  në  shkallat  përpara 
hyrjes  kryesore  së  Kongresit.  Në  tribunë  zunë  vënd  edhe 
bashkëshortja  e  Lincoln-it,  Mary  Todd-i,  Nënpresidenti  i  ri, 
Plannibal  Hamlin-i,  dhe  personalitete  të  tjera.  Senatori  Ed- 
ward  D.  Baker  i  a  paraqiti  popullit  Lincoln-in  me  këto  fjalë: 
"Më  lejoni  t'ju  paraqit  Abraham  Lincoln-in,  Presidentin  e  ri 
të  Shtetevet  të  Bashkuara".  Populli,  numëri  i  të  cilit  arrinte 
nja  10,000  veta,  u-përgjegj  përgjithësisht  me  brohori  dhe 
duartrokitje  të  nxehta. 

Pastaj,  si  u-vendos  qetësia,  Lincoln-i  u-pregatit  të  mbajë 
f  jalimin  e  rastit.  Por  kishte  në  dorë  kapellën  cilindër  dhe  bas- 
tunin,  për  të  cilët  kërkonte  ndonjë  vënd  që  t'i  vinte.  Bastunin 
e  vuri  mbi  një  banko  të  vogël,  ndërsa  kapellën  e  mbante  ako- 
ma  në  dorë  dhe  pregatitesh  t'a  lëshonte  përdhe.  Por  pikë- 
risht  në  atë  çast  i  u-afërua  Senatori  Douglas  dhe  i  a  mori. 
Dhe  ishte  në  atë  rast  që  Senatori  Douglas  tha  këto  fjalë: 
"Edhe  në  mos  kam  mundësi  të  zgjidhem  president,  të  paktën 
kam  rast  të  mbaj  kapellën  e  presidentit". 

Presidenti  Lincoln  u-drejtua  nga  ana  e  popullit,  nxori  nga 
xhepi  fjalimin  e  shtypur  dhe  filloi  t'a  lëxoi  me  zë  të  qartë. 
Passi  theksoi  edhe  njëherë  mendimet  e  tija  mbi  skllavërinë, 
si  edhe  dëshirën  e  vet  që  ai  problem  të  zgjidhesh  me  menyra 
legale  dhe  duke  respektuar  kurdoherë  vullnetin  e  popullit,  tha, 
ndër  të  tjera,  këto: 

"...Unë  nuk  mund  as  të  vërtetoj,  as  të  përgënjeshtroj  në 
se  ekzistojnë  njerëz,  nga  njera  ose  nga  tjetra  anë,  që  për- 
piqen  t'a  shkatërrojnë  Bashkimin  e  Kombit  me  çdo  kusht,  dhe 
që  do  të  ishin  të  lumtur  po  të  gjenin  rast  t'i  a  arrinin  këtij 
aëllimi...  Në  qoftë  se  ekzistojnë,  unë  nuk  kam  asgjë  për  t'u 
thënë  atyre.  Unë  u  drejtohem  njerëzve  që  e  duan  me  të  vër- 
tetë  këtë  Bashkim...  Asnjë  shtet  nuk  ka  të  drejtë,  me  nisjati- 
vën  e  tij,  të  tërhiqet  legalisht  nga  ky  Bashkim...  Të  gjitha 
vendimet  dhe  urdhërat  që  jepen  dhe  merren  për  këtë  qëllim 
nuk  kanë  asnjë  vlerë  nga  pikëpamja  ligjore.  Çdo  veprim  vio- 
lent,  që  kryhet  nga  një  ose  më  tepër  shtete,  kundër  autorite- 
teve  të  Shtetevet  të  Bashkuara,  përbën,  në  bazë  të  ligjit,  një 
rebelizëm  ose  kryengritje...  Ajo  që  kërkoj  unë  është  mbrojtja 
e  Kushtetutës.  Unë  do  të  bëj  atë  që  më  urdhëron  Kushtetuta, 
në  menyrë  që  ligjat  e  Bashkimit  Federal  të  respektohen  në 
të  gjitha  shtetet...  Unë  nuk  kam  aspak  ndërmënd  që  të  për- 
zihem,  drejt  për  së  drejti  ose  tërthorazi,  në  sistemet  e  sklla- 

vërisë,  në  shtetet  ku  ekzistojnë  ato  sisteme.  Unë  besoj  se  nuk 
e  kam  atë  të  drejtë,  dhe  nuk  mendoj  të  përdor  një  të  drejtë 
që  s'më  takon...  Çdo  njeri  nga  ju  duhet  të  gjykojë  me  gjak- 
ftohtësi...  Atyre  që  janë  të  pakënaqur  u  them  këto:  në  duart 
t'uaja,  dhe  jo  të  mijat,  qëndron  vendimi  i  rrezikshëm  i  një 
lufte  civile.  Qeveria  nuk  do  t'ju  sulmojë,  në  qoftë  se  nuk  do 
t'a  sulmoni.  Ju  nuk  jeni  betuar  përpara  Perëndisë  që  t'a 
shkatërroni  Qeverinë  e  këtij  vëndi,  ndërsa  unë  do  të  betohem 
solemnisht  që  t'a  mbaj,  t'a  ruaj  dhe  t'a  mbroj...  Ne  nuk  jemi 
armiq,  por  miq,  dhe  duhet  të  qëndrojmë  miq...  Dhe  me  gjithë 
që  pasioni  e  ka  ftohur  shumë  dashurinë  t'onë  dhe  i  ka  liruar 
iepër  lidhjet  e  miqësisë  s'onë  së  vjetër,  ne  nuk  duhet  të  lëmë 
që  këto  lidhje  të  këputen,  dhe  nuk  duhet  të  harrojmë  se  jemi 
vëllezër...". 

Pas  mbarimit  të  këtij  f  jalimi,  populli  brohoriti  dhe  duatro- 
kiti  vazhdimisht.  Pastaj,  si  u-kthye  përsëri  heshtja,  Lincoln-i 
ngriti  përpjetë  dorën  e  djathtë  dhe,  duke  vënë  mbi  Ungjill 
dorën  e  mëngjërtë,  tha  këto  fjalë:  "Betohem  solemnisht  se 
do  të  kryej  me  besnikëri  detyrën  e  Presidentit  të  Shtetevet 
të  Bashkuara  dhe  do  të  përpiqem,  me  të  gjithë  fuqinë  t'ime, 
të  mbaj,  të  ruaj  dhe  të  mbroj  Kushtetutën  e  Shtetevet  të 
Bashkuara".  Këtë  betim  e  bëri  përpara  Kryetarit  të  Gjyka- 
tores  së  Lartë,  Roger  Taney,  një  plak  i  respektuar  82-vjeçar, 
i  cili  kishte  dhënë  vendimin,  që  bëri  aq  bujë,  kundër  zezakut 
Dred  Scott. 

Si  muarrën  fund  ceremonitë,  Lincoln-i,  i  hipur  përsëri  në 
karrocë  së  bashku  me  të  shoqen,  shkoi  në  hotelin  Willard,  ku 
u-shtrua  një  drekë  për  nder  të  tij.  Dhe  si  mbaroi  dreka,  ai, 
Mary  dhe  të  tre  djemtë  u-nisën  për  në  Shtëpinë  e  Bardhë, 
në  të  cilën  u-vendosën  po  atë  ditë,  më  4  Mars,  kur  u-lar- 
gua  presidenti  i  mëparshëm,  Buchanan-i.  Por  Lincoln-i,  edhe 
pse  zuri  pozitën  më  të  lartë  shtetërore,  përsëri  nuk  e  ndryshoi 
zakonin  e  tij :  u-suall  pothua  me  të  njëjtën  thjeshtësi  që  si- 
llesh  edhe  kur  ishte  avukat  në  Shtetin  Illinois.  Format  proto- 
kolare  nuk  i  kishte  qejf.  Në  mëngjes  i  lustroste  vetë  këpucët 
e  tija  dhe  shpesh  herë  zbriste  tek  porta  e  Shtëpisë  së  Bardhë 
për  të  pritur  arritjen  e  gazetave. 

Posa  filloi  nga  detyra,  Lincoln-i  i  u-përvesh  menjësherë 
punës  për  riorganizimin  e  administratës.  Mbajti  një  mbledhje 
me  anëtarët  e  kabinetit  të  tij,  të  cilët  i  kishte  emëruar  më 
parë,  duke  zgjedhur  njerës  të  zotë  e  të  nevojshëm  për  atë 
kohë.  William  Seward-in  e  kishte  emëruar  Ministër  të  Jash- 

tëm;  Salmon  Chase-in,  Ministër  të  Thesarit;  Simon  Came- 
ron-in,  Ministër  të  Luftës  e  të  tjerë  me  radhë.  Këta  në  fillim, 
duke  pasur  besim  në  zotësinë  e  tyre,  kujtuan  se  mund  t'a 
përdornin  Lincoln-in  si  të  donin.  Mirëpo  ai  u  dha  të  kuptojnë 
se  ishte  i  vetëdijshëm  për  rëndësinë  e  misjonit  të  tij  dhe  dinte 
mirë  se  ç'farë  duhesh  të  bëhesh  e  si  duhesh  të  bëhesh. 

Lincoln-it  i  pëlqente  të  bënte  shakara  dhe  të  kallëzonte  anek- 
dota  dhe  "historira  të  shkurtëra".  Bile  edhe  në  kohërat  më 
tragjike,  ai  ruante  frymën  e  humorit.  Por,  nga  ana  tjetër  — 
siç  thotë  një  biograf  i  tij  —  ai  dinte  të  shprehte  mendime  të 
thella,  më  mirë  se  çdo  njeri  tjetër.  Frymëzohesh  kurdoherë 
nga  ndjenja  të  vërteta  të  drejtësisë  dhe  përsëritte  shpesh 
herë  këto  fjalë:  "Në  qoftë  se  do  të  veprojmë  në  një  menyrë 
të  drejtë,  atëhere  Perëndia  do  të  jetë  me  ne,  dhe  në  qoftë  se 
Perëndia  do  të  jetë  me  ne,  atëhere  ne  nuk  mund  të  dështojmë". 

Intransigjencën  e  quante  një  gjë  të  kotë  e  të  dëmëshme  dhe 
rrallë  herë  thoshte  'jo'.  Thoshte  jo  vetëm  kur  ishin  gjëra  me 
rëndësi,  kur  prekeshin  parimet  e  tija,  dhe  kur  indinjohesh  me 
të  vërtetë.  Për  këtë  arësye  disa  veta  e  quanin  oportunist.  Dhe 
një  herë  kur  një  nga  bashkëpunëtorët  e  tij  i  bëri  këtë  pyetje: 
"Si,  Zoti  President,  e  ndryshuat  mendimin?"  —  ai  u-përgjegjë 
keshtu:  "Po,  e  ndryshova.  Unë  nuk  do  të  kisha  asnjë  respekt 
për  një  njeri  që  nuk  do  të  ishte  pak  më  i  zgjuar  sot  nga  ç'ishte 
dje".  Me  f  jalë  të  tjera,  Lincoln-i  nuk  kishte  asnjë  konsideratë 
për  ata  njerëz  që,  edhe  duke  e  parë  gabimin,  nuk  hiqnin  dorë 
nga  gabimi.  Lincoln-i  ishte  gjithashtu  një  njeri  i  duruar, 
gjakftohët  dhe  i  sinqertë.  Nuk  lëndonte  zëmra  dhe  nuk  zë- 
mërohesh  për  gjëra  të  vogëla  e  pa  rëndësi.  Por  për  gjëra  që 
kishin  një  karakter  jetik  dhe  lidheshin  me  interesat  e  kombit 
e  të  popullit,  ai  nuk  mbante  rezervë :  i  shf aqte  mendimet  hap- 
tazi  dhe  i  bënte  kritikat  pa  asnjë  ndrojtje.  Nuk  dinte  të  bënte 
manevra  dhe  i  urrente  dallaverat  politike.  Dhe  në  një  rast 
Lincoln-i  tha  këto:  "Politika  ime  është  ajo  që  të  mos  kem 
politikë". 

SHKEPUTJA  E  SHTETEVE  NGA  BASHKIMI  I  KOMBIT 

Kur  po  bëheshin  zgjedhjet  për  president,  Legjislatura1  e 
Shtetit  South  Carolina  ishte  në  sesion.  Ishte  mbledhur  më 
parë  dhe  vazhdonte  të  qëndronte  e  hapët  për  të  vendosur 
menjëherë  shkëputjen  e  Shtetit  South  Carolina  nga  gjiri  i 
Shtetevet  të  Bashkuara,  në  rast  se  zgjidhesh  Lincoln-i  presi- 
dent.  Prandaj,  posa  arrijti  lajmi  i  zgjedhjes  së  këtij,  Legjisla- 
tura  kërkoi  të  thrritesh  një  asamble  kushtetuëse,  e  cila  të 
aprovonte  vendimin  e  shkëputjes. 

Zgjedhja  e  Lincoln-it  prodhoi  një  dëshpërim  të  thellë  në 
shtetet  e  Jugut.  Ata  kishin  frikë  se  një  president  republikan, 
veçanërisht  një  president  si  Lincoln-i,  do  të  dëmtonte  inte- 
resat  e  tyre  dhe  do  t'i  jepte  fund  sistemit  të  skllavërisë.  Pran- 
daj  mjaft  veta,  sidomos  ekstremistët,  u-gëzuan  që  arrijti  më 
në  fund  ora  për  të  ndarë  llogaritë  me  Bashkimin  Federal. 
Por  kishte  edhe  shumë  të  tjerë  që  u-shqetësuan  nga  një  ve- 
prim  i  tillë. 

Asambleja  Kushtetuëse  u-mblodh  më  20  Dhjetor  1860  në 
Charleston.  Të  169  anëtarët  e  saj  abroguan  me  unanimitet 
ligjin  e  aprovuar  më  1788  për  hyrjen  e  Shtetit  South  Carolina 
në  Kushtetutën  Federale.  Ndërkohë  ajo  Asamble  aprovoi  edhe 
këtë  vendim:  "Bashkimi  që  ekziston  midis  South  Carolina-s 
dhe  shteteve  të  tjerë,  nën  emërin  Shtetet  e  Bashkuara  të  Ame- 
rikës,  me  këtë  vendim,  quhet  i  prishur." 

South  Carolina  ftoi  njëkohësisht  edhe  shtete  të  tjera,  që 
kishin  skllevër,  të  solidarizoheshin  me  vendimin  e  saj  dhe  të 
shkëputeshin  nga  Bashkimi  Federal.  Pothua  brënda  në  një 
muaj,  nga  9  Janari  e  gjer  më  1  Shkurt  të  vitit  1861,  u-bash- 
kuan  me  South  Carolina-n  edhe  këta  shtete :  Mississippi,  Flo- 
rida,  Alabama,  Georgia,  Luisiana  dhe  Texas.  Dhe  më  4  Shkurt 
të  atij  viti,  delegatët  e  këtyre  shtatë  shteteve  u-mblodhën  në 
Montgomery,  Alabama. 

Ata  themeluan  një  konfederatë  të  re,  në  krye  të  së  cilës 
vunë  si  president  Jefferson  Davis.  Kjo  u-quajt  "Konfederata 
e  Shtetevet  të  Amerikës".  Në  Montgomery  u-aprovua  edhe 


1  Përveç  Kongresit  të  Shtetevet  të  Bashkuara,  në  të  cilin  përfaqë- 
sohet  krejt  kombi,  çdo  shtet  në  Amerikë  ka  edhe  një  parlament  të  tij. 
Ky  parlament,  i  përbërë  nga  dy  dhoma  —  siç  përbëhet  edhe  Kongresi  i 
Shtetevet  të  Bashkuara  —  quhet  "Legjislatura  e  Shtetit". 

kushtetuta  e  konfederatës  së  re,  e  cila,  me  disa  ndryshime, 
ishte  pothua  e  njëllojtë  me  atë  të  Shtetevet  të  Bashkuara. 
Një  nga  ndryshimet  kryesore  ishte  ky:  njihesh  zyrtarisht  dhe 
plotësisht  sistemi  i  skllavërisë  dhe  e  drejta  e  të  zotërve  të 
skllevërve  të  shkonin  ku  të  donin  së  bashku  me  zezakët  e  tyre, 
pa  asnjë  ndrojtje  dhe  pengim. 

Forma  legjislative  e  konfederatës  u-nda  në  dy  degë:  në 
senat  dhe  në  dhomë  deputetësh.  Periudha  e  zgjedhjes  së  pre- 
sidentit  u-caktua  për  çdo  gjashtë  vjet.  Asambleja  caktoi  gjith- 
ashtu  edhe  një  flamur  të  veçantë  për  konfederatën. 

Presidenti  Davis,  posa  filloi  nga  detyra,  emëroi  pjesëtarët 
e  kabinetit  të  tij  dhe  bëri  thirrje  për  rekrutimin  e  100,000 
ushtarëve.  Dërgoi  njëkohësisht  edhe  një  komision  prej  tre 
vetësh  në  Evropë,  për  të  fituar  simpathinë  e  shteteve  evropia- 
ne,  e  ndofta  edhe  përkrahjen  e  tyre. 

Të  gjitha  këto  ndodhën  gjatë  kohës  kur  ishte  akoma  pre- 
sident  i  Shtetevet  të  Bashkuara  Buchanan-i.  Ky  ishte  një  njeri 
i  ndershëm,  por  nuk  ishte  në  gjëndje  të  përballonte  ngjarjet 
me  guxim.  Dhe  ndofta  kjo  dobësi  e  tij  e  lehtësoi  më  shumë 
shpejtimin  e  ngjarjeve  dhe  shkëputjen  e  disa  shteteve. 

Për  shëmbëll,  në  mesazhin  mbi  gjëndjen  e  kombit,  që  i 
drejtoi  Kongresit  në  Dhjetor  të  vitit  1860,  në  kohën  kur  South 
Carolina  ishte  shkëputur  nga  Bashkimi  Federal,  Buchanan-i 
dekllaroi  se  asnjë  shtet  nuk  kishte  të  drejtë  të  braktiste  Bash- 
kimin  Federal,  por  shtoi  njëkohësisht  se  Bashkimi,  nga  ana  e 
tij,  nuk  mund  të  përdorte  asnjë  mjet  për  t'a  detyruar  një 
shtet  të  qëndronte  brënda  në  gjirin  e  Shtetevet  të  Bashkuara ! 

Ndofta  nuk  mund  të  kishte  asnjë  tjetër  inkurajim  më  të 
mirë  se  ky  për  ata  që  predikonin  dhe  përkrahnin  idenë  e  shkë- 
putjes  së  shteteve  nga  Bashkimi  Federal.  Nuk  përjashtohet 
që  kjo  dekllaratë  u-bë  pa  qëllim,  por  efekti  i  saj  ishte  i  keq... 

Lincoln-i,  në  fjalimin  që  mbajti  ditën  që  u-betua  si  presi- 
dent,  tha  se  "nuk  kishte  aspak  ndërmënd  të  përzihesh,  drejt 
për  së  drejti  ose  tërthorazi,  në  sistemin  e  skllavërisë  në  ata 
shtete  ku  ekzistonte  ky  sistem".  Tha  gjithashtu  se  "nuk  e 
kishte  një  të  drejtë  të  tillë".  Prandaj,  mund  të  thuhet,  se 
dyshimi  dhe  frika  që  u-treguan  për  zgjedhjen  e  Lincoln-it  si 
president  ishin  vetëm  pretekste. 

Fakti  është  se  disa  nga  udhëheqësit  politikë  të  Jugut  tho- 
shnin  shpesh  herë  se  "ne  do  të  kemi  më  shumë  përfitime  duke 
qënë  jashtë  Bashkimit  Federal,  se  sa  duke  qënë  brënda  'tij". 
Dhe  disa  të  tjerë  thoshnin  se  "ne  i  kemi  duruar  për  një  kohë 

49 


të  gjatë  ofendimet  e  Veriut".  Që  të  gjitha  këto  tregojnë  se 
shkëputja  e  shteteve  nuk  ishte  një  gjë  e  çastit,  por  një  çësh- 
tje  që  ziente  prej  shumë  kohësh. 

Përveç  kësaj,  me  gjithë  se  skllavëria  ishte  pika  kryesore 
që  provokoi  krizën,  përsëri  nuk  ishte  ajo  pika  e  vetëme.  Kishte 
edhe  pika  të  tjera  që  e  shkakëtuan  shkëputjen  e  shteteve.  Mbi 
të  gjitha,  Jugu  nuk  pranonte  që  Veriu  të  monopolizonte  fu- 
qinë  e  qeverisë  federale.  Qysh  prej  shumë  vjetësh  Jugu  po 
shqetësohesh  kurdoherë  më  tepër  nga  fuqia  që  fitonte  vazh- 
dimisht  Veriu,  qoftë  duke  u-shtuar  numri  i  popullësisë  së  tij, 
qoftë  duke  u-shtuar  numri  anëtarëve  të  Bashkimit  Federal 
me  shtete  që  nuk  kishin  skllevër. 

Jugu,  përveç  traditës,  kishte  edhe  një  sistem  ekonomik  të 
tij  të  veçantë.  Prandaj,  për  të  mbrojtur  këtë  sistem,  si  edhe 
interesa  të  ndryshme,  shtetet  e  tij,  kur  gjetën  rastin,  u-shkë- 
putën  nga  Bashkimi  Federal.  Qysh  prej  shumë  kohësh  ato 
shtete  ankoheshin  se  ishin  vënë  nën  një  ligj  që  i  detyronte  të 
blenin  nga  fabrikantët  e  Veriut  mallera  të  cilat  mund  t'i  si- 
guronin,  me  çmime  më  të  lira,  nga  fabrikat  e  Evropës.  Për 
veç  kësaj,  qysh  në  vitin  1832  South  Carolina  bëri  një  orvatje 
që  të  shkëputesh  nga  Bashkimi  Federal,  duke  gjetur  si  pre- 
tekst  tarifat  e  mëdha  doganore  të  Qeverisë  Federale. 

Kjo  ishte  gjëndja  kur  Lincoln-i  mori  në  dorëzim  kryesinë 
e  Republikës.  Dhe  ishte  e  qartë  se  lufta  më  e  madhe  bëhesh 
kundër  tij,  të  cilin  njerëzit  e  Jugut  e  thrrisnin  "presidenti 
i  zi".  Me  gjithë  këtë,  ai  frymëzohesh  nga  një  shpirt  bujar 
dhe  nga  një  mirëkuptim  i  qartë.  Në  kundrështim  me  shumë 
të  tjerë,  ai  nuk  ushqente  asnjë  urrejtje  kundër  njerëzve  të 
Jugut.  E  kuptonte  gjëndjen  e  vështirë  të  tyre  dhe  i  vinte  keq 
për  'ta.  Thoshte  shpesh  herë  se  "ata  janë  miqt  t'onë  të  vjetër 
dhe  kundrështarët  t'onë  të  sotëm." 

Politika  e  Linocln-it  ndaj  Jugut  ishte  e  vendosur,  por  një- 
kohësisht  e  matur.  Ai  ishte  kundër  përhapjes  së  skllavërisë  në 
shtete  ku  nuk  ekzistonte.  Ai  kërkonte  gjithashtu  që  sistemi  i 
skllavërisë  të  zhdukesh  me  ngadale  dhe  të  zotërit  e  skllevërve 
1ë  shpërbleheshin.  Por  qëllimi  i  tij  kryesor  ishte  shpëtimi  i 
Bashkimit  të  Kombit.  Në  këtë  pikë  qëndronte  krejt  i  patun- 
dur.  Dhe  në  një  rast  Lincoln-i  dekllaroi  këto:  "Qëllimi  im 
kryesor  është  të  shpëtoj  Bashkimin  e  Kombit.  Sikur  të  mundja 
t'a  shpëtoja  këtë  Bashkim,  pa  liruar  asnjë  skllav,  do  t'a  bëja; 
dhe  sikur  të  mundja  t'a  shpëtoja  vetëm  duke  liruar  një  pjesë 
të  skllevërve,  dhe  duke  lënë  të  tjerët  siç  janë,  përsëri  do  t'a 
bëja". 

Lincoln-i,  në  fjalimin  që  mbajti  përpara  Kongresit  ditën 
që  u-betua  si  president,  theksoi,  ndër  të  tjera,  këto:  "...Atyre 
që  janë  të  pakënaqur  u  them :  në  duart  t'uaja,  dhe  jo  në  të  mi- 
jat,  qëndron  vendimi  i  rrezikshëm  i  një  lufte  civile.  Qeveria  nuk 
do  t'ju  sulmojë,  në  qoftë  se  nuk  do  t'a  sulmoni".  Dhe  ata  e 
sulmuan.  Trupat  e  Jugut  bombarduan,  më  12  Prill  1861,  kësh- 
tjellën  e  një  njisije  ushtarake  të  Qeverisë  Federale,  "Fort 
Sumter",  afër  qytetit  Charleston  të  Shtetit  South  Carolina. 
Pas  dy  ditësh,  më  14  Prill,  kur  kështjella  u-bë  gërmadhë,  ko- 
mandanti  i  saj,  Majori  Robert  Anderson,  vendosi  t'a  brak- 
tisë.  Atëherë  në  "Fort  Sumter"  u-ul  nga  shtiza  flamuri  i 
Shtetevet  të  Bashkuara  dhe  në  vënd  të  tij  u-ngrit  flamuri  i 
Konfederatës.  Kjo  ngjarje  ndezi  shkëndijën  e  një  lufte  civile 
nga  më  të  tmerëshmet  që  njeh  historia  e  botës. 

Më  15  Prill  Lincoln-i  kërkoi  mbajtjen  e  një  mbledhjeje  të 
jashtëzakonëshme  të  Kongresit  në  muajin  Korrik,  dhe  bëri 
thirrje  për  75,000  vullnetarë.  Në  këtë  menyrë,  barra  e  Lincoln- 
it  po  bëhesh  gjithënjë  më  e  rëndë.  Në  Washington  shumë  në- 
punës  të  administratës  shtetërore  ishin  të  lidhur  me  Jugun 
ose  kishin  simpathi  për  Jugun,  gjë  e  cila  i  vështirësonte  ve- 
primet  e  Qeverisë  Federale.  Por  bombardimi  i  kështjellës 
"Fort  Sumter",  domethënë  sulmi  kundër  flamurit  të  Shtete- 
vet  të  Bashkuara,  e  bashkoi  të  gjithë  Veriun  rreth  presiden- 
tit.  Ai  sulm  dha  rast  gjithashtu  që  të  viheshin  dakord  edhe 
partitë  politike.  Dy  ish  presidentë  demokratë,  Pierce  dhe 
Buchanan,  u-shprehën  në  f  avor  të  Lincoln-it.  Senatori  Douglas 
shfaqi  besnikërinë  ndaj  Presidentit  dhe  dekllaroi  këto:  "Në 
këtë  luftë  nuk  mund  të  ketë  njerës  të  pa-anëshëm:  ka  ose 
patriotë,  ose  trathëtorë". 

Pas  kësaj  ngjarje  u-bashkuan  me  Konfederatën  edhe  këta 
katër  shtete  të  tjerë:  Virginia,  North  Carolina,  Tennessee  dhe 
Arkansas.1  Dhe  kryeqyteti  i  Konfederatës  u-transferua  me- 


1  Atëherë  ndodheshin  edhe  shtete  të  tjera  që  kishin  skllevër,  por  nuk 
u-ndanë  nga  gjiri  i  Bashkimit  Federal. 

njëherë  nga  Montgomery  i  Alabama-s  në  Richmond  të  Vir- 
ginia-s.  Shkëputja  e  Virginia-s  nga  gjiri  i  Bashkimit  Federal 
e  vështirësoi  shumë  gjëndjen  e  Qeverisë  Federale.  Jo  vetëm 
se  kufiri  midis  Bashkimit  Federal  dhe  Konfederatës  u-suall 
në  lumin  Potomac,  që  ndan  kryeqytetin  Washington  me  Shte- 
tin  Virginia,  por  edhe  sepse  Gjenerali  Lee,  të  cilin  Lincoln-i 
mendonte  t'a  emëronte  si  kryekomandant  të  trupave  federale, 
shkoi  në  anën  tjetër.  Lincoln-i  vetë,  në  bazë  të  Kushtetutës, 
ishte  komandanti  suprem  i  të  gjitha  fuqive  ushtarake  të  Bash- 
kimit  Federal. 

Gjenerali  Lee  ishte  një  njeri  me  ndjenja  fisnike  dhe  nuk 
e  përkrahte  sistemin  e  skllavërisë.  Ai  kishte  liruar  edhe  sklle- 
vërit  e  tij.  Ai  nuk  e  pëlqente  gjithashtu  as  shkëputjen  e  shte- 
teve  nga  gjiri  i  Bashkimit  të  Kombit,  por  kishte  lindur  në 
Virginia  dhe  nuk  mund  t'i  kthente  armët  kundër  vëndit  të  vet. 
Në  lidhje  me  këtë  pikë,  ai  shkroi  këto:  "Unë  nuk  mund  të 
shkoja  kundër  vëndit  t'im  të  lindjes,  kundër  bijve  të  mij, 
kundër  vatrës  s'ime". 

Në  fillim  Gjenerali  Lee  kujtoi  se  nuk  do  t'a  thrrisnin  që 
të  luftonte  kundër  Bashkimit  Federal,  por  kur  i  ofruan  ko- 
mandën  e  ushtërisë  së  Virginia-s,  ai  nuk  mund  t'a  refuzonte 
dot.  Më  vonë  Gjenerali  Lee  —  i  cili  ishte  një  figurë  ushtarake 
e  radhës  së  parë  në  kohën  e  tij  —  u-emërua  kryekomandant  i 
ushtrive  të  Jugut.  Atëherë  kryekomandanti  plak  i  fuqive 
federale,  Gjenerali  Winfield  Scott,  tha  këto  fjalë:  "Humbja 
e  Gjeneralit  Robert  Lee  është  për  ne  më  e  rëndë  se  humbja 
e  200,000  ushtarëve". 

Bashkë  me  Gjeneralin  Lee  shkuan  nga  ana  e  Konfederatës 
edhe  një  numër  i  math  oficerash  nga  më  të  zgjedhurit.  Asi- 
kohe  oficerat  më  të  mirë  ishin  përgjithësisht  prej  viseve  të 
Jugut.  Djem  të  familjeve  aristokrate,  që  kishin  një  traditë 
fisnikërije  dhe  kalorësije,  ndiqnin  zakonisht  karierën  ushta- 
rake.  Për  këtë  arësye  Jugu,  me  gjithë  se  numëri  i  popullësisë 
së  tij  ishte  shumë  më  i  vogël  se  numëri  i  popullësisë  së  Ve- 
riut,  kishte  atëherë  ushtarët  dhe  oficerat  më  të  mirë. 

Me  hyrjen  e  Virginia-s  nën  flamurin  e  Konfederatës,  gjën- 
dja  në  Washington  u-trondit.  Shumë  nga  banorët  filluan  të 
largohen  dhe  të  shkojnë  në  vise  të  tjera  më  të  sigurta.  Edhe 
qeveria  u-shqetësua:  priste  nga  njeri  çast  tek  tjetëri  që  fuqitë 
e  Jugut  të  kapërcenin  lumin  Potomac  dhe  të  sulmonin  Kryeqy- 
tetin  e  Shtetevet  të  Bashkuara.  Por  në  radhët  e  vullnetarëve, 
që  vinin  vazhdimisht  nga  vëndet  e  ndryshme  të  Veriut,  en- 

thusiazmi  ishte  i  math.  Duke  marshuar  në  rrugët  e  Washing- 
ton-it,  ata  thrrisnin  "në  Richmond"  dhe  këndonin  një  këngë 
lavdije  në  kujtim  të  John  Brown-it. 

Por  njeriu  që  vepronte  me  gjakftohtësi  ishte  Lincoln-i,  i 
cili  —  si  president  —  drejtonte  anijen  e  Shtetevet  të  Bash- 
kuara  nëpërmes  dallgave  dhe  furtunave  të  mëdha  e  të  tmerë- 
shme.  Dhe  kur  u-mbluadh  Kongresi,  Lincoln-i  u-vesh  me  fu- 
qira  të  jashtëzakonëshme,  ashtu  siç  e  kërkonte  gjëndja  e  luf- 
tës  në  të  cilën  ndodhesh  kombi.  Dhe  me  gjithë  se  problemet, 
që  përballonte  Lincoln-i,  ishin  të  rënda  e  të  koklavitura,  ai 
dijti  të  veprojë  me  zotësi  në  të  gjitha  fushat. 

Lincoln-i  mori  vendime  për  jetë  e  për  vdekje;  përballoi 
kritika  të  shumta  e  të  ndryshme ;  spastroi  zyrat  e  administra- 
tës  nga  nëpunës  të  dyshimtë;  u-përpoq  të  vëjë  disiplinë  dhe 
të  sjellë  harmoni  ndërmjet  gjeneralëve  ambiciozë;  bëri  shpesh 
herë  ndryshime  në  radhët  e  komandantëve  dhe  zyrtarëve  të 
lartë  civilë;  hartoi  vetë  në  disa  raste  plane  strategjike  për 
luftën;  vizitoi  qendrat  ushtarake  në  ballin  e  luftimeve;  nxiti 
dhe  u  dha  zëmër  ushtarëve  për  sulme,  etj.  Veproi  sipas  ras- 
teve:  herë  me  guxim  dhe  herë  me  prudencë;  herë  me  grusht 
dhe  herë  me  të  butë.  Mbrojti  me  vetëmohim  interesat  e  ko- 
mbit,  duke  mos  cenuar  parimet  demokratike. 

Lufta  bëhesh  e  rreptë  dhe  shkonte  herë  në  favor  të  Jugut, 
herë  në  favor  të  Veriut.  Një  nga  luftërat  e  mëdha,  në  të  cilën 
u-shkatërruan  ushtëritë  federale,  ishte  ajo  që  njihet  me  emërin 
"Lufta  e  Bull  Run"-it.  Kjo  disfatë  shkakëtoi  një  dëshpërim 
të  math  në  Kongres  dhe  në  të  gjitha  vëndet  e  Veriut.  Kjo 
luftë  u-bë  kur  ushtritë  federale  shkuan  të  sulmojnë  Rich- 
mond-in,  kryeqytetin  e  Konfederatës,  në  Virginia.  Mirëpo 
sulmi  u-kthye  në  disfatë  dhe  shumë  ushtarë  të  Qeverisë  Fe- 
derale  mbushën  rrugët  e  Washington-it,  të  dërmuar  e  të  ras- 
kapitur.  Dhe  sikur  ushtëritë  e  Jugut  t'i  kishin  ndjekur  trupat 
e  prishura  të  Veriut,  mund  t'a  kishin  zaptuar  Washington-in 
me  lehtësi.  Por  nuk  i  ndoqën.  Duket  se  u-hutuan  nga  fitorja. 
Si  përfundim  i  kësaj  disfate,  Lincoln-i  u-shtrëngua  të  zë- 
vëndësojë  komandantin. 

Me  gjithë  këtë,  edhe  në  çastet  më  të  vështira,  Lincoln-i  nuk 
e  humbi  kurrë  as  gjakftohtësinë,  as  ndjenjën  e  shakasë.  Pas 
disfatës  që  pësoi  ushtëria  federale  në  Bull  Run,  një  grua 
nga  të  Veriut,  që  kishte  frikë  se  mos  e  fitonte  luftën  Jugu,  i 
bëri  Lincoln-it  këtë  pyetje:  "Zoti  President,  a  është  vallë 
Ferëndia  nga  ana  jonë  në  këtë  luftë?"  Lincoln-i  i  u  përgjegj 

me  këto  fjalë:  "Zonjë,  ajo  që  më  shqetëson  mua  është  a  jemi 
ne  nga  ana  e  Perëndisë,  dhe  jo  a  është  Perëndia  nga  ana  jonë, 
se  unë  e  di  që  Perëndia  është  kurdoherë  nga  ana  e  drejtë". 

Një  tjetër  cilësi  e  rallë  e  Lincoln-it  ishte  kjo:  sa  më  të 
rënda  të  ishin  problemet  dhe  sa  më  të  vështira  të  ishin  çastet, 
aq  më  i  patundur  ishte  në  mendimet  dhe  vendimet  e  tija.  Ai 
ishte  ndërgjegjës  i  detyrës  që  kishte  marrë  përsipër  dhe  nuk 
kursehesh  aspak  që  t'a  plotësonte  atë  sa  më  mirë,  duke  mos 
harruar  përgjegjësinë  ndaj  atyre  që  e  kishin  zgjedhur.  Lin- 
coln-i  thoshte  se  "asnjë  njeri  nuk  ka  të  drejtë  të  qeversisë 
një  njeri  tjetër  pa  pëlqimin  e  tij".  Thoshte  gjithashtu  se 
"fuqia  e  një  udhëheqësi  duhet  të  mbështetet  në  dashurinë  e 
popullit". 

Pas  disfatës  së  Bull  Run-it,  ushtritë  e  Jugut  muarën 
guxim  dhe  u-pregatitën  të  zaptojnë  Maryland-in.  Mirëpo  tru- 
pat  federale,  të  komanduara  nga  Gjenerali  George  McClellan, 
i  ndalën  në  Antietam  dhe  u-shkakëtuan  dëme  të  mëdha.  Me 
këtë  fitore,  që  u-korr  më  17  Shtator  1862,  Gjenerali  McClellan 
bëri  të  harrohet  disfata  që  kishte  pësuar  më  parë  në  Chicka- 
hominy.  Gjenerali  McClellan  ishte  i  ri  dhe  ambicioz  dhe,  për 
këtë  arësye,  i  kishin  ngjitur  mbiemërin  "Napoleoni  i  Vogël". 

Në  mbrëmje  t'asaj  dite,  Lincoln-i  i  dërgoi  Gjeneralit  Mc- 
Clellan  këtë  mesazh:  "Perëndia  ju  bekoftë  ju  dhe  të  gjithë  ata 
që  janë  me  ju.  Në  keni  mundësi,  ndiqeni  dhe  shkatërroeni 
ushtrinë  rebele".  Por  ai  nuk  e  ndoqi.  Me  gjithë  këtë,  beteja 
e  fituar  në  Antietam  —  ku  u-ndal  sulmi  i  ushtërive  të  Jugut 
—  e  përmirësoi  deri-diku  gjëndjen  ushtarake  të  Veriut.  Një- 
kohësisht  ajo  fitore  forcoi  edhe  pozitën  e  Lincoln-it. 

Më  22  Shtator  1862  Lincoln-i  mblodhi  anëtarët  e  kabinetit 
dhe  u  lexoi  "Dekllaratën  e  Emancipimit"  të  skllevërve  në 
shtetet  që  ishin  shkëputur  nga  gjiri  i  Bashkimit  Federal.  Këtë 
dekllaratë  ai  e  pregatiti  vetë,  pa  pyetur  Kongresin.  Si  ko- 
mandant  suprem  i  fuqive  ushtarake,  Lincoln-i  kishte  të  drejtë 
t'a  bënte  një  gjë  të  tillë  për  ato  vënde  që  kishin  ngritur  krye 
kundër  Qeverisë  Federale  dhe  konsideroheshin  si  armike.  Por 
për  arësye  të  ndryshme,  shpallja  zyrtarisht  e  kësaj  mase 
u-shty  për  më  tutje.  Me  një  shpallje  paraprake  u-njoftua  se 
më  1  Janar  1863  të  gjithë  skllevërit  në  vëndet  e  shkëputura 
do  të  liroheshin  për  kurdoherë  dhe  se  Qeveria  Federale  do  të 
njihte  lirinë  e  tyre. 

Më  1  Janar  Lincoln-i  nënëshkroi  dekllaratën  definitive. 
Me  atë  rast,  ai  tha  këto :  "Nuk  kam  qënë  kurrë  kaq  i  sigurt, 

se  kam  vepruar  siç  duhet,  sa  jam  tani  që  po  nënëshkruaj  këtë 
dokument".  Kjo  dekllaratë  bëri  një  përshtypje  të  keqe  në 
Jugë,  ku  —  pas  disa  ditësh  —  Presidenti  Jefferson  Davis,  me 
një  mesazh  që  i  drejtoi  Kongresit  të  Konfederatës,  shprehu 
urrejtjen  më  të  madhe  ndaj  Lincoln-it.  Por  në  viset  e  Veriut 
dhe  në  shumë  vënde  të  botës  së  jashtme  bëri  shumë  përshtypje 
të  mirë.  Dhe  emri  i  Lincoln-it  kaloi  në  histori  si  "Emanci- 
patori  i  Math". 

Me  kohë,  ushtria  e  Veriut  u-stërvit  dhe  u-organizua  mirë. 
Njëkohësisht  u-shquan  edhe  disa  gjeneralë,  si  Ulysses  Grant, 
William  Sherman,  Philip  Sheridan,  etj.  Veçanërisht  Grant-i 
u-tregua  në  një  nivel  me  Gjeneralin  Robert  Lee.  Grant-i  kishte 
një  taktikë  të  tij  të  veçantë  dhe  delte  pothua  kurdoherë  i  fi- 
tuar  në  luftime.  Këtë  sekret  të  suksesit  të  Grant-it  nuk  mund 
t'a  shpjegonin  dot  as  edhe  oficerat  e  shtatmadhorisë  së  tij. 

Përveç  kësaj,  Grant-i  ishte  i  matur  në  qëndrimin  e  tij  dhe 
kishte  ndjenja  njerëzore.  Në  shkurt  të  vitit  1862,  kur  zaptoi 
Fort  Dearborn,  në  një  shpallje  që  i  drejtoi  popullit  tha  këto: 
"Unë  vij  tek  ju  jo  si  armik,  por  si  bashkëatdhetar  dhe  mik. 
Mendimet  e  juaja  nuk  më  interesojnë.  Unë  do  të  jem  i  rreptë 
vetëm  me  rebelët  e  armatosur  dhe  me  ata  që  do  t'i  përkra- 
hin".  Kjo  dekllaratë  ishte  krejt  e  kundërta  e  aiyre  që  kishin 
bërë  disa  gjeneralë  të  tjerë  të  ushtërisë  federale,  të  cilët 
vepronin  arbitrarisht  dhe  i  përdornin  keq  popullësitë  e  viseve 
që  zaptonin.  Dhe  shpesh  herë  Lincoln-i  detyrohesh  të  ndër- 
hynte  për  të  ndrequr  gabimet  e  tyre. 

Për  shkak  të  këtyre  sukseseve  të  Grant-it,  disa  gjeneralë 
ishin  bërë  ziliqarë  dhe,  sa  herë  gjenin  ndonjë  rast,  përpiqeshin 
t'a  diskreditonin.  Kur  Grant-i  fitoi  betejën  në  vëndin  Shiloh, 
duke  pësuar  humbje  të  rënda,  armiqt  e  tij  i  kërkuan  Lincoln-it 
që  t'a  hiqte  nga  komanda.  Mirëpo  ai  u-përgjegj  kështu :  "Unë 
kam  nevojë  të  madhe  për  'të;  është  një  njeri  që  lufton".  Dhe 
kur  i  thanë  se  Grant-i  ishte  gjithnjë  i  dehur,  Lincoln-i  u-për- 
gjegj  me  këto  fjalë:  "Në  qoftë  se  Grant-i  pi,  atëherë  desha  të 
dija  se  ç/farë  pi,  sepse  do  t'u  dërgoja  me  gjithë  dëshirë  disa 
fuçi  me  raki  të  njëllojtë  gjeneralëve  të  tjerë".  Dhe  më  1863 
Lincoln-i  i  ngarkoi  Grant-it  komandën  e  Armatës  së  Missis- 
sippi-t. 

Më  1863  ranë  në  duart  e  ushtërive  të  Veriut  Memphis  dhe 
New  Orleans.  Këto  ishin  dy  prej  tri  qendrave  me  rëndësi  që 
siguronin  kalimin  e  furnizimeve  midis  jugëlindjes  dhe  jugë- 
perëndimit.  Pas  humbjes  së  këtyre,  e  vetmja  qendër  që  i  mbe- 

tesh  Jug-ut  për  furnizime  ishte  Vicksburg-u.  Po  të  humbiste 
edhe  këtë  qendër,  atëherë  Jugu  do  të  shkëputesh  krejt  nga 
krahinat  e  tija  të  pjesës  perëndimore.  Ushtëritë  e  komandu- 
ara  nga  Gjenerali  Grant  dhe  Gjenerali  Sherman  e  rrethuan 
edhe  qytetin  Vicksburg,  i  cili  qëndroi  dhe  kundrështoi  me 
guxim  disa  muaj  me  radhë,  por  më  në  f und,  më  3  Korrik  1863, 
ngriti  flamurin  e  bardhë.  Gjenerali  Grant  zuri  31,000  robër, 
172  topa,  50,000  pushkë  dhe  pajisje  ushtarake  të  ndryshme. 
Ndërkohë  Grant-i  u  dha  urdhër  trupave  të  tija  që  të  silleshin 
me  fisnikëri  ndaj  ushtarëve  të  mundur.  Dhe  që  të  gjithë  ush- 
tarët  robër,  që  ishin  prej  krahinave  të  jugëperëndimit,  i  la 
të  lirë  të  shkojnë  në  shtëpitë  e  tyre,  passi  dhanë  fjalën  se 
nuk  do  të  merrnin  më  armët.  Zaptimi  i  qytetit  Vicksburg  ishte 
një  fitore  e  madhe  dhe  i  siguroi  Veriut  kontrollin  e  plotë  mbi 
Mississippi-n.  Me  atë  rast  Lincoln-i  i  dërgoi  një  letër  Gjene- 
ralit  Grant,  në  të  cilën  i  tha,  ndër  të  tjera,  këto: 

"I  dashuri  Gjeneral:  Nuk  kam  pasur  akoma  rastin  që  t'ju 
takoj  dhe  ju  shkruaj  këto  dy  radhë  për  t'ju  thënë  se  jam 
shumë  mirënjohës  për  shërbimet  që  i  keni  sjellë  vëndit  t'onë. 
Kam  shpresuar  gjithënjë,  qysh  prej  kohës  që  filluat  t'i  afro- 
hcni  qytetit  Vicksburg,  se  suksesi  përfundimtar  do  të  kuro- 
rëzonte  ndërmarrjen  t'uaj...". 

Kur  Vicksburg-u  ishte  i  rrethuar  nga  ushtëritë  e  Veriut, 
trupat  e  Gjeneralit  Lee  sulmuan  Shtetin  Pennsylvania.  Gje- 
nerali  Lee  kishte  nja  75,000  ushtarë.  Kundër  tij  Lincoln-i 
dërgoi  Gjeneralin  George  Meade  në  krye  të  90,000  ushtarëve. 
Këto  dy  ushtëri  u-ndeshën  në  Gettysburg.  Gjenerali  Lee,  me 
gjithë  se  kishte  mundësi  t'u  shmangesh  luftimeve,  qëndroi 
dhe  tha  këto :  "Këtë  radhë  do  t'u  tregojmë  ushtarëve  të  Veriut 
se  si  dimë  të  luftojmë  ne". 

Në  brigjet  e  Gettysburg-ut  u-zhvillua  një  nga  betejat  më 
të  përgjakëshme  të  luftës  civile.  Mbetën  afro  50,000  ushtarë 
të  vrarë  e  të  plagosur  nga  të  dy  anët.  Luftoi  vëllai  kundër  vë- 
llait  me  një  ashpërsi  të  madhe.  Luftimet  filluan  më  1  dhe 
mbaruan  më  3  Korrik  1863.  Për  shkak  të  humbjeve  të  mëdha, 
ditën  e  katërtë  Gjenerali  Lee  urdhëroi  tërheqjen  e  ushtrive  të 
tija  në  një  kohë  kur  binte  një  shi  i  math.  Kështu,  më  4  Korrik, 
ditën  e  pavarësisë  së  Shtetevet  të  Bashkuara,  Gjenerali  Meade 
i  dërgoi  Presidentit  Lincoln  këtë  mesazh:  "Beteja  e  Gettys- 
burg-ut  u-fitua". 

Gjenerali  Meade,  emri  i  të  cilit  është  bërë  i  pavdekshëm 
në  historinë  e  betejës  së  Gettysburg-ut,  kishte  mundësi  t'i 

ndiqte  dhe  t'i  shkatërronte  ushtëritë  e  Jugut,  por  nuk  i  ndoqi. 
U-tregua  i  rezervuar.  Sikur  t'i  kishte  ndjekur,  ndofta  lufta 
mund  të  kishte  marrë  f  und  qysh  atëherë.  Vetë  Lincoln-i  tha  në 
atë  rast  këto  fjalë:  "Ushtria  jonë  e  kishte  në  dorë  të  saj  që 
t'i  jepte  fund  kësaj  lufte,  por  nuk  dijti  të  përfitojë  nga  ky 
rast  i  mirë".  Me  gjithë  këtë,  shumë  historianë  thonë  se  beteja 
e  Gettysburg-ut  shënoi  një  kthesë  me  rëndësi  për  fatin  e 
luftës,  në  favor  të  Veriut. 


Presidenti   Lincoln  duke  mbajtur  fjalimin  e  tij   historik  ne  Gettysburg 

FJALIMI  I  FAMSHEM  I  GETTYSBURG-UT 

Në  fushat  e  Gettysburg-ut  u-varrosën  shumë  nga  ushtarët  e 
vrarë  të  Jugut  e  të  Veriut.  Këta  bij  të  një  Mëme,  të  ndarë  e 
të  armiqësuar  në  jetë,  u-bashkuan  dhe  u-vëllazëruan  përsëri  në 
vdekje.  Disa  muaj  më  vonë,  Qeveria  Federale  e  caktoi  një 
pjesë  të  atyre  fushave  si  "Vorreza  Kombëtare".  Dhe  më  19 
Nëndor  1863,  Lincoln-i,  se  bashku  me  shumë  zyrtarë  të  lartë 
civilë  dhe  ushtarakë,  mori  pjesë  në  ceremoninë  e  kushtimit 
të  kësaj  Vorreze  si  edhe  në  nderimin  e  kujtimit  të  atyre  që 
ranë  heroikisht  në  betejën  e  Gettysburg-ut. 

Folësi  zyrtar  i  ditës  ishte  Edward  Everett-i,  një  orator  i 
famshëm  i  Amerikës,  i  lindur  në  Boston.  Ai  foli  nja  dy  orë 
me  radhë  dhe  preku  shumë  pika  të  ndryshme.  Fjalimi  i  tij 
ishte  ashtu  siç  pritesh  dhe  u-duartrokit  me  nxehtësi  nga  nje- 
rëzit  e  shumtë  që  kishin  marrë  pjesë  në  atë  ceremoni  përkuj- 
timi.  Si  mbaroi  Everett-i,  u-ngrit  Presidenti  Lincoln  dhe  u-afë- 
rua  në  buzën  e  tribunës  që  ishte  ngrehur  posaçërisht  për 
personalitetet  e  ndryshme. 

Lincoln-i  ishte  më  i  gjatë  nga  të  gjithë  dhe  fytyra  e  tij  du- 
kesh  atë  ditë  më  e  pikëlluar  se  kurdoherë  tjetër.  Passi  hodhi 
një  vështrim  plot  melankoli  rreth-e-rrotull,  nxori  nga  xhepi 
një  copë  kartë  dhe  me  zë  të  ulët,  por  të  qartë,  filloi  të  lexojë: 

"Tetëdhjetë  e  shtatë  vjet  më  parë  prindët  t'anë  krijuan 
r;ë  këtë  kontinent  një  komb  të  ri,  të  mbështetur  në  liri  dhe  të 
kushtuar  në  parimin  që  të  gjithë  njerëzit  lindin  të  barabartë. 
Tani  ne  i  kemi  hyrë  një  lufte  civile  të  madhe  për  të  provuar 
në  se  ky  komb,  ose  çdo  komb  tjetër  i  krijuar  me  të  njëjtat 
parime,  mund  të  ketë  një  jetë  të  gjatë.  Ne  po  takohemi  në 
një  fushë  beteje  të  madhe  të  kësaj  lufte.  Jemi  mbledhur  për 
të  kushtuar  një  pjesë  të  kësaj  fushe,  si  vënd  çlodhjeje  të 
përjetëshme,  për  ata  që  dhanë  jetën  e  tyre  këtu,  që  ky  komb 
të  mund  të  jetojë.  Kjo  që  bëjmë  ne  është  një  gjë  me  vënd  dhe 
e  përshtatëshme.  Por,  në  një  kuptim  më  të  gjerë,  ne  nuk 
mund  t'a  kushtojmë,  nuk  mund  t'a  bekojmë,  nuk  mund  t'a 
shënjtërojmë  këtë  truall.  Të  gjithë  heronjt,  të  gjallë  e  të 
vdekur,  që  luftuan  këtu,  e  kanë  shënjtëruar  aq  shumë  sa  fuqia 
jonë  e  varfër  nuk  mund  të  shtojë  ose  të  pakësojë  asgjë.  Bota 
do  t'a  vërë  re  fare  pak  dhe  nuk  do  t'a  mbajë  mënd  për  shumë 

kohë  atë  që  bëjmë  ne  këtu,  por  nuk  do  t'a  harrojë  kurrë  atë 
që  bënë  ata  trima  në  këtë  vënd.  Na  takon  neve  të  gjallëve  që 
t'i  kushtohemi  veprës  së  pambaruar  të  cilën  ata,  që  luftuan 
këtu,  e  përparuan  aq  fisnikërisht  gjer  në  këtë  shkallë.  Na 
takon  neve  që  t'i  kushtohemi  detyrës  së  madhe  që  na  qëndron 
përpara  —  që  nga  këta  të  vdekur  të  nderuar  të  frymëzohemi 
për  një  kushtim  më  të  math  ndaj  kauzës  për  të  cilën  ata 
dhanë  provën  e  plotë  të  besnikërisë  e  të  therorisë  —  që  të 
vendosim  këtu  lartësisht  se  këta  të  vdekur  nuk  kanë  vdekur 
më  të  kotë  —  që  ky  komb,  ndënë  Perëndinë,  do  të  lindë  për- 
sëri  në  liri  —  dhe  që  qeveria  e  popullit,  prej  popullit,  për  po- 
pullin  nuk  do  të  zhduket  nga  faqja  e  dheut". 

Kur  Lincoln-i  e  mbaroi  këtë  fjalim  historik,  një  heshtje  e 
madhe  e  mbuloi  krejt  gjindjen:  nuk  u-dëgjua  asnjë  zë  dhe 
asnjë  duartrokitje.  Lincoln-i  u-ul  përsëri  në  fron,  duke  men- 
duar  se  fjalimi  i  tij  nuk  bëri  përshtypje  të  mirë.  Përkundrazi 
fjalimi  kishte  hyrë  thellë  në  zëmrat  e  të  gjithëve.  Ishte  një 
ijalim  njerëzor,  prekës,  plot  dhëmshuri.  Shkrimtarja  e  dë- 
gjuar  amerikane,  Mary  Andrews,  thotë  se  f  jalimi  i  Lincoln-it 
në  Gettysburg  nuk  u-duartrokit  sepse  "do  të  ishte  sikur  njeriu 
të  brohoriste  një  lutje  drejtuar  Perëndisë;  do  të  ishte  një 
sakrilegj". 

Fjalimi  i  Lincoln-it,  kur  u-botua  të  nesërmen  në  gazetat, 
bëri  bujë  të  madhe  në  të  gjitha  anët  e  Shtetevet  të  Bashkuara. 
Të  gjithë  Amerikanët  e  muarën  vesh  rëndësinë  dhe  kuptimin 
e  thellë  të  këtij  fjalimi,  i  cili  përmëndet  si  një  nga  fjalimet 
më  të  famëshme  në  histori.  Por  ky  f  jalim  bëri  bujë  të  madhe 
edhe  në  vëndet  e  ndryshme  të  botës  dhe  u-përkthye  në  shumë 
gjuhë  të  huaja. 

Me  këtë  fjalim  vihet  në  dukje  madhështia  shpirtërore  e 
Lincoln-it  dhe  me  fjalët  "qeveria  e  popullit,  prej  popullit,  për 
popullin"  shprehet  kuptimi  i  vërtetë  i  Demokracisë  Amerikane. 

GUXIMI  I  LINCOLN-IT 

Pas  George  Washington-it,  asnjë  president  tjetër  i  Amerikës 
nuk  përballoi  aq  përgjegjësi  dhe  probleme  të  mëdha  sa 
Lincoln-i.  I  pari  hodhi  themelet  e  kombit  të  ri  amerikan.  I 
dyti  siguroi  bashkimin  e  përjetshëm  të  këtij  kombi.  Lincoln-i 
lshte  president  në  një  kohë  shumë  kritike  dhe  përgjegjësia  më 
e  madhe  rëndonte  mbi  'të.  Prandaj  ai  interesohesh  për  çdo 
gjë:  për  çështje  ushtarake,  politike,  ekonomike,  shoqërore,  etj. 

Lincoln-i  vinte  nga  radhët  e  popullit  dhe  ishte  krenar  për 
këtë  gjë.  Ai  e  konsideronte  popullin  si  shtyllën  më  të  fortë  për 
ekzistencën  e  kombit.  Prandaj  përpiqesh  me  gjithë  fuqi  për 
lartësimin  e  popullit,  për  mirëqënien  e  popullit,  për  mbrojtjen 
e  të  drejtave  të  popullit.  Ai  donte  veçanërisht  njerëzit  e  thje- 
shtë,  dhe  thoshte  shpesh  herë  se  "edhe  Perëndia  i  ka  dashur 
fort  njerëzit  e  thjeshtë,  prandaj  ka  bërë  kaq  shumë  asillojësh." 

Shtëpia  e  Bardhë  ishte  gjithnjë  e  hapët  për  çdo  njeri.  Dhe 
të  shumtë  ishin  ata  që  shkonin  në  zyrën  e  Presidentit.  Ishin 
njerëz  që  kërkomin  punë;  ishin  klerikë  që  interesoheshin  për 
çështje  fetare;  ishin  udhëheqës  të  punëtorisë  që  parashtronin 
problemet  e  tyre;  ishin  nëna  që  kishin  djemt  në  luftë  dhe  kër- 
konin  lajme  mbi  fatin  e  tyre;  ishin  veteranë  të  luftërave  të 
mëparëshme  që  kërkonin  shpërblime.  Lincoln-i  i  priste  në  çdo 
orë  dhe  i  dëgjonte  me  kujdes.  "Këta  njerëz",  thoshte  ai,  "nuk 
kërkojnë  shumë  gjëra;  kënaqen  me  pak  dhe  unë  bëj  ç'është 
e  mundur  që  t'u  a  plotësoj  kërkesat  e  tyre"., 

Përveç  kësaj,  Lincoln-i  vizitonte  shpesh  herë  të  plagosurit 
në  spitale,  si  ata  të  ushtrisë  së  Bashkimit  Federal,  si  ata  të 
Konfederatës,  që  ishin  zënë  robër.  Qëndronte  pranë  tyre  dhe 
u  thoshte  nga  një  fjalë  të  mirë.  Bile  në  disa  raste  ai  ishte 
kujdesur  t'i  dërgonte  vetë  letrat  e  disa  ushtarëve  të  plagosur 
të  Konfederatës  në  të  afërmit  e  tyre. 

Lincoln-i  ishte  gjithënjë  i  trishtuar.  I  qante  zëmra  për 
mynxyrën  e  madhe  që  kishte  mbuluar  kombin.  Në  atë  fatke- 
qësi  të  përgjithëshme,  shpirti  i  tij  ishte  plagosur  edhe  nga 
një  hidhërim  familjar :  më  20  Shkurt  1862  i  vdiq  në  Washing- 
ton,  në  moshën  11-vjeçare,  i  biri  William  Wallace.  Kjo  vdekje 
tronditi  nervat  e  nënës  së  mjerë,  Mary. 

Prandaj  Lincoln-i,  me  gjithë  se  ishte  shumë  i  zënë  me  pu- 

në  të  ndryshme,  duke  ndjerë  hidhërimin  e  thellë  të  shpirtra- 
ve  të  prindëve,  grave  dhe  fëmijëve  që  kishin  humbur  të  dashu- 
rit  e  tyre  në  fushat  e  betejës,  dërgoi  gjatë  luftës  shumë  letra 
ngushullimi.  Bile  disa  nga  këto  letra  ishin  tepër  mallëngje- 
njëse.  Një  nga  këto  letra,  që  përmëndet  në  histori,  është  kjo: 

"E  dashura  Zonja  Bixby:  Në  dosjet  e  Ministrisë  së  Luftës 
unë  pashë  një  dekllaratë  të  Adjutantit  të  Përgjithshëm  të 
Massachusetts,  me  të  cilën  njoftohet  se  ju  jeni  nëna  e  pesë 
djemve  që  ranë  plot  lavdi  në  fushën  e  betejës.  Unë  e  kuptoj  se 
çdo  fjalë  e  ime,  për  të  pakësuar  hidhërimin  t'uaj  për  këtë 
humbje  kaq  të  madhe,  është  e  dobët  dhe  e  padobishme.  Por 
unë  nuk  mund  të  rri  pa  ju  shprehur  ngushullimin  që  buron 
nga  mirënjohja  e  Republikës,  për  shpëtimin  e  së  cilës  ata 
falën  jetën.  Unë  lutem  që  Ati  ynë  në  qiell  të  mundë  të  pa- 
kësojë  pikëllimin  e  shpirtit  t'uaj  të  zhuritur,  dhe  të  lërë  tek 
ju  vetëm  kujtimin  e  ëmbël  të  dashurisë  për  ata  që  humbën 
ietën,  dhe  ju  duhet  të  ndjeheni  tepër  krenare  që  bëtë  një 
sakrificë  kaq  të  madhe  në  altarin  e  lirisë". 

Lincoln-i  e  përdori  shumë  penën  në  jetën  e  tij.  Nuk  shkroi 
ndonjë  libër,  por  la  pas  tij  —  në  formë  f jalimesh,  letrash  dhe 
anekdotash,  etj.  —  më  tepër  se  një  milion  fjalë,  pothua  më 
shumë  se  fjalët  që  përmbajnë  të  gjtiha  dramat  dhe  sonetet 
e  Shakespeare-it.  Disa  nga  fjalimet  e  Lincoln-it  përmënden 
edhe  sot  për  vlerën  e  tyre  letrare  dhe  historike.  Veçanërisht 
fjalimi  i  Gettysburg-ut  cilësohet  si  një  kryevepër  në  gjuhën 
inglishte. 

Lincoln-i,  nëpërmjet  studimeve  të  bëra  vetë,  kishte  fituar 
një  njohuri  të  thellë  në  shumë  fusha.  Për  këtë  arësye,  ai  foli 
me  kompetencë  për  shumë  probleme :  politike,  ushtarake,  eko- 
nomike,  shkencore,  fillosofike,  letrare,  fetare,  etj.  Ai  bëri 
fjalë  edhe  për  çpikje  shkencore.  Bile  edhe  Lincoln-i  vetë  mori 
më  1849  një  patentë  për  një  çpikje  të  bërë  prej  tij,  e  cila 
kishte  lidhje  me  një  përmirësim  në  strukturën  e  anijeve  që 
lundrojnë  me  fuqinë  e  avullit. 

Lincoln-i  thoshte  shpesh  herë  se  "historia  ime  është  his- 
toria  e  njëj  të  vobekti".  Dhe  me  gjithë  se  u-ngjit  në  majën 
më  të  lartë  të  pozitës  shtetërore,  ai  jo  vetëm  nuk  e  harroi 
kurrë  të  kaluarën  e  tij,  por,  përkundrazi,  e  përmëndte  me 
mburrje.  Përveç  kësaj,  ai  e  tregonte  vehten  e  tij  si  një  shë- 
mbëll  inkurajimi  edhe  për  shumë  njerëz  të  tjerë  të  vobektë. 
Në  një  f  jalim  që  mbajti  një  herë  përpara  një  regjimenti  ush- 
tarësh,  ai  tha: 

"...Unë  jam  një  provë  e  gjallë  se  çdo  njeri,  duke  përfituar 
nga  sistemi  i  lirë  i  qeverimit  t'onë,  dhe  duke  treguar  një 
zotësi,  mund  të  arrijë  të  bëhet  president  i  Shtetevet  të  Bash- 
kuara  ashtu  siç  u-bëra  edhe  unë...". 

Asnjë  president  tjetër  nuk  punoi  aq  fort  me  duart  e  tija, 
në  kohën  e  miturisë  e  të  rinisë,  për  të  jetuar,  siç  punoi  Lin- 
elon-i.  Prandaj  ai  e  dinte  vlerën  e  punës  dhe  kishte  respekt 
për  punëtorët.  Dhe  në  një  mesazh  që  i  drejtoi  Kongresit  më 
3  Dhjetor  1861,  ndër  të  tjera,  ai  tha: 

"Puna  është  e  para  dhe  qëndron  mbi  kapitalin.  Kapitali 
është  vetëm  f  ruti  i  punës.  Kapitali  nuk  do  të  mund  të  ekzistonte 
kurrë  po  të  mos  ekzistonte  më  parë  puna.  Puna  qëndron  mbi 
kapitalin  dhe  meriton  një  konsideratë  të  madhe...". 

Dhe  në  një  rast  tjetër,  Lincoln-i  tha  këto:  "Çdo  gjë  që  i 
shërben  punëtorit,  i  shërben  kombit.  Çdo  gjë  që  dëmton  pu- 
nëtorin,  dëmton  kombin....  Çdo  qeveri  duhet  t'i  sigurojë  çdo 
punëtori  një  pjesë  të  përshtatëshme  nga  sendet  që  prodhon 
ai...." 

Ishte  pikërisht  në  atë  kohë  që  Horace  Greeley,  kryeredaktori 
i  gazetës  "The  New  York  Tribune",  shkroi  për  Lincoln-in 
këto:  "Lincoln-i  është  një  njeri  i  popullit,  një  kampion  i  pu- 
nëtorve  të  lirë  dhe  një  mbrojtës  i  sindikatave  të  punëtorisë..." 

Me  gjithë  këtë,  kundrështarët  e  quanin  Lincoln-in  "dema- 
gog"  dhe  "nxitës  të  tërbuar  të  turmave".  Por  Lincoln-it  nuk 
i  bënin  përshtypje  këto  akuza.  Ai  e  kishte  ndërgjegjen  të  qetë 
dhe  ishte  i  vendosur  në  parimet  dhe  pikëpamjet  e  tija.  Bile, 
ndërsa  mbronte  punëtorët,  në  të  njëjtën  kohë  ai  mbronte  edhe 
kapitalin.  Lincoln-i  dëshironte  që  midis  këtyre  dy  fuqive  të 
ekzistonte  bashkëpunim  dhe  harmoni.  Në  lidhje  me  këtë  pikë, 
ai  dekllaroi  këto : 

"Kapitali  ka  të  drejtat  e  tija,  të  cilat  duhet  të  mbrohen  si 
të  gjitha  të  drejtat  e  tjera...  Pasuria  është  e  dëshiruar.  Eshtë 
një  gjë  e  mirë  në  këtë  botë...  Duhet  të  jenë  disa  të  pasur  që 
të  tregojnë  se  mund  të  bëhen  të  pasur  edhe  njerëz  të  tjerë, 
dhe  të  nxitin  zhvillimin  e  industrive  dhe  ndërmarrjeve  pri- 
vate...  Duhet  të  mos  lejohet  që  një  njeri  pa  shtëpi  të  rrëzojë 
shtëpinë  e  njëj  tjetri,  por  lypset  të  punojë  që  të  ndërtojë  edhe 
ai  një  shtëpi  për  vehte..." 

Këto  mendime  të  qarta  e  të  urta  të  Lincoln-it  janë  bërë  sot 
një  realitet  në  shoqërinë  amerikane,  në  të  cilën  punëtorët  dhe 
kapitalistët  bashkëpunojnë  në  harmoni  me  njeri-tjetërin  dhe 
pjesëtojnë  frutat  e  djersës  e  të  kapitalit  me  një  kriter  të 
drejtë. 

Një  tjetër  cilësi  e  Lincoln-it  ishte  guximi  i  tij  i  math.  Gjatë 
kohës  së  luftës  civile  Washingtoni  ishte  një  qytet  i  mbushur 
me  njerëz  të  dyshimtë;  me  njerëz  që  ushqenin  simpathi  për 
Konfederatën  dhe  urrenin  Qeverinë  Federale,  sidomos  Lin- 
coln-in.  Me  gjithë  këtë,  Lincoln-i  nuk  druhesh.  Delte  shpesh 
herë  vetëm,  ose  i  shoqëruar  nga  ndonjë  mik,  për  të  bërë  shë- 
titje  ditën  ose  për  të  shkuar  në  theatër  natën. 

Bile  Lincoln-i  e  dinte  mirë  se  ekzistonte  edhe  një  shoqëri  e 
fshehtë,  që  përpiqesh  për  vrasjen  e  tij.  Por  ai  nuk  frikësohesh 
aspak  dhe  njerëzit  e  rrethit  të  tij  çuditeshin  për  këtë  guxim 
të  math  të  Lincoln-it.  Atyre  që  e  këshillonin  që  të  ruhesh  e  të 
merrte  masa  mbrojtëse,  ai  i  u  përgjegjesh  me  këto  fjalë: 
"Më  tepër  se  një  herë  nuk  mund  të  vdes!  Dhe  në  qoftë  se  do 
të  vritem,  atëherë  nuk  do  të  vdes  kurrë". 

Në  lidhje  me  këtë  pikë,  Noah  Brooks,  i  cili  ishte  asikohe  në 
Washington  një  nga  korespondentët  e  shquar  të  luftës,  dhe 
një  nga  miqt  e  ngushtë  të  Presidentit,  në  një  libër  që  ka  bo- 
tuar  më  1896  me  titullin  "Washingtoni  në  kohën  e  Lincoln-it", 
tregon  këtë  episod: 

"...Një  natë,  kur  Lincoln-i  dhe  unë  po  ktheheshim  nga  the- 
atri  në  Shtëpinë  e  Bardhë,  mua  m'u-duk  sikur  pashë  një 
njeri  që  përgjonte  prapa  një  peme.  Për  pak  më  ngriu  gjaku. 
Me  gjithë  këtë,  kaluam  pa  pësuar  gjë.  Por  nuk  m'u-durua  pa 
i  thënë  Presidentit  se,  sipas  mendimit  t'im,  hyrja  dhe  dalja 
e  tij  vetëm,  pa  asnjë  mbrojtje,  ishte  një  gjë  e  rrezikëshme". 
Lincoln-i  qeshi  dhe  më  tha  këto  f  jalë :  "Mua  më  është  mbushur 
mëndja  qysh  prej  shumë  kohësh  se  në  qoftë  se  ndokush  dëshi- 
ron  të  më  vrasë,  ai  do  të  më  vrasë.  Ka  mijra  menyra  për  t'a 
vrarë  një  njeri..." 

LINCOLN-I  PERSERI  PRESIDENT 

Viti  1864  ishte  viti  i  zgjedhjeve  për  president  në  Shtetet  e 
Bashkuara,  passi  periudha  e  parë  e  Lincoln-it  po  merrte  fund. 
Ishte  hera  e  parë  që  bëheshin  zgjedhje  të  tilla  në  një  kohë 
kur  kombi  ndodhesh  në  luftë.  Mirëpo  Lincoln-i  e  kishte  thek- 
suar  shpesh  herë  se  vullneti  i  popullit  duhet  të  shprehet  në 
çdo  rast. 

Kuvëndi  i  Partisë  Republikane  u-mblodh  në  qytetin  Balti- 
more  në  Qershor  të  vitit  1864  për  të  caktuar  kandidatët  për 
president  dhe  nënpresident.  Qysh  në  votimin  e  parë  kandidat 
për  president  u-zgjodh  Lincoln-i  dhe  kandidat  për  nënpre- 
sident  u-zgjodh  Andrews  Johnson.  Ky  i  fundit  nuk  ishte  re- 
publikan,  por  një  demokrat  që  favorizonte  vazhdimin  e  luftës. 

Kuvëndi  i  Partisë  Demokrate  u-mblodh  në  Chicago  dhe 
zgjodhi  kandidat  për  president  Gjeneralin  MacClellan.  Në 
kuvëndin  e  Partisë  Demokrate  zotëroi  ideja  që  t'i  jepesh  fund 
luftës.  Por  Gjenerali  MacClellan  njoftoi  komitetin  drejtuës 
të  Partisë  se  nuk  do  t'a  përkrahte  aspak  këtë  ide. 

Brënda  në  katër  vjet  personaliteti  i  Lincoln-it  ishte  for- 
cuar  shumë  dhe  masat  popullore  ushqenin  një  simpathi  të 
thellë  për  'të.  Ato  e  dinin  se  Lincoln-i,  në  çaste  të  vështira, 
kishte  vepruar  me  guxim,  me  drejtësi  dhe  me  ndershmëri  në 
detyrën  e  tij.  Prandaj  kishin  besim  se  ai  do  të  vepronte  me 
të  njëjtën  menyrë  edhe  në  të  arthmen. 

Por  jo  vetëm  masat  popullore,  por  edhe  shumë  intelektualë 
kishin  shprehur  haptazi  mendimin  e  tyre  se  për  atë  kohë 
nuk  kishte  asnjë  njeri  tjetër  më  të  përshtatshëm  se  Lincoln-i 
për  të  drejtuar  timonin  e  Qeverisë  Federale.  Dhe  ishte  pikë- 
risht  në  atë  rast  që  Sekretari  i  Lincoln-it  vuri  në  dukje  këto 
cilësi  të  tija: 

"Lincoln-i  është  një  njeri  i  rregullt,  gjakftohët  dhe  shumë 
aktiv.  Kujdeset  për  luftën,  për  rekrutimin  e  ushtarëve,  për 
politikën  e  jashtme  dhe  për  shumë  probleme  të  tjera.  Njëko- 
hësisht  ai  po  pregatit  edhe  planet  për  rindërtimin  e  kombit. 
Ka  personalitet  dhe  e  drejton  kabinetin  e  tij  me  një  zotësi  të 
rallë.  Prandaj  më  është  mbushur  mëndja,  më  tepër  se  kurdo- 
herë  tjetër,  se  interesi  i  vëndit  e  kërkon  që  ky  të  qëndrojë 

65 


atje  ku  është,  gjer  në  fund.  Nuk  ka  në  krejt  kombin  një  njeri 
kaq  të  zotin,  kaq  fisnik  dhe  kaq  të  guximshëm  sa  Lincoln-i..." 
Zgjedhjet  për  president  u-bënë  më  8  Nëndor  1864,  në  të 
cilat  fitoi  përsëri  Lincoln-i.  Këtë  radhë  ai  mori  më  shumë  vota 
nga  sa  mori  kur  u-zgjodh  për  herën  e  parë.  Kombi  çmoi  jo 
vetëm  cilësitë,  por  edhe  nevojën  e  qënies  së  Lincoln-it  në  krye 
të  Republikës. 

Në  fillim  të  vitit  1865  u-shënua  një  tjetër  akt  me  rëndësi 
në  historinë  e  Shtetevet  të  Bashkuara.  Kongresi  Amerikan 
aprovoi  shtojcën  që  i  u  bë  Kushtetutës  së  Shtetevet  të  Bash- 
kuara  për  zhdukjen  e  skllavërisë  në  të  gjitha  anët  e  Republikës 
Amerikane.  Në  librin  e  Noah  Brooks  "Washingtoni  në  kohën 
e  Lincoln"-it  përmëndet  edhe  kjo  ngjarje,  të  cilën  ai  e  quan 
"akti  më  i  math  në  dramën  e  luftës".  Auktori  i  këtij  libri  e 
pershkruan  në  këtë  menyrë  aprovimin  e  shtojcës  13  nga  ana 
e  Kongresit  të  Shtetevet  të  Bashkuara : 

"Para  se  të  aprovohesh  shtojca  e  13-të,  skllavëria  mund  të 
ekzistonte,  me  disa  kufizime,  në  çdo  shtet,  në  bazë  të  vullnetit 
ië  shumicës  së  banorëve,  të  shprehur  me  anën  e  votës.  Shtojca 
për  zhdukjen  e  skllavërisë  u-aprovua  së  pari  nga  Senati  në 
Prill  të  vitit  1864,  me  38  vota  në  favor  dhe  6  kundër.  Mirëpo 
në  muajt  e  mëparshëm  kjo  shtojcë  nuk  mundi  të  aprovohet  nga 
Dhoma  e  Deputetëvet  të  Kongresit  Amerikan  me  dy  të  tretat 
e  votave,  që  ishin  të  nevojshme.  Në  janar  të  vitit  1865  Dhoma 
e  Deputetëvet  e  mori  përsëri  në  shqyrtim  këtë  shtojcë.  Debati 
vazhdoi  shumë  dit.  Më  në  fund,  më  31  Janar,  shtojca  u-vu  në 
votë.  Në  favor  të  saj  votuan  119  deputetë;  kundër  saj  votuan 
56  deputetë.  Në  këtë  menyrë  u-siguruan  më  tepër  se  dy  të 
tretat  e  votave.  Për  një  çast  mbretëroi  një  heshtje  e  madhe. 
Pastaj  salla  e  Dhomës  së  Deputetëvet  —  galeritë  e  së  cilës 
ishin  të  mbushura  plot  me  njerës  —  gjëmoi  nga  brohoritjet 
dhe  duartrokitjet  me  entuziazëm.  Këto  duartrokitje  zgjatën  10 
minuta.  Dhe  pak  më  vonë  ajri  oshëtiti  nga  krisma  e  topave 
që  u-zbrazën  jashtë  Kapitolit,  për  të  njoftuar  se  skllavëria 
kishte  marrë  fund..." 

Të  nesërmen,  më  1  Shkurt,  Presidenti  Lincoin  nënëshkroi 
shtojcën  e  13-të,  e  cila  hyri  në  fuqi  më  18  Dhjetor  1865,  kur 
u-aprovua  nga  Legjislaturat  e  shteteve  të  ndryshme,  ashtu  siç 
parashikohet  nga  Kushtetuta  e  Shtetevet  të  Bashkuara.  Me 
aprovimin  definitiv  të  kësaj  shtojce,  u-kurorëzua  me  sukses 
një  përpjekje  e  madhe,  dhe  për  Kombin  Amerikan  u-çel  një 
periudhë  e  re. 

66 


Ceremonia  e  betimit  të  Lincoln-it,  si  president  për  periudhën 
e  dytë,  u-bë  më  4  Mars  1865.  Edhe  këtë  herë  ishin  mbledhur 
shumë  njerëz  përpara  Kongresit.  Këtë  radhë  Lincoln-i  u-betua 
përpara  kryetarit  të  ri  të  Gjykatores  së  Lartë  së  Shtetevet 
te  Bashkuara,  Salmon  Chase,  të  cilin  e  kishte  emëruar  vetë 
në  këtë  detyrë.  Me  këtë  rast,  Lincoln-i  mbajti  një  fjalim  të 
shkurtër,  por  prekës,  të  cilin  e  përf  undoi  kështu : 

"Me  urrejtje  kundër  askujt,  me  mirëdashje  ndaj  të  gjithëve ; 
duke  qëndruar  të  patundur  në  të  drejtën,  ashtu  siç  na  jep 
mundësi  Perëndia  t'a  kuptojmë  këtë  të  drejtë,  le  të  përpiqemi 
të  plotësojmë  detyrën  t'onë,  për  të  shëruar  plagët  e  kombit, 
për  t'u-kujdesuar  për  ushtarët,  për  gratë  e  veja  dhe  për  fëmi- 
jët  e  tyre  jetime,  si  edhe  për  të  siguruar  një  paqe  të  drejtë  e 
të  vazhduarshme  midis  ne  dhe  midis  gjithë  kombeve  të  botës". 

Me  këto  f  jalë,  të  cilat  hynë  thellë  në  zëmrat  e  të  gjithëve, 
Lincoln-i  vuri  edhe  një  herë  tjetër  në  dukje  shpirtmadhësinë  e 
tij.  Foii  me  ndjenjat  e  vërteta  të  dhëmshurisë  së  tij  për  të 
gjithë,  duke  qënë  krejt  i  zhveshur  nga  pasionet  dhe  zëmërimet. 
Bile  në  një  rast  tjetër  Lincoln-i  tha  këto: 

"Duhet  të  heqim  dorë  nga  dëshpërimet  dhe  zëmërimet  t'ona, 
në  qoftë  se  dëshirojmë  harmoninë  dhe  bashkimin.  Ka  shumë 
njerëz,  edhe  midis  miqve  të  mij  të  ngushtë,  që  dëshirojnë  të 
dominojnë  shtetet  e  Jugut  dhe  të  ndërhynë  për  t'u  diktuar 
ligje;  që  kërkojnë  t'i  trajtojnë  banorët  e  tyre  jo  si  bashkëat- 
dhetarët  t'onë ;  që  kanë  pak  respekt  për  të  drejtat  e  tyre.  Këto 
nuk  janë  ndjenjat  e  mija". 

Lufta  vëllavrasëse  e  kishte  tronditur  shpirtin  e  Lincoln-it, 
i  cili  bënte  ç'ishte  e  mundur  që  të  zbutëte  zëmrat  e  Amerika- 
nëvet,  sepse  këta  —  me  gjithë  se  ishin  përleshur  në  një  luftë 
të  tmerëshme  me  njeri-tjetërin  —  ishin  vëllezër  dhe  pjesëtarë 
të  një  vatre.  Ai  mundohesh  të  shtronte  rrugën  për  të  nesër- 
men,  për  t'i  vëllazëruar  përsëri  bijt  e  përçarë  të  kombit. 
Prandaj,  kur  një  nga  bahskëpunëtorët  e  tij  tha  se  Jefferson 
Davis,  presidenti  i  Konfederatës,  meritonte  të  vihesh  në  litar, 
Lincoln-i  i  kujtoi  atij  thënien  e  Ungjillit:  "Mos  gjykoni  të  tje- 
rët,  në  qoftë  se  dëshironi  që  edhe  të  tjerët  të  mos  ju  gjykojnë". 

Gjatë  kohës  së  luftës  civile,  kryeqytetin  Washington  e  vi- 
zituan  shumë  njerës  me  rëndësi,  amerikanë  dhe  të  huaj.  Një 
nga  këta  ishte  edhe  poeti  dhe  shkrimtari  i  dëgjuar  bostonian, 
Ralph  Waldo  Emerson.  Ky  e  kishte  përshkruar  disa  kohë  më 
parë  Lincoln-in  si  njeri  të  pagdhëndur  dhe  volgar.  Mirëpo 
kur  e  pa  dhe  bisedoi  me  'të,  tha  se  gjeti  tek  Lincoln-i  "një 

njeri  të  qartë,  të  sinqertë  dhe  të  pregatitur  mirë".  Tha  gjitha- 
shtu  se  zgjedhja  e  Lincoln-it  si  president  "ishte  një  triumf  i 
mënçurisë  dhe  i  ndërgjegjes  së  njerëzve...  Rallë  herë  ka  pasur 
njerës  që  t'i  përshtaten  gjëndjes  aq  mirë  sa  i  përshtatet  Lin- 
colni...  Vetëm  Washington-i  mund  të  krahasohet  me  'të". 

Një  tjetër  poet  amerikan,  i  famëshmi  Walt  Whitman,  kur 
e  pa  Lincoln-in,  tha  këto:  "Ja  një  njeri  që  ka  pamjen  e  një 
burri  të  vërtetë".  Dhe  në  librin  e  tij  të  shënimeve  shkroi  këto 
fjalë:  "Asnjë  artist  ose  piktor  nuk  ka  mundur  të  vërë  në 
dukje  siç  duhet  madhështinë  dhe  shprehjen  e  gjallë  të  fyty- 
rës  së  këtij  njeriu.  Për  t'a  bërë  një  gjë  të  tillë,  nevojitet  një 
piktor  nga  ata  të  dy  ose  tre  shekujve  të  kaluar". 

Dhe  Marquis  Adolphe  de  Chambrun,  diplomati  francez  në 
Shtetet  e  Bashkuara  gjatë  luftës  civile,  mbeti  i  habitur  nga 
personaliteti  i  Lincoln-it.  Ai  shkroi  se  u-prek  thellësisht  nga 
mënçuria,  guximi,  ndjenjat  njerëzore,  sjelljet  modeste  dhe 
jeta  e  thjeshtë  e  këtij  pioneri  amerikan.  "LincoJn-i  —  shkroi 
Chambrun-i  —  bën  nga  ndonjëherë  edhe  gabime,  por  gabimet 
i  shërbejnë  për  të  shkuar  drejt  asaj  që  ai  beson  se  është  e 
drejtë..." 

Lincoln-i,  i  mësuar  me  trubullira,  vazhdoi  të  lundrojë  në 
një  det  plot  furtuna.  Nuk  i  bënë  përshtypje  as  lëvdatat,  as 
shpif  jet.  Ai  veproi  si  e  gjykoi  për  më  mirë  dhe  vazhdoi  kështu 
gjer  në  fund.  "Unë  nuk  mund  të  merrem  me  të  gjitha  ato  që 
thuhen  kundër  meje,  sepse  atëherë  nuk  do  të  kisha  kohë  të 
merresha  me  punëra  të  tjera  me  rëndësi,  që  kanë  lidhje  drejt- 
për-drejt  me  interesat  e  larta  të  kombit  e  të  popullit".  Kështu 
i  dekllaroi  një  herë  sekretarit  të  tij,  të  cilit  i  tha  edhe  këto 
fjalë:  "Në  qoftë  se  në  mbarim  të  këtij  rrebeshi  të  tmershëm, 
që  ka  rënë  mbi  krye  të  kombit,  do  të  dal  faqebardhë,  atëherë 
çdo  gjë  që  është  thënë  e  do  të  thuhet  kundër  meje  nuk  do  të 
ketë  rëndësi  dhe  do  të  harrohet". 

MBARIMI  I  LUFTES 

Me  gjithë  se  në  të  dy  betejat  e  mëdha,  që  u-bënë  në  Gettys- 
burg  dhe  Vicksburg  më  1863,  trupat  e  Konfederatës  pësuan 
humbje  të  rënda  në  njerës  dhe  në  pajisje  ushtarake,  përsëri 
lufta  gjatë  atij  viti  vazhdoi  e  rreptë  në  ballë  të  ndryshëm. 
Më  pas  u-bënë  të  tjera  beteja  të  përgjakëshme  dhe  me  humbje 
të  mëdha  si  për  fuqitë  e  Jugut  ashtu  dhe  për  ato  të  Veriut. 

Gjatë  luftës  Lincoln-i  e  dërgoi  Simon  Cameron-in  si  ministër 
uë  Rusi  dhe  në  vënd  të  tij,  si  ministër  të  luftës,  emëroi  Edwin 
Stanton-in.  Këtë  ndryshim  dhe  ndryshime  të  tjera  në  ofiqe 
të  larta  civile  e  ushtarake  Lincoln-i  i  bëri  për  arësye  të  pa- 
kënaqësive  që  u-shfaqën  herë-pas-here.  Për  shkak  të  zgjatjes 
së  luftës  —  e  cila  në  fillim  shpresohesh  se  do  të  merrte  fund 
brënda  pak  muajve  —  ishte  e  pamundur  të  evitoheshin  pa- 
kënaqësitë. 

Bile  pakënaqësitë  nisën  të  ndjehen  edhe  në  shpirtërat  e  të 
rinjve,  të  cilët  nuk  shkonin  më  vullnetarë  me  dëshirë  të  madhe, 
siç  shkonin  në  fillim.  Për  këtë  arësye,  Qeveria  Federale,  me 
aprovimin  e  Kongresit,  bëri  një  ligj  për  rekrutimin  e  ushta- 
rëve  me  detyrim.  Bëri  të  njëjtën  gjë  që  kishte  bërë  më  parë 
Konfederata.  Njëkohësisht  Kongresi  e  autorizoi  Qeverinë  Fe- 
derale  që  të  pranonte  në  radhët  e  ushtërisë  e  të  marinës  edhe 
zezakë. 

Por  pakënaqësija  u-shfaq  në  një  rast  edhe  në  një  menyrë 
violente.  Në  vitin  1863  ndodhën  disa  trubullira  në  New  York. 
Turma  njerëzish,  duke  thirrur  "vafshin  në  djall  lufta  dhe 
rekrutimi",  sulmuan  disa  zyra  ushtarake  dhe  u-vunë  zjarrin! 
Por  me  dërgimin  e  disa  garnizoneve  të  reja,  gjëndja  u-qetë- 
sua.  Me  atë  rast  Jugu  filloi  të  shpresojë  se  punët  mund  të 
keqësoheshin  dhe  aktet  violente  mund  të  përhapeshin  edhe  në 
vise  të  tjera  të  Veriut.  Mirëpo  kjo  shpresë  perëndoi  shpejt. 

Më  vonë,  në  Mars  të  vitit  1864,  Lincoln-i  i  dha  një  gradë 
të  re  Gjeneralit  Grant  dhe  e  emëroi  kryekomandant  të  ushtë- 
rive.  Kjo  gradë  i  u  dha  me  aprovimin  e  Kongresit.  Ishte  në 
atë  rast  që  Gjenerali  Grant  erdhi  në  Washington  për  herën 
e  parë  në  jetën  e  tij. 

Gjatë  vitit  1864  gjëndja  për  Jugun  u-keqësua  shumë.  Disa 
qendra  strategjike  me  rëndësi  ranë  në  duart  e  trupave  fede- 
rale.  Kontakti  i  Konfederatës  me  Evropën  u-pre  pothua  krejt, 

për  shkak  të  bllokimit  që  kishte  vënë  fllota  e  Qeverisë  Fede- 
rale.  Pambuku,  që  përbënte  bazën  ekonomike  për  Jugun,  kish- 
te  mbetur  në  depot  i  pashitur.  Ushqimet  dhe  materialet  lufta- 
rake  ishin  pakësuar.  Shkatërrimet  ishin  të  mëdha. 

Me  gjithë  këtë,  në  verën  e  atij  viti  popullësitë  e  Jugut 
ehkruan  faqe  të  një  heroizmi  të  rallë.  Ndonëse  e  shihnin  që 
punët  për  'to  nuk  venin  mirë,  përsëri  nuk  u-hutuan  dhe  nuk 
u-tronditën.  Shpresonin  gjithënjë  se  do  t'a  mposhtnin  një  ditë 
armikun.  Që  të  gjithë  banorët  e  Jugut,  burra  e  gra,  ndihmuan 
me  çdo  menyrë  për  të  mbajtur  më  këmbë  ushtërinë  e  tyre 
gjer  në  fund.  Nuk  u-shkonte  ndërmënd  mundësia  e  një  do- 
rëzimi. 

Më  1865  lindi  një  farë  shpresë  për  t'i  dhënë  fund  luftës, 
kur  Jugu  kërkoi  një  takim  midis  një  delegasioni  të  tij  dhe 
një  delegasioni  të  Veriut.  Ky  takim  u-bë  më  3  Shkurt.  Dele- 
gasioni  i  Konfederatës  përbëhesh  nga  Stephens,  Hunter  dhe 
Campbell.  Delegasioni  i  Qeverisë  Federale  përbëhesh  nga 
Lincoln-i,  Seward-i  dhe  Grant-i.  Stephens  ishte  nënpresidenti 
i  Konfederatës  dhe  dikur  kishte  qënë  mik  i  Lincolnit. 

Jugu  kërkonte  që  të  gjëndesh  ndonjë  kompromis  për  t'i 
dhënë  fund  luftës.  Por  pikëpamjet  e  tija,  në  çështjet  theme- 
lore,  ishin  pothua  të  pandryshuara  nga  ato  që  kishte  para  se 
të  pëlciste  lufta.  Lincoln-i  e  vuri  si  kusht  që  në  krye  se  në 
çdo  marrëveshje,  që  mund  të  bëhesh,  duhesh  të  merreshin 
parasysh  këto  dy  pika:  Respektimi  i  Bashkimit  të  Kombit 
dhe  zhdukja  e  skllavërisë.  Sipas  pikëpamjes  së  delegasionit 
të  Veriut,  do  të  ishte  një  çmëndësi  politike  dhe  një  trathëti 
ndaj  kombit  sikur  të  bëhesh  një  kompromis  pa  respektuar 
këto  dy  pika.  Përndryshe  pse  u-derdh  aq  gjak? 

Kur  Stephens-i  e  pyeti  Lincoln-in  se  "në  ç'menyrë  mund 
t'i  jepesh  f und  luftës",  ky  u-përgjegj  kështu : 

—  Mjafton  që  Jugu  të  heqë  dorë  nga  qëndresa  e  tij. 

Dhe  kur  Stephens-i  bëri  disa  propozime  që  ishin  në  kun- 
drështim  me  pikëpamjen  e  Qeverisë  Federale,  Lincoln-i  tha, 
në  një  menyrë  fisnike,  këto  fjalë: 

—  Unë  nuk  mund  të  bisedoj  me  rebelë  të  armatosur. 

—  Por  edhe  Charles  i  I  i  Anglisë  bisedoi  me  rebelët,  tha 
një  nga  anëtarët  e  delegacionit  të  Konfederatës. 

—  Unë  nuk  kam  dijeni  nga  historia,  u-përgjegj  Lincoln-i. 
Për  këtë  gjë  mund  të  bisedoni  me  Seward-in.  Por,  shtoi  një- 
kohësisht  Lincoln-i,  mua  më  kujtohet  se  Mbreti  Charles  humbi 
më  në  f und  kryet. 

Me  pak  f  jalë,  nga  ky  takim  nuk  dolli  asgjë. 

Trupat  e  Veriut  po  përparonin  në  shumë  anë.  Më  22  Mars 
1865  Lincoln-i  vizitoi  qendrën  e  përgjithëshme  ushtarake  të 
Gjeneralit  Grant  në  City  Point,  në  Virginia,  ku  qëndroi  disa 
dit.  Gjatë  asaj  kohe  mbajti  një  mbledhje  me  gjeneralët  Grant, 
Sherman,  Meade  dhe  Sheridan,  në  të  cilën  u-vendos  që  të 
bëhesh  një  sulm  i  math  për  të  zaptuar  Richmond-in,  kryeqy- 
tetin  e  Konfederatës. 

Më  3  Pril  trupat  federale  hynë  në  Richmond.  Presidenti 
Jefferson  Davis,  kabineti  i  tij  dhe  të  gjitha  organet  civile 
e  ushtarake  të  Konfederatës  ishin  larguar  disa  orë  më  parë. 
Para  se  të  largoheshin,  trupat  e  Konfederatës  shkatërruan 
mjaft  depo  dhe  u-vunë  zjarrin  shumë  godinave.  Prishën  një- 
kohësisht  edhe  disa  ura. 

Në  krye  të  ushtërive  federale  hyri  komandanti  Weitzel,  i 
cili  u-prit  nga  kryetari  i  Bashkisë  dhe  disa  veta  nga  parija  e 
qytetit  Richmond.  Ata  duallën  përpara  me  një  karrocë  dhe  me 
një  flamur  të  bardhë.  Me  të  hyrë  ushtëria  federale,  në  Kapi- 
tolin  e  Richmond-it  u-ngrit  përsëri  flamuri  i  Shtetevet  të 
Bashkuara.  Pastaj  kjo  ushtri  filloi  menjëherë  të  shpërndajë 
në  popull  ushqime  e  ilaçe,  të  shuajë  zjarret  që  vazhdonin  ako- 
ma,  të  sigurojë  rendin  dhe  të  marrë  në  dorëzim  zyrat  qeve- 
ritare. 

Të  nesërmen,  më  4  Prill,  e  vizitoi  Richmond-in  e  shkatërruar 
edhe  Presidenti  Lincoln,  i  cili  u-prit  me  brohori  të  mëdha  nga 
banorët  e  Richmond-it,  sidomos  nga  zezakët.  Këta  e  pritën 
si  një  "profet  shpëtimtar".  Një  plak  zezak  u-ul  në  gjunjë 
dhe  i  tha  këto  fjalë:  "Ne  besojmë  vetëm  tek  Perëndia  dhe 
tek  Ju". 

Rreth  Lincoln-it  u-grumbulluan  me  mijra  njerëz,  sidomos 
zezakë,  të  cilët  ishin  shkulur  pothua  që  të  gjithë.  Lincoln-i  u 
tha  këto  fjalë:  "Miq  të  mij,  ju  jeni  tani  krejt  të  lirë.  Nuk 
jeni  më  skllevër,  por  njerëz  të  lirë.  Këtë  liri  ju  a  ka  dhënë 
Perëndia  siç  u  a  ka  dhënë  edhe  gjithë  të  tjerëve.  Lemë-ni  tani 
të  shkoj,  se  kam  shumë  punë  për  të  kryer". 

Turma  e  ndoqi  Lincoln-in  kudo  që  shkoi.  Dhe  kur  një  grup 
i  math  zezakësh  deshi  të  shkatërrojë  burgun  e  famshëm  të 
Richmond-it,  ai  e  ndaloi  dhe  i  tha:  "Jo,  mos  e  shkatërroni; 
lere-ni  të  qëndrojë  si  një  monument". 

Të  nesërmen  Lincoln-i  u-kthye  përsëri  në  Washington,  ku 
i  u  përvesh  menjherë  punës  për  rindërtimin  e  kombit.  Kur 
u-kthye  në  Washington,  ai  e  gjeti  qytetin  që  po  festonte  fi- 
toren.  Këto  festime  vazhduan  katër  dit. 

Gjenerali  Lee,  kur  u-largua  nga  Richmond-i,  kishte  ndër- 
mënd  të  shkonte  në  North  Carolina  dhe  t'i  bashkonte  ushtëritë 
e  tija  me  ato  të  Gjeneralit  Johnston,  për  të  vazhduar  Iuftën. 
Por  i  ndjekur  nga  ushtëria  e  Gjeneralit  Grant  dhe  nga  kaloria 
e  Gjeneralit  Sheridan,  ai  nuk  mundi  dot  t'a  vinte  në  veprim 
planin  e  tij.  I  u  pre  rruga  dhe  u-rrethua  në  afërsitë  e  Busker- 
ville.  Ushtritë  e  Gjeneralit  Lee  kishin  pothua  pesë  dit  që 
nuk  merrnin  racione  ushqimesh  të  rregullta. 

Më  7  Prill,  Gjenerali  Grant  i  dërgoi  Gjeneralit  Lee  një 
mesazh,  me  të  cilin  i  thoshte,  ndër  të  tjera,  këto:  "Kujtoj  se 
është  e  kotë  të  vazhdohet  akoma  lufta  dhe  të  derdhet  tjetër 
gjak..."  Gjenerali  Lee,  duke  parë  realitetin  —  duke  parë  se 
trupat  e  tija,  të  lodhura  e  të  uritura,  nuk  mund  t'i  bënin 
ballë  një  ushtrisë  së  organizuar  e  shumë  të  madhe  —  vendosi 
të  dorëzohet. 

Kështu,  më  9  Prill,  Gjenerali  Lee  dhe  Gjenerali  Grant  u-ta- 
kuan  në  një  godinë  në  fshatin  Appomattox.  Atje  u-nënësh- 
krua  akti  i  dorëzimit,  me  të  cilin  oficerat  u-lejuan  të  mbajnë 
shpatat;  ushtarët  u-lejuan  të  kthehen  në  vatrat  e  tyre,  duke 
marrë  me  vehte  kuajt,  që  u  nevojiteshin  për  të  punuar  tokat. 
U-dha  amnisti  e  plotë  për  të  gjithë,  me  premtim  që  askush 
nuk  do  të  merrte  më  armët  kundër  Qeverisë  Federale. 

Gjatë  bisedimeve  për  dorëzim,  si  Gjenerali  Lee  ashtu  dhe 
Gjenerali  Grant  fituan  admirimin  e  të  gjithë  atyre  që  ndo- 
clheshin  në  vënd,  për  urtësinë,  ndjenjat  njerëzore  dhe  fisni- 
kërinë  e  tyre.  Që  të  dy  ishin  ushtarë  të  mbëdhenj  dhe  burra 
të  shquar.  Që  të  dy  kishin  luftuar  me  trimëri  dhe  vuanin 
shpirtërisht  për  f  atkeqësinë  e  madhe  që  kishte  rënë  mbi  kryet 
e  kombit. 

Gjenerali  Lee  u-përcuall  me  nderime  nga  Gjenerali  Grant 
dhe  nga  oficerët  e  tjerë  federalë,  kur  u-nis  për  t'u-kthyer  në 
qendrën  e  ushtarëve  të  tij,  numëri  i  të  cilëve  arrinte  në  27,000 
veta.  Atje  Gjenerali  Lee  u  tha  ushtarëve  të  vet,  para  se  të 
ndahesh  prej  tyre,  këto  fjalë: 

"Me  admirim  të  pakufishëm  për  qëndresën  t'uaj  dhe  për 
dashurinë  t'uaj  ndaj  atdheut,  dhe  me  mirënjohje  të  thellë 
për  besimin  dhe  fisnikërinë  e  treguar  përkundrejt  meje,  unë 
ju  përshëndes  me  gjithë  zëmër  dhe  ju  them:  lamtumirë!" 

Kur  Gjenerali  Grant  u-kthye  në  qendrën  e  përgjithëshme 
ushtarake  të  tij,  ai  i  gjeti  ushtarët  federalë  që  po  festonin 
dhe  zbraznin  pushkë  për  të  celebruar  fitoren.  Dha  menjëherë 
urdhër  që  të  ndalohesh  zbrazja  e  pushkëve,  duke  thënë  këto 
fjalë: 

"Lufta  mori  fund,  dhe  ata  që  kishin  ngritur  krye  janë  për- 
sëri  bashkatdhetarët  t'anë". 

Dhe  pak  dit  më  vonë,  më  14  Prill,  me  një  ceremoni  solemne 
ushtarake,  në  Charleston  u-përkujtua  katër-vjetori  i  sulmit 
kundër  "Fort  Sumter".  Majori  Anderson  —  i  cili  gjatë  kësaj 
kohe  kishte  arrijtur  gradën  e  gjeneralit  —  ngriti  përsëri  në 
majën  e  kësaj  kështjelle  flamurin  e  Shtetevet  të  Bashkuara, 
të  njëjtin  flamur  që  ishte  shtrënguar  të  ulte  katër  vjet  më 
parë. 

Kështu  mori  fund  një  luftë  civile  nga  më  të  përgjakëshmet 
që  njeh  historia  e  botës;  një  luftë  që  ngriti  në  këmbë  më  tepër 
se  2,000,000  ushtarë  dhe  i  kostoi  Kombit  Amerikan  afro 
650,000  të  vrarë  dhe  shkatërrime  të  panumërta.  Por,  nga  ana 
tjetër,  në  përfundim  të  kësaj  lufte  u-realizuan  këto  dy  vepra 
ië  mëdha:  U-zhduk  sistemi  i  skllavërisë  dhe  u-sigurua  bashki- 
mi  i  përjetëshëm  i  kombit. 

VRASJA  E  LINCOLN-IT 

Më  14  Prill  1865  në  mëngjes  —  që  ishte  e  Prëmte  e  Zezë  — 
Lincoln-i  i  kallëzoi  së  shoqes  këtë  ëndër:  "Mbrëmë  ëndërova 
sikur  po  shëtitja  në  çdo  kënd  të  Shtëpisë  së  Bardhë.  Të  gjitha 
dhomat  ishin  pa  njeri  brënda,  me  gjithë  se  shkëlqenin  nga  një 
dritë  e  madhe.  Ndërkohë  dëgjova  edhe  një  vajtim.  Dhe  kur 
hyra  në  "East  Room",  pashë  trupin  e  një  të  vdekuri  në  tabut, 
i  cili  ruhesh  nga  ushtarët.  Dhe  kur  pyeta  një  ushtar:  «Kush 
ka  vdekur  në  Shtëpinë  e  Bardhë?»,  ai  m'u-përgjegj  me  hidhë- 
rim:  «Presidenti».  Çështja  e  ëndrave,  vazhdoi  Lincoln-i,  ësh- 
të  një  gjë  e  çuditëshme.  Për  'to  bëhet  fjalë  edhe  në  Testamen- 
tin  e  Vjetër  e  të  Ri.  Nuk  di  njeriu  se  si  t'i  shpjegojë".  E 
shoqja  i  tha  se  "njeriu  sheh  shpesh  herë  ëndra  të  çuditësh- 
me;  prandaj  nuk  duhet  t'u  japë  rëndësi".  Me  këtë  fjalë,  u- 
mbyll  ky  bisedim. 

Atë  pasdrekë  Lincoln-i  mbajti  një  mbledhje  me  kabinetin 
e  tij  për  të  biseduar  rreth  planeve  për  fillimin  sa  më  parë 
të  punimeve  për  rindërtimin  e  kombit.  Dhe  pas  asaj  mble- 
dhje,  Lincoln-i,  së  bashku  me  të  shoqen,  bëri  një  shëtitje  me 
karrocë  në  qytet.  "Tani  që  mori  fund  lufta",  i  tha  Lincoln-i 
Mary-t,  "besoj  se  do  të  kemi  ditë  të  qeta  për  të  gëzuar  pak 
jetën  familjare".  Sepse,  gjatë  katër  vjetëve,  Lincoln-i  nuk 
pati  kurrë  rast  të  çlodhesh  në  qetësi.  Ishte  gjithnjë  i  zënë  me 
punë  të  rënda  e  të  vështira. 

Mbrëmanet  Lincoln-i,  se  bashku  me  të  shoqen,  shkoi  në 
theatrin  "Ford"  për  të  parë  një  komedi,  e  cila  kishte  bërë 
shumë  bujë.  Titulli  i  saj  ishte  "Kushëriri  ynë  amerikan". 
Shkuan  me  karrocë  dhe  muarën  me  vehte  edhe  dy  miq:  Zo- 
njushen  Clara  Harris  dhe  të  fejuarin  e  saj,  Majorin  Rathbone. 
Kur  Lincoln-i  u-duk  në  lozhën  presidenciale,  krejt  gjindja 
u-ngrit  në  këmbë  dhe  brohoriti  me  enthusiazëm.  Ai,  passi  i  u 
përgjegj  me  plot  ëmbëlsi  brohoritjeve  të  publikut,  u-ul  mbi 
një  poltronë  në  këndin  e  lozhës.  Pastaj  vazhdoi  shfaqja  e 
komedisë.  Gjindja  ishte  e  qetë  dhe  një  frymë  gëzimi  e  vëllazë- 
rie  bashkonte  zëmrat  e  të  gjithëve.  Edhe  Lincoln-i  qëndronte 
i  qetë  në  poltronën  e  tij. 

Po  kur  u-ngrit  perdja  e  aktit  të  tretë,  një  krizmë  kobureje 
gjëmoi  në  sallën  e  theatrit.  Pastaj  një  njeri  kërceu  nga  lozha 
e  Presidentit  në  dysheme  me  një  thikë  në  dorë  e,  duke  thi- 

rrur  "Sic  semper  tyrannis",1  u-zhduk  me  të  shpejtë  mbrapa 
skenës  së  theatrit.  Në  fillim  askush  nuk  mori  vesh  se  ç/kishte 
ndodhur.  Bile  disa  nga  spektatorët  kujtuan  se  mos  zbrazja  e 
kobures  bënte  pjesë  në  shfaqjen  e  komedisë.  Po  kur  Mary 
lëshoi  një  ulurimë  ngjethëse,  atëherë  mësuan  që  të  gjithë  se 
ishte  bërë  atentat  kundër  Presidentit,  i  cili,  i  piagosur  rëndë 
me  një  plumb  pas  kokës,  ishte  shtrirë  përdhe  pa  ndjenja.  Këtë 
atentat  e  bëri  një  artist  fanatik,  i  quajtur  John  Wilkes  Booth, 
i  cili  kujtoi  se  me  këtë  menyrë  i  a  mori  hakën  Jugut! 

Lincoln-in  e  shpunë  menjëherë  në  shtëpinë  e  familjes  Pe- 
tersen,  që  ndodhet  përkundrejt  theatrit  "Ford",  në  Rrugën 
10.  Tani  si  theatri  ashtu  dhe  shtëpia  janë  bërë  muzeume  ko- 
mbëtare.  Rreth  shtratit  të  Presidentit  u-mblodhën,  brënda  pak 
kohe,  të  gjithë  anëtarët  e  kabinetit2  dhe  disa  zyrtarë  të  lartë 
civilë  e  ushtarakë.  U-mblodhën  gjith'ashtu  edhe  shumë  mjekë, 
të  cilët  bënë  ç'ishte  e  mundur  për  shpëtimin  e  jetës  së  Lin- 
coln-it.  Mary  qëndronte  e  pikëlluar  në  krye  të  shtratit. 

Jashtë  shtëpisë  ishin  mbledhur  me  mijra  njerëz,  të  bardhë 
e  zezakë,  të  cilët  prisnin  me  ankth  ndonjë  lajm  shpresëdhënës 
për  shpëtimin  e  Presidentit.  Mjerisht,  në  mëngjesin  e  ditës  15 
Prill,  çdo  shpresë  u-pre:  Lincoln-i  dha  frymën  e  fundit.  Dhe 
ishte  në  atë  çast  që  ministri  i  luftës,  Edwin  Stanton,  tha  këto 
f jalë  që  kanë  kaluar  në  histori :  "Tani  Lincoln-i  u  përket  të 
gjithë  brezave".  Pastaj  ministri  Stanton  përhapi  një  komu- 
nikatë  zyrtare,  në  të  cilën  tha,  ndër  të  tjera,  këto: 

"Mbrëmë  në  ora  10.30  Presidenti  Lincoln  u-vra,  në  lozhën 
e  tij,  në  theatrin  Ford.  Ai  hyri  në  theatër  në  ora  8  së  bashku 
me  të  shoqen.  Një  Zotëri  dhe  një  Zonjë  ndodheshin  me  'ta  në 
të  njëjtën  lozhë,  hyrja  e  së  cilës  nuk  ruhesh.  Vrasësi  hapi 
derën,  i  u-afrua  me  të  shpejtë  Presidentit  dhe  e  qëlloi,  nga 
mbrapa,  me  një  të  shtirë  të  kobures  në  kokë.  Plumbi  i  hyri 
thellë  në  kokë  dhe  i  mbeti  brënda.  Presidenti  ra  përdhe  pa 
ndjenja  dhe,  duke  qëndruar  në  këtë  gjëndje,  dha  frymën  e 
fundit  në  ora  7.30  sot  në  mëngjes,  më  15  Prill..." 

Nga  shtëpia  e  familjes  Petersen  trupi  i  Lincoln-it  u-çua  në 
Shtëpinë  e  Bardhë,  ku  mjekët  i  nxuarën  plumbin  dhe  e  ball- 
samosën.  Atje  trupi  i  tij  u-vizitua  disa  dit  me  radhë  nga  mijra 
njerëz,  të  cilët  nderuan,  për  herën  e  fundit,  avukatin  e  nder- 


1  Përkthimi  shqip  i  këtyre  fjalëve  latine  është:  "Kështu  (përfundojnë) 
gjithmonë  tiranët." 

2  Mungoi  vetëm  ministri  i  jashtëm,  William  Seward,  i  cili,  po  atë 
mbrëmje,  u-plagos  rëndë  në  shtëpinë  e  vet  nga  një  tjetër  atentator, 
shok  i  atij  që  qëlloi  Lincoln-in. 

shëm  të  Springfield-it,  Shpëtimtarin  e  Bashkimit  të  Kombit 
dhe  çliruësin  e  skllevërve. 

Më  19  Prill,  në  Shtëpinë  e  Bardhë  u-kryen  ceremoni  fetare 
solemne  për  kujtim  të  Lincoln-it.  Pastaj  trupi  i  tij  u-shpu  në 
Kapitol,  nga  ku,  më  21  Prill,  u-dërgua  —  me  një  tren  të  po- 
saçëm  —  në  Springfield,  për  t'u-varrosur.  Treni  bëri  të  njëj- 
tën  rrugë  që  pat  bërë  edhe  kur  e  solli  Lincoln-in  si  president 
në  Washington,  katër  vjet  më  parë.  U-ndal  në  qytete  të  ndry- 
shme,  ku  u-zhvilluan  lutje  fetare  të  posaçme,  u-mbajtën  fjali- 
me  të  mallëngjyera  dhe  banorët  e  tyre,  me  lotë  në  sy,  para- 
qitën  nderimet  e  f  undit. 

Trupi  i  Lincoln-it  arrijti  në  Springfield  më  3  Maj  dhe  të 
nesërmen  u-varros  në  "Oak  Ridge  Cemetery"  të  atij  qyteti, 
në  të  cilin  ai  kishte  kaluar  pjesën  më  të  madhe  të  jetës  së  tij 
dhe  kishte  zhvilluar  veprimtari  të  shumta  e  të  shquara. 

Vrasja  e  Lincoln-it  ndodhi  në  një  kohë  kur  ai  pregatitesh 
të  vepronte  me  tërë  f uqinë  e  tij  për  të  rindërtuar  kombin  dhe 
për  të  vëllazëruar  përsëri  të  gjithë  Amerikanët.  Prandaj  hu- 
mbjen  e  Lincoln-it  e  vajtoi  krejt  Amerika. 

Gjenerali  Grant,  kur  mori  vesh  lajmin  e  vrasjes  së  Lin- 
coln-it,  dekllaroi  këto:  "Nuk  mund  t'a  përshkruaj  dot  hidhë- 
rimin  që  ndjej  nga  marrja  e  këtij  lajmi.  Unë  e  njihja  mirë 
bujarinë  e  zëmrës  së  tij,  si  edhe  dëshirën  që  kishte  që  t'a 
shihte  krejt  popullin  e  Shtetevet  të  Bashkuara  të  rifitonte  të 
drejtat  e  tija  të  plota  e  të  barabarta.  Unë  kujtoj  se  hovi  për 
rindërtimin  e  kombit  pësoi  papritur  një  ndalje  të  madhe,  aq 
të  madhe  sa  nuk  mund  të  merret  dot  me  mënd". 

Dhe  poeti  Walt  Whitman,  i  cili  kishte  përkrahur  me  gjithë 
shpirt  kauzën  e  Veriut  dhe  ishte  një  adhuronjës  i  math  i  Lin- 
coln-it,  e  vajtoi  atë  me  një  vjershë  tepër  mallëngjenjëse.  Nga 
kjo  vjershë  po  riprodhojmë  këtu,  të  përkthyer  në  gjuhën 
shqipe,  një  përmbledhje  të  disa  prej  vargjeve  të  saja: 

0  Kapiten,  o  Kapiten  i  im, 
Udhëtimi  i  tmershëm  u-mbarua! 
Anija  jonë  e  kapërceu  furtunën, 
Dhe  qëllimi  ynë  u-plotësua.... 


Por  zëmra,  ohl  zëmra,  zëmra, 
Pika  gjaku  çurk  po  pikon 
Atje  te  skela  ku  Kapiteni  im 
Shtrirë  përdhe  vdekur  qëndron. 

Por  Lincoln-in  nuk  e  vajtoi  vetëm  Amerika.  Atë  e  vajtoi 
pothua  edhe  gjithë  bota.  Emri  i  tij  ishte  dëgjuar  edhe  në 
viset  më  të  thella  të  kombeve  të  ndryshme.  Lajmin  e  vdekjes 
së  tij  e  njoftuan  me  pikëllim  shumë  gazeta  të  vëndeve  të 
huaja,  sidomos  të  vëndeve  evropiane.  Që  të  gjitha  ato  fletore 
përshkruan  me  lëvdata  të  rralla  jetën  dhe  veprat  e  këtij  Biri 
të  Math  të  Amerikës,  i  cili  nga  pyjet  arrijti  në  pozitën  më  të 
lartë  shtetërore. 

Leon  Tolstoy  shkroi  se  "Lincoln-i  është  një  shenjt  i  njerë- 
zimit,  emëri  i  të  cilit  do  të  qëndrojë  i  gjallë  mijra  vjet  në 
legjendat  e  brezave  të  arthme".  Ai  shkroi  gjithashtu  edhe 
këto:  "Për  të  marrë  vesh  njeriu  madhështinë  e  Lincoln-it, 
duhet  të  dëgjojë  historitë  që  thuhen  rreth  tij  në  vënde  të 
ndryshme  të  botës...  Unë  kam  dëgjuar  burra  të  fiseve  të  ndry- 
shme  në  Kaukas  që  bisedonin  dëndur  rreth  Botës  së  Re,  por 
bisedimet  e  tyre  lidheshin  gjithënjë  me  emrin  e  Lincoln-it, 
e  këtij  heroi  të  math  të  Amerikës...". 

Besojmë  se  këto  pak  citime  janë  të  mjafta  për  të  treguar 
se  Lincoln-i  —  që  pasqyron  madhështinë  e  Kombit  Amerikan 
—  është  një  figurë  universale,  emri  i  të  cilit  njihet  e  nderohet 
kudo  në  botë  si  kampion  i  lirisë,  drejtësisë  dhe  demokracisë 
për  të  gjithë  njerëzit. 

MONUMENTI  I  LINCOLN-IT  NE  WASHINGTON 

Në  Amerikë  nuk  ka  pothua  asnjë  vënd  që  të  mos  ketë  diçka 
që  sjell  emrin  e  Lincoln-it.  Përveç  kësaj,  në  Amerikë  janë 
ngrehur  me  qindra  monumente,  statuja  dhe  buste  të  Lincoln-it. 
Një  nga  monumentet  më  madhështore  të  Lincoln-it  është  ai 
që  është  ngrehur  në  kryeqytetin  e  Shtetevet  të  Bashkuara. 

Iniciativa  për  ngrehjen  e  këtij  monumenti  u-muar,  në  me- 
nyrë  përfundimore,  në  Shkurt  të  vitit  1911,  kur  Kongresi  i 
Shtetevet  të  Bashkuara  aprovoi  një  ligj  të  posaçëm  për  këtë 
qëllim.  Por  caktimi  i  vëndit,  hartimi  i  planeve  dhe  ndërtimi 
i  tij  muarën  shumë  vjet.  Monumenti  u-inaugurua  zyrtarisht 
më  30  Maj  1922.  Në  atë  rast,  Kryetari  i  Gjykatores  së  Lartë, 
William  Taft-i,  përshkroi  rëndësinë  e  këtij  monumenti  me 
këto  fjalë: 

"Një  tempull  në  të  cilin  mund  të  falen  të  gjithë;  një  alltar 
mbi  të  cilin  u-bë  sakrifica  supreme  për  liri;  një  strehim  i 
shënjtë  fetar  në  të  cilin  mund  të  gjejnë  frymëzim  e  çlodhje 
të  gjithë  ata  që  dashurojnë  Kombin  dhe  Perëndinë". 

Monumenti  ndodhet  afër  lumit  Potomac  dhe  ka  formën 
e  një  tempulli  katërkëndësh.  Eshtë  ndërtuar  në  formën  e 
Parthenonit,  tempullit  të  Perëndeshës  Athena,  që  ndodhet  në 
Akropolin  e  kryeqytetit  grek.  Jashtë  është  i  rrethuar  nga 
36  kollona  mermeri  të  stilit  dorik.  Brënda  ka  10  kollona  të 
stilit  ionik.  Kollonat  brënda  mbajnë  çatinë  e  ndërtuar  me  copa 
xhami  në  formë  katrore.  Kollonat  e  jashtme  përfaqësojnë  të 
36  shtetet  që  ishin  në  kohën  kur  vdiq  Lincoln-i.  Në  parapetin 
c  ndërtuar  mbi  këto  kollona  janë  gdhëndur  emërat  e  48  shte- 
teve  të  Amerikës  që  ishin  futur  në  gjirin  e  Bashkimit  Fede- 
ral  në  kohën  kur  u-inaugurua  monumenti  i  Lincoln-it. 

Ky  monument  ndodhet  përkundrejt  monumentit  të  George 
Washington-it,  që  është  një  tjetër  monument  madhështor;  dhe 
Kapitolit,  që  është  qendra  e  Kongresit  të  Shtetevet  të  Bash- 
kuara.  Monumenti  i  Lincoln-it  është  nja  70  metra  i  gjerë  dhe 
nja  90  metra  i  lartë.  Në  këtë  monument  hyhet  nëpërmjet 
shkallash  të  gjata  e  të  gjera,  dhe  monumenti  vetë  pasqyrohet 
në  ujërat  e  kulluara  të  një  liqeni  artificial  përkundrejt  tij. 

Monumenti  i  Lincoln-it  është  bërë  një  vënd  pelegrinazhi  jo 
vetëm  për  Amerikanët,  por  edhe  për  të  huajt  që  vizitojnë 

Statuja  e  Lincoln-it  ne  monumentin  e  tij  në  Washington 

Washingtonin.  Qysh  prej  kohës  që  u-inaugurua  e  gjer  sot,  ky 
monument  është  vizituar  nga  më  tepër  se  45,000,000  njerëz 
pa  ndryshim  besimi,  race  e  ngjyre.  Eshtë  tërheqës  dhe  prekës. 
Ai  që  e  viziton  një  herë,  dëshiron  t'a  vizitojë  përsëri.  Në  'të 
shpirti  i  njeriut  gjen  ngushullim  e  shpresë. 

Brënda  në  këtë  monument,  në  të  dy  faqet  e  murevet  për- 
kundrejt  janë  pikturuar  dy  episode:  në  njerën  faqe  është  pik- 
turuar  lirimi  i  skllevërve;  në  tjetërën  është  pikturuar  bash- 
kimi  i  shteteve  të  Veriut  me  ata  të  Jugut.  Përveç  këtyre,  në 
të  dy  anët  e  mureve,  nën  pikturat,  janë  vënë  dy  pllaka  të 
mëdha  prej  mermeri,  në  të  cilat  janë  gdhëndur  në  njerën  f  ja- 
limi  që  Lincoln-i  mbajti  në  Gettysburg  dhe  në  tjetrën  fjalimi 
që  ai  mbajti  kur  u-betua  për  herën  e  dytë  si  president. 

Por  akoma  më  prekëse  në  këtë  monument  është  statuja 
gjigande  prej  mermeri  të  bardhë  e  Lincoln-it,  i  cili  qëndron 
i  ulur  në  fronin  që  është  vendosur  sipër  një  piedestali  masiv. 
Dhe  në  krye  të  faqes  së  murit  prapa  kësaj  statuje  janë  gdhë- 
ndur  këto  fjalë: 

NË  KËTË  TEMPULL 

SIKUNDËR  NË  ZEMRAT  E  POPULLIT 

TË  CILIT  I  SIGUROI  BASHKIMIN 

KUJTIMI  I  ABRAHAM  LINCOLN-IT 

ËSHTË  I  SHENJTËRUAR   PËR  GJITHMONË 

